**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Β΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 10 Ιουνίου 2021, ημέρα Πέμπτη και ώρα 15.15΄, στην Αίθουσα Πρόεδρου «Αθανασίου Κωνστ. Τσαλδάρη» (223) του Μεγάρου της Βουλής, συνήλθε σε συνεδρίαση η Διαρκής Επιτροπή Μορφωτικών Υποθέσεων, υπό την προεδρία του Προέδρου αυτής, κ. Βασιλείου Διγαλάκη, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας».

Στη συνεδρίαση παρέστησαν ο Υφυπουργός Πολιτισμού και Αθλητισμού, κ. Ελευθέριος Αυγενάκης, ο Γενικός Γραμματέας Αθλητισμού του Υπουργείου Πολιτισμού και Αθλητισμού, κ. Γεώργιος Μαυρωτάς, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Βρυζίδου Παρασκευή, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πλεύρης Αθανάσιος, Ράπτη Ελένη, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γεώργιος Βαρεμένος, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Διαρκούς Επιτροπής Μορφωτικών Υποθέσεων. Πριν ξεκινήσουμε τη συζήτηση επί της αρχής του νομοσχεδίου, θα ήθελα να προχωρήσουμε στον προγραμματισμό των επόμενων συνεδριάσεων της Επιτροπής. Η πρόταση, που έχουμε, είναι η ακόλουθη: Τη Δευτέρα, 14 Ιουνίου και ώρα 12:00΄, να γίνει η δεύτερη συνεδρίαση, με την ακρόαση των εξωκοινοβουλευτικών προσώπων, τη Δευτέρα, το απόγευμα και ώρα 15:00΄, να γίνει η τρίτη συνεδρίαση επί των άρθρων και την Τρίτη, 15 Ιουνίου και ώρα 10.00΄, το πρωί η τέταρτη συνεδρίαση, με τη β΄ ανάγνωση. Η συζήτηση στην Ολομέλεια της Βουλής, όπως συζητήθηκε στη Διάσκεψη των Προέδρων, προγραμματίστηκε για την Πέμπτη, 17 Ιουνίου.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Εμείς, βεβαίως, συμφωνούμε με ό,τι αποφασίσουν το Προεδρείο και οι Εισηγητές. Από εμάς δεν υπάρχει κανένα πρόβλημα.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Άρα, ομόφωνα η Επιτροπή αποφασίζει τη διαδικασία, την οποία εισηγήθηκα, προηγουμένως.

Πριν δώσω το λόγο στον κ. Υπουργό, θα ήθελα να παρακαλέσω, κατά τη διάρκεια των ομιλιών των δύο πρώτων Εισηγητών, να δοθούν από τους Εισηγητές και τους Ειδικούς Αγορητές, οι προτεινόμενοι φορείς, προκειμένου να καταλήξουμε στον κατάλογο των εξωκοινοβουλευτικών προσώπων, οι οποίοι θα κληθούν, τη Δευτέρα, να μιλήσουν στην Επιτροπή. Θυμίζω ότι δεν μπορούν να υπερβαίνουν τους 10 και ότι η ακρόαση θα γίνει με τηλεδιάσκεψη.

Το λόγο έχει ο κ. Υπουργός.

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Ευχαριστώ πολύ, κύριε Πρόεδρε. Κυρίες και κύριοι συνάδελφοι, το σχέδιο νόμου, που συζητάμε σήμερα, αποτελεί ένα ακόμα βήμα στην αθλητική μεταρρύθμιση, που υλοποιούμε, εδώ και δύο χρόνια σε περίπου ένα μήνα από σήμερα. Η αξία της αθλητικής μεταρρύθμισης απέκτησε μια ακόμα πιο σημαντική και αξιόλογη πλευρά, υπό το φως των καταγγελιών και των γεγονότων, που είδαν το φως της δημοσιότητας, που οδήγησαν στο κίνημα «Me Too» και κάποιες καταγγελίες έφτασαν και στον εισαγγελέα, όπου ήδη εξελίσσεται η έρευνα από τους αρμοδίους.

Το πρωτόγνωρο αυτό κίνημα ξεκίνησε από το Υφυπουργείο Αθλητισμού, με δική μας δράση, που κάναμε τον περασμένο Νοέμβριο, θυμίζω, στο πλαίσιο του προγράμματος «Start to Talk» και θυμίζω,ότι αν αφήναμε την κατάσταση, ως είχε, δεν θα είχαμε όρια στις ηλικίες και στις θητείες των διοικούντων. Οι ίδιες οι διοικήσεις, οι ισόβιες, θα διοικούσαν, έως τουλάχιστον το 2028, δεν θα είχαμε ηλεκτρονικές διαδικασίες στις εκλογές των Ομοσπονδιών, δεν θα είχαμε Ηλεκτρονικό Μητρώο Αθλητικών Ερασιτεχνικών Σωματείων, δεν θα είχαμε το αντικειμενικό και αξιοκρατικό σύστημα «Χίλων», δεν θα είχαμε νοικοκυρέψει το αθλητικό τοπίο και δεν θα είχαμε διαφανείς διαδικασίες.

Τολμήσαμε, όμως, να κάνουμε τη μεταρρύθμιση και ήδη, βλέπουμε τα αποτελέσματα αυτής της αποφασιστικότητας και της τόλμης. Με σταθερά και αποφασιστικά βήματα συνεχίζουμε να κάνουμε πράξη τις δεσμεύσεις μας. Δεσμευτήκαμε, κυρίες και κύριοι συνάδελφοι, να βάλουμε τέλος σε αυτή την άναρχη κατάσταση και να βάλουμε τέλος στις παθογένειες, που ταλανίζουν τον αθλητισμό.

Δε διστάσαμε να γίνουμε δυσάρεστοι, ακόμα και σε συναδέλφους των Κομμάτων της Αντιπολίτευσης και να πάμε κόντρα, στα λεγόμενα «κεκτημένα δεκαετιών».

Όταν ξεκινήσαμε την αθλητική μεταρρύθμιση, με το ν.4639/2019, όπου θέσαμε όρια στις ηλικίες και τις θητείες, δεχτήκαμε εντονότατη κριτική και πάρα πολλές πιέσεις. Θα θυμάστε, φαντάζομαι. Δεν μας φόβισε, όμως, τότε, ούτε η αντιπολιτευόμενη κινδυνολογία, που χρησιμοποιήθηκε τότε, ούτε φυσικά μας πτόησε και η άδικη κριτική, που είχαμε από πολλούς αθλητικούς παράγοντες, που τελικά ήταν οι λίγοι, διότι οι πολλοί επικρότησαν όλη αυτή την προσπάθεια.

Να σας θυμίσω ό,τι λεγόταν, πριν λίγο, πριν από μερικούς μήνες, για τις εκλογές των Ομοσπονδιών;

Τότε, που οι γνωστοί κινδυνολόγοι μιλούσαν για αδιαφανείς διαδικασίες, για servers στα υπόγεια της Γενικής Γραμματείας Αθλητισμού, που θα έλεγχαν τις εκλογές και λοιπές αερολογίες και ιστορίες επιστημονικής φαντασίας; Η αθρόα συμμετοχή στις εκλογές και η ανανέωση, που επιτεύχθηκε, είναι η μεγαλύτερη απάντηση σε όλους όσους είχαν χρησιμοποιήσει αυτά τα επιχειρήματα.

Επιτρέψτε μου, κύριε Πρόεδρε, να δώσω και ορισμένα ποσοτικά στοιχεία, για τις εκλογές στις αθλητικές ομοσπονδίες της χώρας μας.

Στις αρχαιρεσίες, σε 27 ομοσπονδίες, η συμμετοχή ήταν 98%.

Στις 23 από τις 27 Ολυμπιακές Ομοσπονδίες, έχουμε νέο Πρόεδρο και ποσοστό ανανέωσης 85% και πάνω από 60% ανήλθε η ανανέωση των προσώπων-μελών των μελών των διοικήσεων.

Κυρίες και κύριοι συνάδελφοι, σχεδόν δύο χρόνια μετά την ανάληψη των καθηκόντων μας, καταφέραμε μία μεταρρύθμιση, η οποία έσπασε κατεστημένα, έδωσε φωνή στους αθλητές και στηρίζει το υγιές κομμάτι της αθλητικής οικογένειας. Μια μεταρρύθμιση, που φάνταζε αδύνατη, αλλά για εμάς δεν υπάρχει αυτή η λέξη. Η λέξη «αδύνατον» δεν υπάρχει στο λεξιλόγιό μας.

Όταν υπάρχει πολιτική βούληση και διάθεση για δουλειά, για τάξη, για καθαριότητα, για διαφάνεια, όλα γίνονται δυνατά και το αποδεικνύουμε, καθημερινά, με τη δουλειά μας και κυρίως, με το έργο μας.

Η αθλητική μεταρρύθμιση διασφαλίζει τη διαφάνεια, την ανανέωση, τη δημοκρατικότητα, αλλά και το αδιάβλητο των διαδικασιών, κυρίες και κύριοι συνάδελφοι. Σήμερα, λοιπόν, προχωράμε στην αθλητική μεταρρύθμιση, βάζουμε λίγα ακόμα λιθαράκια, σε όλο αυτό το μεταρρυθμιστικό πλάνο, που έχουμε, από την πρώτη στιγμή, παρουσιάσει στον ελληνικό λαό.

Το προσχέδιο νόμου συνεχίζει αυτή τη μεταρρύθμιση στον αθλητισμό, βάζοντας μερικά λιθαράκια και θα σταθώ στις βασικές μεταρρυθμίσεις, που εισάγουμε, με το σημερινό σχέδιο νόμου και φυσικά, θα τα συζητήσουμε πιο αναλυτικά και στις επόμενες συνεδριάσεις μας.

Ξεκινώ, λοιπόν, από τις λέσχες φιλάθλων, το  «ιδιώνυμο»,τις οργανωμένες μετακινήσεις φιλάθλων. Εξορθολογίζουμε την αντικειμενική ευθύνη των ομάδων για τη δράση των φιλάθλων τους, διευκολύνοντας την αναγνώριση των λεσχών από τις ομάδες. Επαναφέρουμε το «ιδιώνυμο», δηλαδή, την απαγόρευση της αναστολής και της μετατροπής των στερητικών της ελευθερίας ποινών για ποινικά αδικήματα βίας, με αφορμή αθλητικές εκδηλώσεις.

Θέτουμε νέο πλαίσιο διενέργειας οργανωμένων μετακινήσεων, με αυστηρό πλέγμα κυρώσεων, σε περίπτωση τέλεσης επεισοδίων.

Δημιουργούμε κίνητρα για την αναγνώριση των λεσχών φιλάθλων από τις ίδιες τις ομάδες.

Δεύτερον, υπάρχει αναδιάρθρωση, συγχώνευση επαγγελματικών κατηγοριών ποδοσφαίρου. Συγχωνεύονται οι δύο μικρότερες κατηγορίες πρωταθλημάτων ποδοσφαίρου, ώστε να αναπτυχθεί και να γίνει βιώσιμο, ποιοτικότερο και ανταγωνιστικότερο το ελληνικό ποδόσφαιρο.

Πώς θα το κάνουμε αυτό; Πολύ απλά, θέτουμε κριτήρια. Τα κριτήρια της αναδιάρθρωσης είναι η δραστική αύξηση του ελάχιστου μετοχικού κεφαλαίου. Δραστική αύξηση του κατώτατου ορίου εγγυητικής επιστολής, υποχρεωτική συμμετοχή Ελλήνων ποδοσφαιριστών και τριετής κεντρική διαχείριση τηλεοπτικών δικαιωμάτων.

Τρίτον, υπάρχει ρύθμιση θεμάτων προπονητών, η Εθνική Σχολή Προπονητών Γενικής Γραμματείας Αθλητισμού, άδειες και επαγγελματικά δικαιώματα.

Αγαπητοί συνάδελφοι, δημιουργούμε ένα σύγχρονο θεσμικό πλαίσιο, για το επάγγελμα του προπονητή, τα δικαιώματα και τις υποχρεώσεις τους, που θα έπρεπε να είχαν λυθεί, περίπου 17 χρόνια, τώρα.

Ιδρύουμε Εθνική Σχολή Προπονητών. Δημιουργούμε Μητρώο Προπονητών, συμβάλλοντας και έτσι, επιπλέον, στη διαφάνεια, την αξιοκρατία, αλλά φυσικά και στην επαγγελματική πιστοποίηση.

Κατοχυρώνουμε τους αποφοίτους των ΣΕΦΑΑ ή ΤΕΦΑΑ, με κύρια ειδικότητα το ποδόσφαιρο, εξασφαλίζοντας εκπροσώπηση των προπονητών στα διοικητικά συμβούλια των αθλητικών ομοσπονδιών.

Προχωράμε στην τέταρτη διάταξη «ασφάλιση ερασιτεχνών αθλητών». Για πρώτη φορά, οι ερασιτέχνες αθλητές ομαδικών αθλημάτων, εθνικών κατηγοριών, που, ως τώρα, ήταν ανασφάλιστοι, αποκτούν ασφαλιστική κάλυψη για την περίπτωση ατυχήματος.

Πέμπτον, απελευθέρωση μεταγραφών ερασιτεχνών αθλητών στα 19 έτη. Εδώ είναι μια πραγματική τομή, στο χώρο του αθλητισμού. Εκλογικεύουμε και περιορίζουμε το θεσμικό πλαίσιο, που κρατούσε ομήρους τους αθλητές, αρκετά έτη, μετά τη ενηλικίωσή τους. Πλέον, θα μπορούν να κάνουν μεταγραφή, χωρίς να απαιτείται η συναίνεση του σωματείου, όταν γίνονται 19 ετών, ενώ μέχρι πρότινος, απαιτούνταν. Είχαμε περιπτώσεις δικαστικών διαδικασιών, που βεβαίως, μέχρι να ολοκληρωθούν όλα τούτα, ο αθλητής πλέον είχε κάνει τον κύκλο του και δε μπορούσε, με τίποτα, να αξιοποιήσει τις δυνατότητές του σε ένα άλλο σωματείο, που θα μπορούσε, κάλλιστα, να βρει το δρόμο της εξέλιξής του.

Προχωρούμε στην ψηφιακή πλατφόρμα καταγραφής αθλητικών εγκαταστάσεων «ΠΕΛΟΠΑΣ». Κατοχυρώνουμε νομοθετικά την πλατφόρμα «ΠΕΛΟΠΑΣ», σε συνεργασία με την ΚΕΔΕ και την υποχρέωση εγγραφής και κατοχύρωσης όλων των αθλητικών εγκαταστάσεων των ΟΤΑ σε αυτή.

Στοχεύουμε στην ταχύτερη και αποτελεσματικότερη αξιοποίηση των αθλητικών εγκαταστάσεων, αλλά και στην προτεραιοποίηση των κατά τόπους αναγκών, για αθλητικές υποδομές.

Παρατείνουμε, έως 31/8/2021, την προθεσμία εγγραφής των αθλητικών σωματείων, στο μητρώο του Υπουργείου μας, προκειμένου να έχουν τη δυνατότητα χρήσης αθλητικών εγκαταστάσεων, των εθνικών αθλητικών μας κέντρων του Υπουργείου Αθλητισμού, αλλά και των ΟΤΑ, για την προσεχή σεζόν. Σε περίπτωση, που δεν το πράξουν, δεν θα μπορούν να κάνουν χρήση των αθλητικών εγκαταστάσεων από την 1η Σεπτεμβρίου. Ήδη, αυτό το έχουμε κάνει γνωστό με σχετική ανακοίνωση και πλέον, με τη διάταξη αυτή, θα πρέπει να εφαρμοστεί ακέραια και οριζόντια, χωρίς καμία διάκριση.

Έβδομον, νέος τρόπος αντιμετώπισης ύποπτων για χειραγώγηση αγώνων, μέσω της ΕΠΑΘΛΑ. Την Εθνική Πλατφόρμα Αθλητικής Ακεραιότητας (ΕΠΑΘΛΑ), σας θυμίζω ότι την συστήσαμε, μετά την κύρωση της σύμβασης Macolin, στο πρώτο κιόλας νομοσχέδιο μας. Πλέον, η ΕΠΑΘΛΑ και όχι η Επιτροπή Επαγγελματικού Αθλητισμού επιλαμβάνεται των αναφορών για ύποπτους αγώνες, που προέρχονται από την ΕΠΟ είτε από την ΕΟΕ είτε από την ΕΠΕ ή από τις λοιπές αθλητικές ομοσπονδίες.

Όγδοον, νέο θεσμικό πλαίσιο Επιτροπής Επαγγελματικού Αθλητισμού. Ενισχύουμε και θωρακίζουμε, με εγγυήσεις περαιτέρω λειτουργικής και προσωπικής ανεξαρτησίας, την Επιτροπή την ίδια. Για τη σύνθεσή της, απαιτείται η γνώμη της Βουλής, της συγκεκριμένης Επιτροπής, όπως συμβαίνει και με τις επιτροπές και τα συμβούλια των ΔΕΚΟ. Ενδυναμώνονται οι ελεγκτικές αρμοδιότητες και αυξάνονται οι ανθρώπινοι και ειδικοί πόροι της Επιτροπής.

Ένατον, κίνητρα για την αναβάθμιση δημόσιων αθλητικών εγκαταστάσεων από τις αθλητικές ανώνυμες εταιρείες. Δίνουμε τη δυνατότητα σε αθλητικές ανώνυμες εταιρείες να χρηματοδοτούν παρεμβάσεις σε αθλητικές εγκαταστάσεις του δημοσίου και να τις συμψηφίζουν με τα μισθώματα χρήσης τους.

Δέκατον, λειτουργική ενίσχυση του ΕΟΚΑΝ. Σας θυμίζω, ότι ο ΕΟΚΑΝ είναι η μετεξέλιξη του ΕΣΚΑΝ, αυτού του αμαρτωλού, πλέον, για πολλά χρόνια, Οργανισμού ούτε καν οργανισμού, αλλά υπηρεσίας, που, βεβαίως, ήταν αφορμή να έχουμε την κίτρινη κάρτα από τον WADA. Συστήσαμε τον ΕΟΚΑΝ, με δικό του προϋπολογισμό, με δικά του γραφεία, όπως όριζε ο WADA και πλέον, με τις διατάξεις αυτές, εξασφαλίζουμε αποτελεσματικότερη και αποδοτικότερη λειτουργία του Εθνικού Οργανισμού Καταπολέμησης Ντόπινγκ, καθορίζοντας τα προσόντα και τις θέσεις ευθύνης.

Ενδέκατο, υπάρχει ο έλεγχος των αθλητικών φορέων από τη Γενική Γραμματεία Αθλητισμού. Κάνουμε το αυτονόητο, δεν σας κρύβω ότι δεν ανακαλύψαμε την Αμερική! Θωρακίζουμε τον αθλητισμό, δημιουργούνται εσωτερικά κλιμάκια ελέγχου, με στελέχη της Γενικής Γραμματείας Αθλητισμού και θεσπίζεται ο επιτόπιος έλεγχος των αθλητικών φορέων, για την αποφυγή φαινομένων υποβολής ψευδών στοιχείων και μη τήρηση της νομιμότητας. Δηλαδή, όλα τα σωματεία, τα οποία έχουν εγγραφεί στο μητρώο, θα ελέγχονται με το μηχανισμό αυτόν, έτσι ώστε να επιβεβαιώνεται ότι τα ακριβή στοιχεία, τα οποία έχουν καταθέσει, αν είναι αληθή ή όχι και αν πρέπει να παραμείνει στο μητρώο μας ή όχι.

 Δωδέκατο. Μια ακόμα διοργάνωση, μία ακόμη επιτυχία της χώρας μας. Διοργανώνουμε στην Ελλάδα τους 3ους παγκόσμιους αγώνες εργασιακού αθλητισμού, το φθινόπωρο του ’21. Με τη διάταξη αυτή, καλύπτεται το πλαίσιο ενιαίας διοργάνωσης όλων των σχετικών αθλημάτων και δραστηριοτήτων για τους 3ους παγκόσμιους αγώνες εργασιακού αθλητισμού 2021, που θα διοργανωθούν, το φθινόπωρο, στην Αθήνα και θα συμβάλλουν – είμαι βέβαιος – σημαντικά στη διεθνή προβολή της χώρας μας.

Κυρίες και κύριοι, με το σχέδιο νόμου αυτό, που συζητάμε σήμερα και που θα συνεχίσουμε τις επόμενες ημέρες, υλοποιούμε ένα ακόμα μέρος της αθλητικής μεταρρύθμισης. Αφουγκραζόμαστε τα προβλήματα της αθλητικής οικογένειας, αλλά κυρίως δίνουμε λύσεις. Ακούω εγώ, οι συνεργάτες μου και ο Γενικός Γραμματέας Αθλητισμού, ο κύριος Μαυρωτάς, με πολύ ενδιαφέρον, παρατηρήσεις και σχόλια, που έχουν φτάσει στη δημόσια διαβούλευση, αλλά και όσα ακουστούν εδώ, θα καταγραφούν και τις επόμενες μέρες θα συζητήσουμε πιο αναλυτικά κάθε άρθρο του σχεδίου νόμου. Φυσικά, πολλά από αυτά, που θα ακουστούν, είμαι βέβαιος ότι θα είναι και χρήσιμα, ώστε να τα υιοθετήσουμε. Δεν έχουμε καμία προκατάληψη, καμία άρνηση. Είμαστε εδώ για οποιαδήποτε θετική και ενδιαφέρουσα πρόταση να συμπεριληφθεί στο σύγχρονο σχέδιο νόμου, δεδομένου ότι ο αθλητισμός ενώνει. Οι πρωτοβουλίες μας για νοικοκύρεμα του αθλητισμού, που είναι συνεχείς και θα συνεχιστούν – άλλωστε, φαίνεται και από το συγκεκριμένο σχέδιο νόμου – και όλα αυτά προς όφελος της αθλητικής οικογένειας.

Όλα αυτά παραμένουν αταλάντευτη αρχή, στρατηγική στόχευση του Υπουργείου μας, για να μπει επιτέλους τάξη, να αποτυπωθεί, με όρους διαφάνειας και ισότητας, επίσημα, όλη η αθλητική δομή της χώρας μας. Σε αυτήν την κατεύθυνση, κινείται το σχέδιο νόμου, που συζητάμε, σήμερα και βεβαίως σας ζητώ να το στηρίξετε και στην Επιτροπή, αλλά και στην Ολομέλεια. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστούμε, κύριε Υπουργέ.

Το λόγο έχει ο Εισηγητής της Πλειοψηφίας, κύριος Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας)**: Ευχαριστώ, κύριε Πρόεδρε. Αξιότιμε, κύριε Υπουργέ, αγαπητοί συνάδελφοι, με πραγματική χαρά, αναλαμβάνω σήμερα να εισηγηθώ το νομοσχέδιο του Υπουργείου Πολιτισμού και Αθλητισμού, με τίτλο «Αναμόρφωση θεσμικού πλαισίου της Επιτροπής Επαγγελματικού Αθλητισμού, διατάξεις εναρμόνισης με ολιστική μελέτη FIFA-UEFA για το ποδόσφαιρο και την Ελληνική Ποδοσφαιρική Ομοσπονδία, αναδιάρθρωση επαγγελματικών κατηγοριών ποδοσφαίρου, λειτουργική ενίσχυση Εθνικού Οργανισμού Καταπολέμησης Ντόπινγκ, αναμόρφωση θεσμικού πλαισίου προπονητών αθλημάτων και λοιπές τροποποιήσεις της αθλητικής νομοθεσίας».

 Θέλω να συγχαρώ τον κύριο Υπουργό, τον κύριο Αυγενάκη, για τη συνέπεια και την προσήλωσή του σε αυτό, που όλοι μέσα σε αυτή την Αίθουσα, αλλά και έξω από αυτήν – αθλητές, προπονητές, γονείς αθλητών και παιδιών – προσδοκούμε: Την αθλητική μεταρρύθμιση και τη μετάβαση του αθλητισμού στη νέα εποχή.

Αγαπητοί συνάδελφοι, το σχέδιο νόμου, που θα επεξεργαστούμε, αυτές τις ημέρες είναι μια ψηφίδα ακόμα, στο περίπλοκο ψηφιδωτό της εξυγίανσης και της προαγωγής του αθλητισμού, στην Ελλάδα. Ένα ακόμα κομμάτι του παζλ, που έρχεται και κουμπώνει στα υπόλοιπα, που έχουμε βάλει, εδώ και σχεδόν δύο χρόνια, για να αλλάξουμε τα κακώς κείμενα στον ελληνικό αθλητισμό, να σκίσουμε τις σκοτεινές σελίδες και να πιάσουμε το νήμα της προόδου του αθλητισμού, από μία νέα στέρεα βάση. Από την αρχή της διακυβέρνησης της Νέας Δημοκρατίας, χτίζουμε ένα καινούργιο γερό αθλητικό οικοδόμημα, σε συνεργασία με την ευρύτερη αθλητική οικογένεια. Κάνουμε πραγματικό και ισότιμο διάλογο με όλους τους εμπλεκόμενους φορείς στο αθλητικό γίγνεσθαι, σεβόμενοι τις διαφορετικές απόψεις, την εμπειρία των μελών του αθλητικού οικοσυστήματος, με πραγματική διάθεση για ενσωμάτωση, στο τραπέζι των αποφάσεών τους, με ειλικρινή διάθεση για συμπερίληψη και χωρίς δογματισμούς.

Στη διαδρομή, που έχουμε αρχίσει και χαράσσουμε τη νέα εποχή στον αθλητισμό, έχουμε, ως φάρο, τις βασικές μας αρχές. Ανανέωση, εκσυγχρονισμός, αξιοκρατία, διαφάνεια, ισοτιμία. Ακόμα και αν αυτές οι έννοιες ακούγονται κλισέ και πολυφορεμένες, είναι αυτές, που θεμελιώνουν τον καταστατικό χάρτη του αθλητισμού. Αυτές που μας εμπνέουν, στη σύλληψη του ευρύτερου αθλητικού νομοθετικού πλαισίου και η εξυπηρέτηση τους είναι το κεντρικό, αλλά και το διαχρονικό μας ζητούμενο. Αυτές είναι και αρχές, που αποτελούν και το μοναδικό σκόπελο, που, ως Νέα Δημοκρατία, θέτουμε, απέναντι σε κάθε διάθεση για πραγματικό συμβιβασμό. Δεν υπάρχουν άλλες κόκκινες γραμμές, παρά μόνο αυτές.

Με το παρόν νομοσχέδιο, οι αναφερθείσες αρχές εξυπηρετούνται, με τον καλύτερο δυνατό τρόπο, επιταχύνοντας το ρεύμα της αθλητικής επανάστασης, που έχει ξεκινήσει να συντελείται, ήδη, εδώ και δύο χρόνια, που η Νέα Δημοκρατία είναι στο τιμόνι αυτής της χώρας.

 Υπενθυμίζω, συνοπτικά, τις πρωτοβουλίες, που ήδη εφαρμόζονται και αποδίδουν καρπούς επιτρέποντας μας – τόσο εμάς τους φιλάθλους, όσο και τους ερασιτέχνες και επαγγελματίες αθλητές – να μιλάμε για ένα διαφορετικό αθλητικό τοπίο, για ένα τοπίο, χωρίς φανατισμό, πιο καθαρό, πιο δίκαιο, πιο σύγχρονο. Αναφέρομαι, φυσικά, στις νομοθετικές πρωτοβουλίες, με τις οποίες συστάθηκε το μητρώο αθλητικών σωματείων και το μητρώο αθλητικών υποδομών και από τις οποίες απορρέει η στήριξη του ερασιτεχνικού και επαγγελματικού αθλητισμού, τις ρυθμίσεις για την καταπολέμηση των χειραγωγημένων αγώνων και την καταπολέμηση του ντόπινγκ. Αναφέρομαι, επίσης, στα νομοθετήματα του Υπουργείου, με τα οποία προωθείται η χρηστή διακυβέρνηση στον αθλητισμό, καθώς και όλη την προσπάθεια, που έχει γίνει, για τη συντήρηση και την αξιοποίηση των αθλητικών υποδομών της χώρας.

Η νομοθετική πρωτοβουλία, που επεξεργαζόμαστε, σήμερα, αφορά το παρελθόν, το παρόν και το μέλλον στον αθλητισμό. Αφορά το παρελθόν, γιατί έρχεται να διορθώσει, με τρόπο ορθολογικό, στρεβλότητες, αλλά και να λύσει εκκρεμότητες, που θέτουν εμπόδια στην πρόοδο του αθλητικού τομέα.

Αφορά το παρόν, γιατί, με τρόπο σύγχρονο, επιδιώκει να ρυθμίσει ζητήματα, που καθιστούν τις παρούσες συνθήκες λειτουργίας των αθλητικών φορέων δύσκολες και αδιαφανείς.

Αφορά, όμως και το μέλλον, γιατί, αποκαθιστώντας, βήμα-βήμα, τις χρόνιες και γνωστές σε όλους παθογένειες, της αδιαφάνειας και της διαφθοράς, καλεί στους κόλπους της αθλητικής οικογένειας τους νέους ανθρώπους.

Το νομοσχέδιο χωρίζεται σε επτά διακριτά μέρη και 59 άρθρα και έρχεται κατόπιν ευρείας διαβούλευσης να κάνει το επόμενο μεγάλο βήμα, στο χώρο του αθλητισμού. Στο πρώτο μέρος, ρυθμίζεται το θεσμικό πλαίσιο της Επιτροπής Επαγγελματικού Αθλητισμού. Με τις παρούσες ρυθμίσεις, αποσαφηνίζουμε τις αρμοδιότητες της εν λόγω Επιτροπής. Το υφιστάμενο νομικό καθεστώς είναι αρκετά περίπλοκο, καθώς οι ρυθμίσεις περί της λειτουργίας της απορρέουν από δύο νομοθετήματα: Το μεν ν. 2725/1999, άρθρο 77 και το ν. 4609/2019, άρθρο 3, δημιουργώντας επί της ουσίας ερωτήματα και αμφιβολίες, ως προς το τι ισχύει. Εμείς, προχωρώντας ένα βήμα παραπέρα, επιλέγουμε να διατηρηθεί η Επιτροπή Επαγγελματικού Αθλητισμού, ως υπαγόμενη στη Γενική Γραμματεία Αθλητισμού, για λόγους που σχετίζονται τόσο με τη μη επιβάρυνση των φορολογουμένων, αλλά και με την ορθή διοικητική πρακτική. Αξιοποιούμε την πολύτιμη εμπειρία και τεχνογνωσία και την ίδια στιγμή, θωρακίζουμε τη λειτουργική και προσωπική ανεξαρτησία των μελών της.

Στο δεύτερο μέρος, επικεντρωνόμαστε σε θέματα ακεραιότητας των ποδοσφαιρικών αγώνων και καταπολέμησης φαινομένων χειραγώγησης αυτών. Εναρμονίζουμε τις ρυθμίσεις της ελληνικής έννομης τάξης, με βάση τις προτάσεις των διεθνών ποδοσφαιρικών ομοσπονδιών, όπως αυτές ενσωματώνονται, στην ολιστική μελέτη των FIFA και UEFA.

Υπενθυμίζω ότι ο Πρωθυπουργός, Κυριάκος Μητσοτάκης, έχει συνυπογράψει τη διακήρυξη προθέσεων, με τον Αντιπρόεδρο της Διεθνούς Ομοσπονδίας και τον Πρόεδρο της Ανώτατης Ποδοσφαιρικής Αρχής, το Φεβρουάριο του 2020, από την οποία και απορρέει η αναγκαιότητα να προχωρήσουμε σε τροποποιήσεις. Το πλέγμα των εν λόγω ρυθμίσεων αποσκοπεί στην επίλυση παθογενειών του ελληνικού ποδοσφαίρου και της οργανωτικής του δομής, εστιάζοντας, ιδίως στην επικαιροποίηση του πλαισίου για τις λέσχες φιλάθλων και την αντιμετώπιση της χειραγώγησης των αγώνων.

Περαιτέρω, στο τρίτο μέρος προσαρμόζουμε, με τόλμη τις επαγγελματικές κατηγορίες ποδοσφαίρου στο νέο οικονομικό και κοινωνικό γίγνεσθαι, έχοντας, ως κεντρικό άξονα των ρυθμίσεων μας, τη βιωσιμότητα του επαγγελματικού ποδοσφαίρου. Η Β΄ Εθνική Κατηγορία Ανδρών καταργείται και, με την επικείμενη αναδιάρθρωση, θεσπίζονται δύο επαγγελματικές κατηγορίες ποδοσφαίρου η Super league 1 και το Επαγγελματικό Πρωτάθλημα της Α2 Εθνικής Κατηγορίας Ανδρών, η Super league 2. Η αναδιάρθρωση βασίζεται σε ορθολογικά κριτήρια, όπως την αύξηση του μετοχικού κεφαλαίου, τη θέσπιση ελάχιστου ορίου εγγυητικής επιστολής, καθώς και στη διασφάλιση ότι η στελέχωση των εθνικών ομάδων θα είναι από ενεργούς και μάχιμους ποδοσφαιριστές. Τα κριτήρια αυτά θα συμβάλλουν σε ποιοτικότερες και πιο εύρωστες ομάδες.

Στο τέταρτο μέρος, εισάγουμε διατάξεις, με τις οποίες ενισχύουμε την αποτελεσματικότερη και αποδοτικότερη λειτουργία του Εθνικού Οργανισμού Καταπολέμησης Ντόπινγκ και ρυθμίζουμε μια σειρά διαδικαστικών θεμάτων για την απρόσκοπτη λειτουργία του. Το παρόν μέρος εστιάζει, ιδίως, στον καθορισμό των προσόντων για τις θέσεις ευθύνης στον Οργανισμό και βρίσκεται σε λειτουργική συνέχεια, με προηγούμενες ρυθμίσεις, περί σύστασης του και εξασφάλισης της οικονομικής αυτονομίας του.

Με το Πέμπτο Μέρος, ένα ιδιαίτερο, σύνθετο και χρονίζον πρόβλημα – το ζήτημα των δικαιωμάτων και των υποχρεώσεων του προπονητικού επαγγέλματος, στον αθλητισμό – οδεύει προς την οριστική λύση. Αφουγκραζόμενοι τους εμπλεκόμενους φορείς, τολμάμε και ερχόμαστε να ρυθμίσουμε ένα χώρο, μέχρι τώρα, άναρχο. Με ενιαίο τρόπο, διευθετούμε τα ζητήματα της προπονητικής, σε όλα τα αθλήματα, θεσμοθετώντας κατ’ αρχάς τρία επίπεδα προπονητικής: Α, Β και Γ.

Παράλληλα, εκσυγχρονίζουμε το πλαίσιο αναγγελίας προπονητών στη Γενική Γραμματεία Αθλητισμού και ιδρύουμε την Εθνική Σχολή Προπονητών, διαμέσου της οποίας θα καλύπτεται η προπονητική παραγωγική διαδικασία, για όλα τα αθλήματα.

Ενεργοποιούμε, επίσης, το ηλεκτρονικό Μητρώο Προπονητών, το οποίο εφεξής θα συνιστά τη βάση δεδομένων για όσους καταχωρίζονται και ασκούν νόμιμα το επάγγελμα του προπονητή, ανά κατηγορία αθλήματος.

Δεν σταματάμε, όμως, εδώ. Κατόπιν διαβούλευσης με την ΕΠΟ και πάντα με σεβασμό στην αρχή του αυτοδιοίκητου του ποδοσφαίρου, αίρουμε την αδικία πρόσβασης στην προπονητική στο ποδόσφαιρο. Τα διπλώματα των αποφοίτων των Σχολών Επιστήμης Φυσικής Αγωγής και Αθλητισμού, που έχουν, ως κύρια ειδικότητα το ποδόσφαιρο, εφεξής θα είναι ισότιμα με τα διπλώματα προπονητικής UEFA-Β. Άδεια ασκήσεως επαγγέλματος θα χορηγείται σε όλους τους προπονητές ποδοσφαίρου επιπέδου UEFA-Β και άλλα.

Στο Έκτο Μέρος, περιλαμβάνεται ένα πλέγμα διατάξεων, που επιδιώκει να επιλύσει διοικητικές δυσλειτουργίες, σχετικά με την ειδική αθλητική αναγνώριση των αθλητικών σωματείων, τα δικαιώματα και τις υποχρεώσεις των αθλητών, τον έλεγχο των αθλητικών φορέων από τη Γενική Γραμματεία Αθλητισμού, το προσωπικό των Αθλητικών Ομοσπονδιών και Ενώσεων, τη δημιουργία ψηφιακής πλατφόρμας καταγραφής αθλητικών εγκαταστάσεων «ΠΕΛΟΠΑΣ» και την υποχρεωτική καταχώριση των αθλητικών εγκαταστάσεων των ΟΤΑ σε αυτή.

Στο παρόν Μέρος, ενσωματώνονται πρόνοιες, που αντιμετωπίζουν μια σειρά παθογενειών, οι οποίες υπερτονίστηκαν και κατά το στάδιο της διαβούλευσης. Και είναι προς τιμήν του Υπουργού ότι μένει συνεπής στη δέσμευσή του για διάλογο με τον αθλητικό κόσμο και κατανόηση των προβλημάτων τους.

Αναφέρομαι, κατ’ αρχάς, στο ζήτημα της ασφάλισης των αθλητών, που συμμετέχουν σε ερασιτεχνικά πρωταθλήματα εθνικών κατηγοριών, ομαδικών αθλημάτων ανδρών και γυναικών και οι οποίοι, λόγω της ιδιόμορφης σύμβασης μεταξύ αυτών και των Σωματείων τους, έμεναν ανασφάλιστοι. Αυτό συνέβαινε, διότι οι οικονομικές απολαβές τους, για την παροχή των αθλητικών υπηρεσιών τους, λογίζονταν, ως οικονομική ενίσχυση του Σωματείου προς τον εκάστοτε αθλητή. Πλέον, με τη ρύθμιση του νομοσχεδίου, οι αθλητές μπορούν να υπογράφουν Ιδιωτικό Συμφωνητικό Παροχής Αθλητικών Υπηρεσιών και να υπάγονται στην ασφάλιση του ΕΦΚΑ, ώστε να καλύπτονται από τον κίνδυνο ατυχήματος.

Αναφέρομαι, επίσης, και στην πρόνοια του νομοσχεδίου για την απελευθέρωση των μεταγραφών από το Σωματείο τους, κατά τη θερινή περίοδο του έτους, που συμπληρώνουν την ηλικία των 19 ετών. Η ισχύουσα σήμερα υπέρμετρη δέσμευση των ερασιτεχνών αθλητών, αφενός περιόριζε το κατοχυρωμένο δικαίωμα του ερασιτέχνη αθλητή. Αφετέρου, έθετε εμπόδια και στον ουσιώδη ρόλο των Αθλητικών Σωματείων στη συμβολή τους στην ανάπτυξη του αθλητισμού.

Θέλω να επισημάνω και την πολύ σημαντική διάταξη αυτού του Μέρους, με την οποία καλύπτεται ενιαία το πλαίσιο της σημαντικής διεθνούς διοργάνωσης των Τρίτων Παγκόσμιων Αγώνων Εργασιακού Αθλητισμού 2021, οι οποίοι θα διοργανωθούν, το φθινόπωρο, στην Αθήνα, προβάλλοντας την Ελλάδα, παγκοσμίως. Είναι εξαιρετικά σημαντικό, δεδομένης και της πανδημικής συγκυρίας, η πρόβλεψη για τήρηση όλων των υγειονομικών πρωτοκόλλων και η συνεργασία των συναρμόδιων Υπουργείων για την ασφάλεια όλων.

Το τελευταίο Μέρος περιλαμβάνει, ως είθισται, τις τελικές μεταβατικές και τις καταργούμενες διατάξεις, καθώς και την προβλεπόμενη έναρξη ισχύος του παρόντος νομοσχεδίου.

Έχουμε πολύ χρόνο να συζητήσουμε εκτενέστερα, ούτως η άλλως, και να επικεντρωθούμε στα άρθρα, σε επόμενες συνεδριάσεις.

Λέμε όλοι μας, συνήθως –και έτσι είναι – ότι ο αθλητισμός ενώνει. Και αυτό είναι πραγματικότητα. Ενώνει όλους τους εμπλεκόμενους στο φάσμα του, το οποίο είναι ανεξάντλητο, γιατί δεν διατρέχει μόνο τους άμεσα εμπλεκόμενους, δεν διατρέχει μόνο τις οικογένειες των αθλητών, μόνο τους αθλητές, μόνο τις ομάδες, αλλά ολόκληρη την κοινωνία. Ενώνει, γιατί οι ιδέες του είναι πολύ μεγαλύτερες και αγαθές από αυτές των ιδεολογιών. Οι αξίες του είναι υπέρτερες. Και αν το καλοσκεφτούμε, αυτές υπέρτερες αξίες είναι και οι κινητήριες μηχανές, που ενεργοποιούν τον καθένα από εμάς, σε αυτήν εδώ την Αίθουσα.

Με αυτό το σκεπτικό και υπό την παραδοχή ότι «ναι, τα πράγματα στον αθλητισμό δεν είναι, ενδεχομένως, μέχρι πρότινος, έτσι όπως θα έπρεπε» - και αυτό αποδεικνύεται και από τα φαινόμενα βίας στους αθλητικούς χώρους και από τα φαινόμενα διαφθοράς, αλλά κυρίως από τη χαμηλή συμμετοχή σε αθλητικές δραστηριότητες - οφείλουμε να αναλογιστούμε τις ευθύνες μας και την υποχρέωσή μας να προχωρήσουμε μπροστά.

Οφείλουμε να δείξουμε ότι οι αξίες του αθλητισμού διαπνέουν, κυρίως, εμάς τους νομοθέτες. Οφείλουμε να δείξουμε ότι ο αθλητισμός ενώνει και γεφυρώνει και τα χάσματα της πολιτικής. Εμείς, κυρίως, οφείλουμε να αποδείξουμε ότι είμαστε βασικοί και ενωμένοι κρίκοι στη μεταρρυθμιστική αλυσίδα της αθλητικής επανάστασης. Αυτή η επανάσταση δεν έχει και δεν πρέπει να έχει μονογραφές. Πρέπει να συντελεστεί από όλους μας. Αν θέλουμε να γίνει κτήμα όλης της κοινωνίας, θα πρέπει να την κάνουμε εμείς κτήμα μας και να φέρει τη σφραγίδα όλων.

Με αυτές, λοιπόν, τις σκέψεις και κυρίως, έχοντας την πεποίθηση ότι το νομοσχέδιο αυτό βάζει ακόμα μια νέα παράγραφο στη φωτεινή σελίδα του αθλητισμού, καλώ όλους να το υπερψηφίσουν.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Ευχαριστούμε, κ. Μπαρτζώκα.

Τον λόγο έχει ο κ. Μάρκου.

 **ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι Βουλευτές, ο χώρος του αθλητισμού θα μπορούσε να είναι ένα πεδίο γόνιμης συναίνεσης και προσπάθειας, για να ενώσει.

Η υποχρέωση υιοθέτησης κανονιστικού πλαισίου για τον επαγγελματικό αθλητισμό, το οποίο να είναι εναρμονισμένο με τα διεθνή πρότυπα, αποτελεί μονόδρομο και δεν θα έπρεπε να δημιουργεί αντιθέσεις.

Όμως, κύριοι της Κυβέρνησης, όλο αυτό το διάστημα της διετίας, που κρατάτε στα χέρια σας το τιμόνι του αθλητισμού, έχετε οδηγήσει τα πράγματα σε μια πρωτοφανή πόλωση, μέσα από συνεχείς νομοθετικές παλινδρομήσεις, ανακολουθία λόγων και πράξεων, λάθη και σκοπιμότητες.

Έχετε - και το λέω αυτό με λύπη - καταργήσει τους κανόνες καλής νομοθέτησης και έχετε επιλέξει ένα μοντέλο διοίκησης, με θεσμικές παρεμβάσεις της τελευταίας στιγμής, πολλές φορές γραμμένα στο πόδι, χωρίς να υπάρχει ο απαραίτητος χρόνος διαβούλευσης και μάλιστα, με την επαναληπτική εισαγωγή νυχτερινών ρυθμίσεων φωτογραφικού, κατά κανόνα, χαρακτήρα.

 Ελπίζαμε ότι σε κάποια φάση και λόγω των αδιεξόδων, που βρήκατε, κατά καιρούς, με δική σας ευθύνη, θα έμπαινε ένας φραγμός σε αυτήν την τακτική, όπου η Βουλή σύρεται σε ψήφιση κατακερματισμένων διατάξεων.

Δεν ξέρω τι αριθμό έχει αυτή η συζήτηση στις πρωτοβουλίες του Υπουργείου, «10», περίπου;

Δυστυχώς, με το σχέδιο νόμου, που, σήμερα ξεκινάμε να συζητήσουμε, αποδείξατε πραγματικά αυτά τα πράγματα. Θα ξεκινήσω, γυρίζοντας, κ. Υπουργέ, ένα χρόνο πίσω. Στην Αίθουσα της Ολομέλειας, συνεδρίασε 29 Ιουλίου του ΄20, κυβερνητικός παράγοντας για τον αθλητισμό, που έλεγε, από τα πρακτικά το διαβάζω: «Και τέλος, η Επιτροπή Επαγγελματικού Αθλητισμού, με το άρθρο αυτό, παρατείνεται για χρονικό διάστημα έως 3 μηνών, έως 16/ 11 του ‘20 η θητεία της Επιτροπής Επαγγελματικού Αθλητισμού. Κρίνεται αναγκαία, δεδομένου ότι η θητεία της ολοκληρώνεται, σε 15 ημέρες, για να αρχίσουν τα επαγγελματικά πρωταθλήματα. Ωστόσο, συνέχιζε ο κυβερνητικός παράγοντας, να πω μόνο ότι ήδη επεξεργαζόμαστε διάταξη και θα προστεθεί σε νομοσχέδιο, που θα βγει σε διαβούλευση τις επόμενες μέρες». 16/ 11 του ΄20.

Γι΄ αυτόν το λόγο, παρατείνεται η θητεία της συγκεκριμένης διοίκησης και τη θεωρούμε στο πλαίσιο μιας λειτουργίας, η οποία είναι παρωχημένη και εξαιρετικά προβληματική.

Ποιος ήταν ο κυβερνητικός εκπρόσωπος, που τα έλεγε όλα αυτά; Μα, φυσικά εσείς, κύριε Υπουργέ, πριν 1,5 χρόνο, τόσες ήταν οι «λίγες μέρες». Έγιναν βδομάδες, έγιναν μήνες, για να έρθουμε σήμερα στην Επιτροπή Επαγγελματικού Αθλητισμού. Σχεδόν ένα έτος, από την πανηγυρική εξαγγελία.

Και να συζητήσουμε το σχέδιο νόμου. Είμαι βέβαιος ότι είχατε άλλα προβλήματα να αντιμετωπίσετε και είχατε σημαντικότερες κατ΄ εσάς μάχες. Όλοι ξέρουμε ότι ήσασταν απασχολημένος, με συνεχές γράψιμο και σβήσιμο, για την κατάθεση εκπρόθεσμων τροπολογιών. Επιχειρούσατε να παρέμβετε, απροκάλυπτα, σε εκλογικές διαδικασίες και να παραβιάσετε κατ΄ άλλους, με άκομψο και κατά άλλους με ωμό και απροκάλυπτο τρόπο, τα καταστατικά των αθλητικών ομοσπονδιών. Αυτό το οποίο το παρουσιάσαμε, σήμερα, σαν ένα μετά τις εκλογές εξαιρετικό αποτέλεσμα της διοίκησης σας.

Οι αριθμοί, ανάλογα με το πώς τους χρησιμοποιείς, λένε ή την αλήθεια ή λένε άλλη αλήθεια. Παραδείγματος χάρη, η συμμετοχή στις εκλογές, που εσείς προχωρήσατε, έχει να κάνει με το πόσους εσείς αναγνωρίσατε στο μητρώο, για να μπορούν να συμμετέχουν και όχι με την πραγματική κατάσταση των αθλητικών σωματείων.

Βεβαίως, δεν οφείλουμε να ξεχνάμε και τις πολλαπλές σας παρεμβάσεις, προκειμένου να πετύχετε δικές διοικήσεις στις Ομοσπονδίες. Οι δημοσιογραφικές πληροφορίες λένε ότι αποτύχατε, παταγωδώς. Ομολογώ ότι τα παραπάνω απαιτούσαν κόπο και χρόνο. Ίσως, αυτοί είναι οι λόγοι, που σας στέρησαν τη δυνατότητα να εκπληρώσετε την υπόσχεσή σας, για να αλλάξετε αυτή την προβληματική και παρωχημένη Επιτροπή.

Παραβλέπω, βέβαια, ότι εσείς ήσασταν, που παρατείνατε αυτή τη θητεία, μέχρι τώρα και τώρα, που αξιωθήκατε να φέρετε το σχέδιο νόμου για συζήτηση, κανείς δεν μπορεί να πει για ένα σχέδιο, που κοιτάει το μέλλον ούτε για ένα σχέδιο, που θέτει τον δάκτυλον επί τον τύπον των ήλων στα πολλά προβλήματα, που μαστίζουν την αθλητική οικογένεια. Γιατί είναι, κατά περίπτωση, αποσπασματικό και ασαφές στο βαθμό, που δεν αντιγράφει εύστοχες νομοθετικές παρεμβάσεις της περιόδου 2015 - 2019 και διατηρεί τον έλεγχο, σε οιονεί ανεξάρτητες αρχές, ενώ επικαλείται το αντίθετο και επιχειρεί να επικοινωνήσει και να προβάλλει την ανεξαρτησία τους.

Ενσωματώνει επιλεκτικά αποσπάσματα όχι όμως όλες τις προβλέψεις της μελέτης, δίνοντας την εντύπωση, στην καλύτερη περίπτωση, ότι δεν θίγει και στη χειρότερη ότι εξυπηρετεί συγκεκριμένα οικονομικά συμφέροντα.

Αφήνει εκκρεμή και άλυτα διάφορα ζητήματα, παραπέμποντας στις καλένδες των εξουσιοδοτικών διατάξεων, αφού διατηρείτε, σε μια σειρά από άρθρα, η πρόβλεψη ότι θα καθοριστούν, με απόφαση του αρμόδιου για τον αθλητισμό Υπουργού, για την εφαρμογή τους, σύνηθες φαινόμενο στις κυβερνητικές πρωτοβουλίες.

Και τέλος, δεν αγγίζει και δεν ασχολείται, γι΄ αυτούς που ξέρουν τους παροικούντες την Ιερουσαλήμ, με φλέγοντα προβλήματα του επαγγελματικού αθλητισμού, όπως για παράδειγμα, μη κοροϊδευόμαστε, δεν μπορούμε να κρυβόμαστε, η διαπλοκή των παραγόντων των μέσων μαζικής επικοινωνίας και αυτές οι παρεμβάσεις, που ασκούν στο χώρο, κυρίως, του ποδοσφαίρου είναι υπαρκτές και μείζονα γάγγραινα στο θέμα του ποδοσφαίρου και ενδεχομένως, όχι μόνο, και διαιωνίζεται ένα πλέγμα αδιαφάνειας.

Έρχομαι, όμως, τώρα, στα ειδικά ζητήματα. 1. Η Επιτροπή, το ακαταδίωκτο. Η πρόβλεψη είναι σωστή, συμφωνούμε για την απαλλαγή των μελών από την προσωπική ευθύνη έναντι. Τώρα, ως προς το ποινικό σκέλος, θα μπορούσαμε να πούμε ότι η ρύθμιση κινείται πραγματικά στη σωστή κατεύθυνση.

Προσέξτε, κύριε Υπουργέ, το αν θα πετύχει το ρόλο της αυτή η Επιτροπή εξαρτάται από τα στελέχη, που θα την στελεχώσουν. Χρειάζεται ανθρώπους ακέραιους, οι οποίοι πρέπει να έχουν υψηλή αίσθηση ήθους, αλλά και ταυτόχρονα, ανθρώπους, με αντοχές, για να αντέξουν τις πιέσεις των μεγαθηρίων της διαπλοκής. Και εδώ, ερχόμαστε σε μια - δυο κρίσιμες πτυχές. Το ένα είναι και παρακαλώ ελέγξτε το, όσον αφορά την αστική ευθύνη, θα μπορούσε, ενδεχομένως - διερευνήστε το αυτό - αν η αστική ευθύνη των μελών της Επιτροπής, επειδή οι προσφεύγοντες θα προσφεύγουν προς το δημόσιο, όχι προς εξατομικευμένα τα μέλη της επιτροπής, αυτό να είναι ένα μέσο προστασίας των μελών της Επιτροπής και να μην δημιουργεί μια αίσθηση, που κατά κόρον, έχει χρησιμοποιηθεί και δημιουργεί κακές εντυπώσεις στην κοινή γνώμη, ακαταδίωκτο τραπεζών, ακαταδίωκτο επιτροπών κ.λπ., που έχετε θεσμοθετήσει. Διερευνήστε το αυτό.

 Έρχομαι, στη συνέχεια, στη δεύτερη σημαντική πτυχή. Ο τρόπος διορισμού. Λέτε: «Κατόπιν ενημέρωσης και γνώμης της Βουλής». Τι σημαίνει «ενημέρωση»; Θα έρθουν οι υπεύθυνοι, εδώ, που θα επιλέξετε -είμαι βέβαιος ότι ήδη τους έχετε επιλέξει- θα μας τους παρουσιάσετε, θα διαφωνήσουμε ή θα συμφωνήσουμε, θα φύγουν και εσείς θα κάνετε αυτό που έχετε στο μυαλό σας !

Επειδή, ξαναείπα, χρειάζεται ανθρώπους με αντοχές. Είμαι βέβαιος ότι θα επιλέξετε ανθρώπους με ήθος, οι αντοχές, όμως, πρέπει να είναι κάτι, που πρέπει να προμηθευτούν από την πολιτεία αυτοί οι άνθρωποι. Γιατί δεν προσθέτετε ότι θα πρέπει να έχουν εγκριθεί κατά τα 3/5 από την Επιτροπή της Βουλής, ούτως ώστε να έχουν μία ενισχυμένη πολιτική κάλυψη, που να μην τους αφήνει να δειλιάζουν μπροστά σε επιθέσεις των μεγαθήριων;

Μη δείχνετε τέτοια απαξίωση ή δυσπιστία προς τη Βουλή, να είστε σίγουροι ότι είναι ικανή να επιλέξει αξιοκρατικά και έγκυρα πρόσωπα, που θα στελεχώσουν την Επιτροπή και να κατοχυρώσουν το κύρος της. Το πρόβλημα δεν είναι τα άτομα, που θα επιλέξετε, είναι η επάρκεια των νομοθετικών επιλογών, πρωτοβουλιών και αποφάσεων. Εκτός αν έχετε άλλα πράγματα στο μυαλό σας.

Έρχομαι τώρα στα μέσα, για την πραγμάτωση των σκοπών της Επιτροπής. Αλήθεια πείτε μας, πώς ακριβώς φαντάζεστε ότι θα φέρει η Επιτροπή εις πέρας το έργο της; Με ποιους πόρους, ποιο ανθρώπινο δυναμικό; Γνωρίζετε τον ετήσιο προϋπολογισμό; Νομίζετε ότι μπορούν να καλέσουν έστω μια εταιρεία ορκωτών λογιστών και να τους πληρώσουν για να κάνουν έναν έλεγχο; Δεν έχουν καθόλου πόρους. Αυτοί οι πόροι, που έχει η Επιτροπή, είναι απειροελάχιστοι. Μήπως νομίζετε ότι θα έπρεπε να προστρέξει η Επιτροπή σε συνδρομή εξειδικευμένων και έμπειρων υπαλλήλων του Υπουργείου Ανάπτυξης ή του Οικονομικών, ώστε να αποφεύγεται η ανάγκη προσφυγής σε ιδιώτες, που έχει πολλά αμφιλεγόμενα προβλήματα; Αυτοί οι κανόνες, καλό θα ήταν, να είναι εκ των προτέρων γνωστοί. «Διαφάνεια» λέγεται αυτό, στη γλώσσα μας.

Έρχομαι σε ένα πρακτικό θέμα: Σύσταση, διορισμός, έκδοση ΚΥΑ, κατάρτιση κανονισμού, έγκρισή του από εσάς, αποσπάσεις για τη διοικητική και γραμματειακή υποστήριξη. Πότε θα γίνουν όλα αυτά, θα έχουμε πρωταθλήματα του χρόνου;

Δεύτερη κατεύθυνση, η εγγυητική επιστολή. Δείτε μήπως το ποσοστό, επί του προβλεπόμενου στο σχέδιο, που συζητάμε, προϋπολογισμού του συνόλου των εξόδων είναι μικρό. Τα δεδομένα, που έχουμε, κύριε Υπουργέ, δεν τα λες και ευοίωνα. 1.200 περίπου ποδοσφαιριστές έχουν στα χέρια τους δικαστικές αποφάσεις εκατομμυρίων ευρώ, τις οποίες δεν μπορούν να εκτελέσουν. Εργατικές απαιτήσεις είναι αυτές. Επαρκεί το 5% ; Μήπως πρέπει να προβλεφθεί μια αύξηση του ποσού, ώστε να έχουμε και μια μείωση όσων αθλητών και προπονητών δεν έχουν ικανοποιηθεί;

Τέλος, ποιες είναι οι συνέπειες από την ολική ή μερική κατάπτωση της εγγυητικής επιστολής; Δεν θα καθυστερήσω, με αναφορές των σχεδίων νόμου, όμως εσείς προβλέπετε την ποινή αφαίρεσης πέντε έως δέκα βαθμών από το τρέχον επαγγελματικό πρωτάθλημα, στο οποίο αυτή συμμετέχει. Δηλαδή, μια ομάδα, η οποία κατέπεσε, θα χάσει πέντε βαθμούς και θα συνεχίζει να αγωνίζεται. Τους εργαζόμενους άστους να καίγονται ! Και να σας πω και κάτι; Αν θέλετε να αφήσετε κάτι θετικό από τη θητεία σας, τολμήστε και νομοθετήστε οι ποδοσφαιρικές ανώνυμες εταιρείες ή οι ΚΑΕ να υπαχθούν στο Υπουργείο Ανάπτυξης και να κινούνται, με βάση το νόμο και τις προβλέψεις, που προβλέπονται, για τις ανώνυμες εταιρείες. Εμείς θα σας στέρξουμε σε αυτό και θα σας βοηθήσουμε. Αυτό θα μείνει, τα υπόλοιπα, που έχετε κάνει, θα μείνουν αρνητικά.

Σχετικά με τους μέτοχους των εταιρειών. Βλέπουμε πολλές εξωχώριες ή όπως αλλιώς τις λέμε «παράκτιες εταιρείες», ναι να υπάρξει για τα νομικά πρόσωπα, που έχουν συσταθεί, σύμφωνα με τη νομοθεσία κράτους-μέλους της Ευρωπαϊκής Ένωσης. Ξέρουμε ποιοι είναι από πίσω σε αυτές τις εταιρείες, στην Κύπρο, παραδείγματος χάρη, αλλά να υπάρξει και συγκεκριμένη ρήτρα, που θα αποκλείει τις offshore εταιρείες. Μπορούμε να σας προτείνουμε και νομοτεχνικές βελτιώσεις σε αυτό.

Τέταρτον, το περίφημο ιδιώνυμο. Εφαρμόζετε αυτό, που εφαρμόζει η Κυβέρνησή σας, σε όλους τους τομείς κοινωνικής ζωής, καταστολή και αυστηροποίηση. Είναι βέβαιο ότι θα αποτύχει, γιατί δοκιμάστηκε, εφαρμόστηκε και απέτυχε. Η άποψή μας είναι ότι τα φαινόμενα βίας αντιμετωπίζονται, με πρόβλεψη, με πρόληψη. Δεν υπάρχει αμφιβολία, ότι οι λέσχες και νομιμοποίησή τους, απέναντι στις ΠΑΕ, είναι μια θετική πρωτοβουλία, αλλά όμως, η καταστολή και η αντιφατικότητα των ποινών δεν περιόρισαν ποτέ τη βία, αλλά είναι η κεντρική σας πολιτική επιλογή.

Κοιτάξετε και κάποιες λεπτομέρειες, τώρα. Στις φιλελεύθερες δημοκρατίες υπάρχει ξέρετε μια θεμελιώδης έννοια, που λέγεται «τεκμήριο αθωότητας». Με την παρούσα ρύθμιση, αν ψηφιστεί, όπως τη φέρνετε, το τεκμήριο αθωότητας, όχι μόνο παρακάμπτεται, αλλά εξοβελίζεται και μάλιστα επί πλημμελημάτων. Αναλογιστείτε για λίγο, πως μπορεί δυνητικά να λειτουργεί η διάταξη αυτή στη δικαστηριακή πράξη; Θα έχουμε το εξής νομικό παράδοξο: κατηγορούμενοι του κοινού ποινικού δικαίου, με κακουργηματικές κατηγορίες, μπορεί να μην προφυλακίζονται, ενώ κατηγορούμενοι για αθλητική βία πλημμεληματικού χαρακτήρα θα πάρουν την άγουσα για τις φυλακές.

Κατηγορούμενοι του κοινού ποινικού δικαίου, με κακουργηματικές κατηγορίες, μπορούν να τύχουν ανασταλτικότητας της ποινής, μέχρι να επανακριθούν από δευτεροβάθμιο δικαστήριο. Κατηγορούμενοι για αθλητική βία θα παίρνουν την άγουσα για τις φυλακές. Φέρνετε μια επικίνδυνη ρύθμιση, η οποία, θα εφαρμοστεί, αν εφαρμοστεί, σε παιδιά και εφήβους, σε εφήβους και μετεφήβους. Σε μια δύσκολη ηλικία, που με τον παρορμητισμό τους μπορεί να κάνουν μια κατάχρηση, που είμαστε όλοι εναντίον, όμως, δε μπορούμε να τους καταδικάζουμε τόσο βαριά και, ταυτόχρονα, τους Προέδρους των ΠΑΕ, που το ξέρετε ότι τους ποδηγετούν, τους χειραγωγούν, τους πληρώνουν, τους αφήνετε στο απυρόβλητο. Αναλογιστείτε, αν αυτό θα είναι αποτελεσματικό.

Τόνισα, στην αρχή της ομιλίας μου, ότι με το παρόν σχέδιο νόμου, ενσωματώνετε επιλεκτικά και αποσπασματικά κάποιες, αλλά όχι όλες τις προβλέψεις της ολιστικής μελέτης. Αναφέρομαι στην ολιστική μελέτη για την επικύρωση της Σύμβασης του Συμβουλίου της Ευρώπης, το 2016, για τη βία. Δεν τολμώ να πιστέψω ότι αρνείστε να την επικυρώσετε, γιατί υπογράφηκε από το ΣΥΡΙΖΑ. Αυτή η φράση «κύρωση της Σύμβασης» σας φέρνει μια αλλεργία. Όπως και με τη βόρεια Μακεδονία.

Πέμπτο. Είναι επιβεβλημένη η συγχώνευση των Super League 1 και Super League 2; Προφανώς, είναι. Το ζήτημα που το πολιτικό σύστημα πρέπει να εξετάσει είναι, αν είναι εφικτή η βιωσιμότητα 36 ομάδων. Έχετε μελέτες, που να λένε ότι είναι εφικτός αυτός ο αριθμός; Περιμένουμε να ακούσουμε τις προτάσεις σας, να ανοίξετε τα χαρτιά σας και μετά να τοποθετηθούμε πάνω σε αυτό. Μακάρι να είναι, όμως, πρέπει με σοβαρότητα, γιατί μετά θα γεννηθούν άλλα τεράστια προβλήματα.

Έκτον, για το ΕΟΚΑΝ. Καθυστερήσατε και κουράσατε τους πάντες με την ανά τρίμηνο συνεχή παραγωγή νομοθετικού έργου, με προσθαφαιρέσεις σε θέσεις και ειδικότητες, είπατε να ασχοληθείτε και με τον Εκτελεστικό Διευθυντή. Σιγά που θα το αφήνατε έτσι! Είμαστε μαθημένοι στις φωτογραφικές διατάξεις. Απομένει να ακούσουμε το όνομα του προσώπου, που θα αναλάβει και απορώ, γιατί δεν το γράψατε στο σχέδιο νόμου. Η θέση μας είναι ότι στην επιλογή του Εκτελεστικού Διευθυντή στο ΕΟΚΑΝ δεν θα έπρεπε να εμπλέκεται ο Υπουργός. Να γίνει προκήρυξη, να κατατεθούν βιογραφικά και με αξιοσύνη, αξιοκρατία και διαφάνεια, να επιλεγεί ο Εκτελεστικός Διευθυντής. Εσείς, όμως, την πελατειακότητα δε μπορείτε να την απεμπολήσετε.

Προπονητές: Θεωρούμε ότι είναι θετικές αρκετές από τις διατάξεις, που εισάγετε, πραγματικά. Εν μέρει, επαναφέρετε κάποιες διατάξεις σχεδίου, που είχε προτείνει, το 2019, ο ΣΥΡΙΖΑ. Είναι θετικό και αναγνωρίζουμε ότι θα αποτελεί ένα πλήγμα, στη μαύρη και αδήλωτη εργασία, η πρόβλεψη περί καταχώρισης, σε έγγραφη σύμβαση των προπονητών στο σύστημα «ΕΡΓΑΝΗ». Όμως, ειδικά για τους προπονητές ποδοσφαίρου, ζηλέψατε τη δόξα της κυρίας Κεραμέως. Διότι, ισοδυναμείτε τα πτυχία των αποφοίτων των Πανεπιστημιακών Ιδρυμάτων ΤΕΦΑΑ και ΣΕΦΑΑ με διπλώματα ενός ιδιωτικού φορέα, είτε διεθνούς - της ΟΥΕΦΑ - είτε της ΕΠΟ.

Αυτό είναι η ισοδυναμία του πτυχίου του Μηχανικού του κυρίου Μαυρωτά, με την ισοδυναμία του Κολεγίου του αντίστοιχου φοιτητή, που τελειώνει. Έτσι κάνετε κι εσείς. Δε μπορεί αυτή η δυσαρμονία να παραμένει. Ένας ιδιωτικός φορέας - η ΕΠΟ - να χορηγεί δίπλωμα Προπονητή Ποδοσφαίρου ΟΥΕΦΑ Β΄, με αντίστοιχα με αυτά, που προβλέπονται για τους πτυχιούχους των Πανεπιστημιακών Τμημάτων της χώρας μας.

Μεταγραφές: Όντως, είναι το πρόβλημα, μια καυτή πατάτα. Έχουμε ταλαντούχους αθλητές σε ερασιτεχνικά σωματεία, έχουμε ΠΑΕ, ΚΑΕ, οι οποίοι, φιλοδοξούν να τους πάρουν σαν στελέχη τους. Έχουμε σωματεία ερασιτεχνικά, που έχουν καταναλώσει μόχθο και χρήμα, για να τους αναδείξουν. Έχουμε γονείς και αθλητές, οι οποίοι, πραγματικά, θέλουν ο γόνος τους να έχει μία εξέλιξη. Είναι δύσκολο πρόβλημα.

Πήρατε μια πρωτοβουλία. Εμείς θα σας αναφέρουμε την πρόταση του ΣΥΡΙΖΑ, η οποία είναι ορθολογική. Χωρίζει τους αθλητές σε ηλικιακές κατηγορίες: παμπαίδες, παίδες, έφηβοι, πανκορασίδες, κορασίδες, νεανίδες και νέοι, 12 - 13, 14 - 16, 16 - 19 και 20 - 22 και σε αυτές τις διετίες να μπορούν να πάρουν μεταγραφή. Κύριε Υπουργέ, ως ΣΥΡΙΖΑ, θέλουμε να δηλώσουμε πως σε αυτό το πολύ δύσκολο πεδίο του αθλητισμού, το οποίο μακάρι να ήταν όπως ο αγαπητός συνάδελφος της Πλειοψηφίας περιέγραψε, ευγενής κόσμος, όμορφος, ηθικός και αγγελικά πλασμένος, υπάρχει τεράστια διαπλοκή. Οφείλουμε και εμείς δηλώνουμε ότι προσπαθήσαμε και κάναμε μερικά βήματα. Θα έλεγα δεν κάναμε όσα θέλαμε και σε κάποια σημεία είμαστε και διστακτικοί, αλλά εδώ με αυτήν την εμπειρία, θα πρέπει να γίνουν διαφορετικά βήματα.

Ως εκ τούτου, σύμφωνα με αυτά που προανέφερα, καταψηφίζουμε επί της αρχής το νομοσχέδιο και επιφυλασσόμαστε στη συζήτηση επί των άρθρων να καταθέσουμε τις δικές μας προτάσεις σε κάποια κομβικά σημεία, ενώ δηλώνουμε ότι θα υπερψηφίσουμε κάποιες θετικές. Θα συμπληρώσω, για να μη σας αδικήσω, ότι όντως είναι θετικό βήμα η ασφάλεια του ερασιτεχνικού αθλητισμού, αλλά θα έλεγα ότι έχετε αφήσει εκτός πλαισίου νομοθέτησής σας – νομοθετείτε δύο χρόνια τώρα – τελείως το τεράστιο πεδίο του σχολικού αθλητισμού. Σας ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Κύριε Πρόεδρε, κύριε Υπουργέ, κυρίες και κύριοι συνάδελφοι, έχουμε συζητήσει πολλές φορές στην Αίθουσα, με αφορμή άλλα αθλητικά νομοσχέδια, τις παθογένειες του χώρου του ποδοσφαίρου, τις δυνατότητες και τις προοπτικές του, καθώς επίσης και τις παθογένειες εν γένει του χώρου του αθλητισμού. Μάλιστα, είναι αποδεκτό από όλους ότι η πανδημία έπληξε ιδιαίτερα τον αθλητισμό και τα ερασιτεχνικά σωματεία. Εκτιμώ, λοιπόν, ότι αποτελεί κοινή πρόθεση όλων η ουσιαστική στήριξη των σωματείων και των αθλητών. Το ζήτημα, ωστόσο, είναι πώς αντιλαμβανόμαστε τη στήριξη αυτή, πώς την επιδιώκουμε και φυσικά πώς εργαζόμαστε, για να την διασφαλίσουμε και ιδιαίτερα να τη διασφαλίσουμε θεσμικά. Το σημερινό νομοσχέδιο, αγαπητοί συνάδελφοι, φέρνει πολλές και σημαντικές αλλαγές, σε όλο το φάσμα του αθλητισμού, φυσικά ιδιαίτερα στο ποδόσφαιρο. Κεντρικός πυρήνας είναι η εναρμόνιση με την ολιστική μελέτη της FIFA και της UEFA για το ελληνικό ποδόσφαιρο, αλλά και ρυθμίσεις για τα σωματεία, για το ποδόσφαιρο και τους προπονητές.

Στο πρώτο μέρος του νομοσχεδίου, περιλαμβάνονται διατάξεις για τη νέα δομή της Επιτροπής Επαγγελματικού Αθλητισμού. Εδώ θα ήθελα να θυμίσω τον ν.4603/2019, ο οποίος όριζε την Επιτροπή, τότε, ως νομικό πρόσωπο δημοσίου δικαίου και μάλιστα εποπτευόμενο από το Υπουργείο Αθλητισμού και Πολιτισμού. Σήμερα, με τις νέες διατάξεις, αποδίδεται λειτουργική ανεξαρτησία στην Επιτροπή. Πλέον, διερωτώμαι, δεν υπόκειται σε εποπτεία, κύριε Υπουργέ, ή έλεγχο νομιμότητας και σκοπιμότητας από τη Γενική Γραμματεία Αθλητισμού; Τούτο, φυσικά, τουλάχιστον αφορά το Υπουργείο ή κυβερνητικό φορέα.

Μάλιστα, εδώ θα πρέπει να τονιστεί ότι τα μέλη της Επιτροπής θα ορίζονται μετά από γνώμη της Βουλής. Ωστόσο, η χρηματοδότησή της παραμένει από τον Κρατικό Προϋπολογισμό. Επίσης, κύριε Υπουργέ, δεν είναι σαφής η νομική φύση της Επιτροπής. Δηλαδή, εδώ λέτε, κύριε Υπουργέ, στη συνοδευτική νομοσχεδίου ότι το νομικό καθεστώς παραμένει το ίδιο.

Εδώ θα πρέπει να μας διευκρινίσετε. Θα είναι Ανεξάρτητη Αρχή και απλά θα μεσολαβεί η γνώμη της Βουλής για τα μέλη της; Θα ήθελα την απάντησή σας. Αγαπητοί συνάδελφοι, έρχομαι στην ολιστική μελέτη της FIFA και της UEFA για το ελληνικό ποδόσφαιρο. Η μελέτη αποτελεί συνέχεια της συνάντησης του Πρωθυπουργού, με τους εκπροσώπους της FIFA και της UEFA, στις 25 Φλεβάρη του 2020, οπότε και υπεγράφη το σχετικό μνημόνιο συνεργασίας. Θα ήθελα εδώ να σας θυμίσω ότι περίπου ένα μήνα πριν από τη συνάντηση αυτή, είχε προηγηθεί νομοθετική ρύθμιση, με τροπολογία, για την αφαίρεση 5 έως 10 βαθμών. Και τούτο αφορούσε την παράβαση της νομοθεσίας για τα θέματα της πολυιδιοκτησίας. Μια τροπολογία, που ρύθμιζε αμιγώς ποδοσφαιρικά ζητήματα και είχε αναδρομική ισχύ, από 1/7/2019. Το Νοέμβριου του 2020, έγινε γνωστό ότι η μελέτη της FIFA ολοκληρώθηκε. Εδώ, θέλω να θυμίζω και να τονίσω, ως προς τη σχετική ερώτηση και αίτηση κατάθεσης εγγράφων, που είχα καταθέσει μαζί με το συνάδελφο, κύριο Λοβέρδο, στις 30 Νοεμβρίου του 2020, με την οποία ζητήσαμε να ενημερωθεί η Βουλή για την ολιστική μελέτη και το μνημόνιο συνεργασίας. Ερώτηση, στην οποία, κύριε Υπουργέ, δεν απαντήσατε ποτέ.

Σήμερα, 8 περίπου μήνες μετά, φέρνετε αλλαγές για την εναρμόνιση με την ολιστική μελέτη. Αλλαγές στις λέσχες και την οργανωμένη μετακίνηση των φιλάθλων, την αθλητική βία και την αυστηροποίηση των ποινών. Προκαταβολικά, θα έλεγα ότι ολιστική μελέτη θα έπρεπε να είχε κατατεθεί στη Βουλή μήνες τώρα, ώστε να λάβουμε όλοι οι συνάδελφοι Βουλευτές γνώση αυτής. Ως προς τις ρυθμίσεις και την ουσία των ρυθμίσεων, είναι γεγονός ότι το θεσμικό πλαίσιο για τη λειτουργία των λεσχών φιλάθλων έχει παραμείνει ουσιαστικά ανενεργό. Απαιτείται εκσυγχρονισμός, ώστε η λειτουργία των Συλλόγων να είναι νόμιμη και γνωστή, φυσικά, στην πολιτεία, καθώς και η συνεργασία των αθλητικών σωματείων και ομάδων, ώστε να προάγεται η ευγενής άμιλλα, η διαφάνεια και η αξιοπιστία του αθλητισμού.

Εμείς συμφωνούμε ότι τα φαινόμενα βίας πρέπει επιτέλους να αποτελέσουν παρελθόν. Ο ελληνικός αθλητισμός, το ελληνικό ποδόσφαιρο, έχουν ανάγκη από φιλάθλους, που θα μετέχουν σε θέσεις και συλλόγους, με τρόπο διαφανή και οργανωμένο και εδώ, κύριε Υπουργέ, συμφωνούμε μαζί σας. Φιλάθλους, που θα γνωρίζουν ότι οι πράξεις βίας κατά προσώπων ή πράξεις φθοράς περιουσιών, δεν γίνονται αποδεκτές και δεν μένουν ατιμώρητες. Ομοίως, φυσικά, η μετακίνηση των οργανωμένων φιλάθλων πρέπει να γίνεται, με σαφή τρόπο, με σωστό τρόπο, ώστε να έχουμε αγώνες με φιλάθλους και των δύο ομάδων, και όχι φυσικά το θέαμα των άδειων κερκίδων, που τα τελευταία χρόνια, ουσιαστικά βλέπουμε.

Επίσης, σε περίπτωση επεισοδίων, να αποδίδονται οι ευθύνες εκεί που πραγματικά αναλογούν. Η αυστηροποίηση του πλαισίου των ποινών μπορεί να συνεισφέρει στην καταπολέμηση των φαινομένων αυτών, τόσο σε επίπεδο πρόληψης όσο και σε επίπεδο καταστολής. Εν κατακλείδι, αγαπητοί συνάδελφοι, επιβάλλεται ο ελληνικός αθλητισμός να απαλλαγεί από κάθε μορφή βίας, εντός και εκτός γηπέδων. Εδώ, θα πρέπει να είμαστε ξεκάθαροι. Η απλή μετατροπή των αδικημάτων δεν αρκεί. Το πρόβλημα είναι σύνθετο και δεν εξαντλείται από πολιτικές αντιπαλότητες. Χρειάζεται μια σοβαρή προσπάθεια για την αντιμετώπισή του, ώστε να μην βλέπουμε να επαναλαμβάνονται τα λάθη του παρελθόντος. Να σταματήσει, δηλαδή, το ράβε - ξήλωνε στον αθλητισμό. Γιατί, ακόμα και σήμερα, θεσμικό πλαίσιο υπάρχει, αλλά το ζητούμενο είναι η εφαρμογή και η αποτελεσματικότητά του. Υπάρχει επίσης η Σύμβαση Macolin, για την καταπολέμηση της αθλητικής βίας, που κυρώθηκε με το ν. 4639/2019. Άρα, το θέμα, αγαπητοί συνάδελφοι, είναι η εφαρμογή του νόμου και των διατάξεων αυτού.

Έρχομαι στην αναδιάρθρωση κατηγοριών του επαγγελματικού ποδοσφαίρου. Αγαπητοί συνάδελφοι, η φούτμπολ λιγκ καταργείται και συνενώνεται με τη σούπερ λιγκ 2. Οι ομάδες, που συμμετέχουν σε αυτήν, υποχρεούνται να διαθέτουν μετοχικό κεφάλαιο 250.000 ευρώ και να καταθέσουν, φυσικά, εγγυητική επιστολή, τουλάχιστον, 100.000 ευρώ. Επίσης, υποχρεούνται να περιλαμβάνουν σε κάθε φύλλο αγώνα τουλάχιστον κατά το ήμισυ ποδοσφαιριστές, που συμμετέχουν ή έχουν τη δυνατότητα συμμετοχής στην ελληνική εθνική ομάδα. Πιστεύω ότι αυτό είναι πολύ σημαντικό και ιδιαίτερα για το μέλλον του ελληνικού ποδοσφαίρου.

Κύριε Υπουργέ, το ελληνικό ποδόσφαιρο βιώνει μια περίοδο βαθιάς κρίσης. Θεωρώ, ότι δεν είναι σαφές αν οι ομάδες μπορούν πράγματι να ανταποκριθούν στα νέα δεδομένα και αυτό φυσικά είναι το ζητούμενο για όλους μας. Να λάβουμε, επίσης, υπόψιν ότι εφόσον μια ομάδα υποβιβαστεί από τη σούπερ λιγκ 2, θα πέσει στην ερασιτεχνική κατηγορία, άρα, θα έχει ταυτόχρονα και την απώλεια εσόδων και όχι απλά εσόδων, αλλά και μεγάλων εξόδων. Κι αυτό είναι πλέον σημαντικό, για την επόμενη μέρα αυτού του σωματείου.

Το νέο πλαίσιο, κύριε Υπουργέ, πρέπει να διασφαλίζει τη βιωσιμότητα των ομάδων, χωρίς άδικους αποκλεισμούς. Εδώ θεωρώ, ότι πρέπει να υπάρξει νέα διαβούλευση με τις ομάδες της σούπερ λιγκ 2 και της φούτμπολ λιγκ. Δημοσιεύματα αναφέρουν ότι υπάρχουν αντιδράσεις. Δεν το γνωρίζουμε. Απλά τα διαβάσαμε.

Αναμένουμε, λοιπόν, να μας πείτε αναλυτικά το σχεδιασμό σας για τη λειτουργία της σούπερ λιγκ 2. Να μας πείτε ακόμη, αν έχει λάβει υπόψη τις θέσεις των ενδιαφερόμενων των ομάδων, γιατί και αυτό πλέον είναι το ζητούμενο. Και εδώ, θα ήθελα την απάντησή σας.

Έρχομαι, αγαπητοί συνάδελφοι, στο τέταρτο μέρος του νομοσχεδίου. Το τέταρτο μέρος που ρυθμίζει θέματα Εθνικού Οργανισμού Καταπολέμησης του Ντόπινγκ και τούτο για την εναρμόνιση με το νέο κώδικα και ιδιαίτερα θα έλεγα μετά τα τελευταία δεδομένα, ώστε να έχουμε σαφή και καθαρή άποψη.

 Στα ζητήματα των προπονητών τίθεται ένα νέο πλαίσιο για το επάγγελμα του προπονητή. Καταρχάς, αναγνωρίζοντας το σημαντικό ρόλο τους, προβλέπεται η συμμετοχή εκπροσώπου τους στο διοικητικό συμβούλιο των ομοσπονδιών. Και πράγματι, αυτό ήταν πάγιο αίτημα των προπονητών και το κάνατε αποδεκτό. Θετικό και σημαντικό, ότι έγινε αποδεκτό. Ωστόσο, βλέπουμε ότι όταν δεν υφίσταται σωματείο προπονητών, εκπρόσωπος στο Δ.Σ δεν ορίζεται καθόλου. Νομίζω αυτό είναι παράλειψή σας, ίσως να το δείτε και να το διορθώσετε, ενώ η αντίστοιχη διάταξη για τους αθλητές, που ψηφίστηκε, πριν λίγους μήνες, προβλέπει ότι όταν δεν υφίσταται σωματείο αθλητών, ο εκπρόσωπός τους ορίζεται από το Δ.Σ. της ομοσπονδίας. Άρα, εδώ νομίζω ότι υπάρχουν δύο μέτρα και δύο σταθμά. Θα πρέπει να το ξαναδείτε.

Επίσης, να σημειώσω, ότι προβλέπεται υποχρεωτική απασχόληση προπονητή σε κάθε άθλημα, όπως επίσης υποχρεωτική απασχόληση προπονητών, με έγγραφη σύμβαση εργασίας και κατώτατη αμοιβή των διακοσίων πενήντα ευρώ.

Τέλος, ιδρύεται Εθνική Σχολή Προπονητών, που θα υπάγεται στη Γενική Γραμματεία Αθλητισμού και σχολή προπονητών, που θα διαμορφώνει το πρόγραμμα εκπαίδευσης των προπονητών και θα συντονίζει τις σχολές προπονητών.

Κύριε Υπουργέ, όπως έχω τονίσει και κατά το παρελθόν, θα πρέπει να αντιμετωπιστούν τα θέματα, με σοβαρότητα και ιδιαίτερα το θέμα των προπονητών στη χώρα μας. Είναι υποχρέωση της πολιτείας να διασφαλιστούν τα επαγγελματικά δικαιώματα των προπονητών και ιδιαίτερα και των αποφοίτων των ΤΕΦΑΑ, που είναι επιστήμονες, με πανεπιστημιακές σπουδές, δεν τους πρέπει ή δεν τους έπρεπε ή απαξία, που βίωναν. Τουλάχιστον, σήμερα, να δικαιωθούν.

Όπως το είχα επισημάνει και παλαιότερα, οι απόφοιτοι του πανεπιστημίου, με ειδικότητα το ποδόσφαιρο, στερούνταν, για πολλά χρόνια, τη δυνατότητα να εργαστούν στην ειδικότητα τους, αν δεν πραγματοποιούσαν κάποια σεμινάρια και μάλιστα, θα έλεγα, με υψηλά δίδακτρα.

Σήμερα, με το νομοσχέδιο, θεσπίζονται τρία επίπεδα προπονητικής. Οι απόφοιτοι ΤΕΦΑΑ τοποθετούνται στο πρώτο επίπεδο για το άθλημα της ειδικότητας τους. Η ειδικότητα, όμως, στο ποδόσφαιρο, στο άρθρο 37, ορίζει ότι τα επαγγελματικά δικαιώματα των προπονητών καθορίζονται από την ΕΠΟ, σύμφωνα με τη σύμβαση προπονητικής ΟΥΕΦΑ-ΕΠΟ, και τον κανονισμό προπονητών ποδοσφαίρου.

Ενώ στο άρθρο 38 προβλέπεται, συγκεκριμένα, εδώ είναι και η λεπτομέρεια, ότι το πτυχίο του ΤΕΦΑΑ, με ειδικότητα ποδόσφαιρο, θεωρείται ισότιμο με το δίπλωμα UEFA Β. Συνεπώς, και πάλι οι απόφοιτοι του ΤΕΦΑΑ θα οδηγηθούν στα σεμινάρια της UEFA, για ανώτερα διπλώματα. Κύριε Υπουργέ, εδώ, θα πρέπει να τονιστεί το εξής: Η Σύμβαση με την UEFA δεσμεύει την ΕΠΟ και φυσικά, το ελληνικό ποδόσφαιρο, καθώς πρέπει να λειτουργεί μέσα στις ευρωπαϊκές και διεθνείς προδιαγραφές. Πρέπει, όμως, να τονιστεί και να μην ξεχνάμε, ότι τα επαγγελματικά δικαιώματα όλων των πτυχιούχων στη χώρα μας καθορίζονται από το κράτος και σύμφωνα με το πλαίσιο προσόντων του ΕΟΠΠΕΠ. Να τονίσω, επίσης, ότι η διάταξη δεν υπήρχε στη διαβούλευση. Θα πρέπει, λοιπόν, να ακούσουμε και τη θέση των φορέων, ώστε η οποιαδήποτε ρύθμιση να είναι σύμφωνη, με το νόμο και να μην δημιουργεί αδικίες.

Κλείνοντας, με το θέμα των προπονητών, να σημειώσω ότι δεν υπάρχει πρόβλεψη για τους προπονητές στον αθλητισμό, θέμα, κύριε Υπουργέ, που αγγίζει πολλούς, ιδίως αν σκεφτούμε, ότι στη χώρα μας, ο επαγγελματικός αθλητισμός, είναι ουσιαστικά το ποδόσφαιρο και το μπάσκετ.

Αγαπητοί συνάδελφοι, ερχόμαστε στο τελευταίο μέρος του νομοσχεδίου. Η αναγνώριση της προσφοράς των Ολυμπιονικών αποτελεί καταρχάς χρέος της πολιτείας, όπως επίσης και προστασία των δικαιωμάτων των αθλητών, εν μέσω της πανδημίας, με την αναγνώριση των διακρίσεων, που πέτυχαν, το 2019 και το 2021. Και τούτο, τη στιγμή που οι αγώνες δεν πραγματοποιήθηκαν το 2020, λόγω COVID-19.

Τέλος, όσον αφορά τις ρυθμίσεις για τα αθλητικά σωματεία, η παράταση για την εναρμόνιση των καταστατικών τους με το νόμο, κύριε Υπουργέ, είναι αναγκαία, ιδίως εν μέσω των συνθηκών, που έχει δημιουργήσει η πανδημία του COVID, καθώς και της μεγάλης γραφειοκρατίας, που συνεπάγεται η εναρμόνιση, ένα ζήτημα, που σας έχω θέσει και μέσα από τον Κοινοβουλευτικό Έλεγχο. Η πρόβλεψη, ωστόσο, για την απαγόρευση χρήσης εγκαταστάσεων των ΟΤΑ από αθλητικά σωματεία, που δεν έχουν γραφτεί στο μητρώο, από 1/9/2021, ασκεί πίεση στα σωματεία. Υπάρχουν και ευθύνες, δεν αντιλέγει κανείς, αλλά και η πίεση στα αθλητικά σωματεία έχει να κάνει με τους αθλητές και είναι κρίμα, δηλαδή, τιμωρώντας τα σωματεία, να τιμωρούμε τους αθλητές, ιδίως αν λάβουμε υπόψη τη γραφειοκρατία του μητρώου και το lockdown στον ερασιτεχνικό αθλητισμό, επί ένα χρόνο. Εδώ, θα πρέπει, λοιπόν, να το λάβετε υπόψιν και μάλιστα, θα έλεγα, εμείς αναμένουμε και την ακρόαση των φορέων, να τους ακούσουμε, για να διαμορφώσουμε καλύτερη άποψη και φυσικά, θα τοποθετηθούμε και πάλι τόσο επί των άρθρων όσο και στην Ολομέλεια.

Επί της αρχής, λοιπόν, επιφυλασσόμαστε για την Ολομέλεια. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε. Το παρόν σχέδιο νόμου, αναφορικά με τον επαγγελματικό αθλητισμό, την αναδιάρθρωση επαγγελματικών κατηγοριών ποδοσφαίρου, την καταπολέμηση του ντόπινγκ και την αναμόρφωση του θεσμικού πλαισίου προπονητών αθλημάτων και άλλες διατάξεις, αποτελεί, κατά τη γνώμη μας, άλλη μία νομοθετική προσπάθεια της Κυβέρνησης της Ν.Δ., σε συνέχεια των προηγούμενων κυβερνήσεων, προκειμένου να ρυθμίσει και να ενισχύσει την επιχειρηματική δράση στο χώρο, που παράγει και αναπαράγει τη σήψη, τη βία και την ασυδοσία. Στον αθλητισμό, αυτό κυρίως σας απασχολεί. Όλα τα νομοσχέδια, που έχουν έρθει, μέχρι σήμερα, αφορούσαν ακριβώς αυτό το πράγμα.

Κύριε Υπουργέ, το Σαββατοκύριακο, που μας πέρασε, έγινε το πανελλήνιο πρωτάθλημα στίβου, στην Πάτρα, για πέμπτη φορά, σε ένα στάδιο, στο Παμπελοποννησιακό, στολίδι πραγματικά, που, όμως, δεν έχει πάρει φράγκο από τη Γενική Γραμματεία Αθλητισμού, επικαλούμενη πάντα τη Σύμβαση παραχώρησης των ολυμπιακών ακινήτων στο δήμο. Ο δήμος, βέβαια, της Πάτρας, όπως γνωρίζετε, εκπληρώνει στο ακέραιο τις υποχρεώσεις του, στο ακέραιο, αντιθέτως, οι συμβατικές υποχρεώσεις οι δικές σας, κατ’ ελάχιστον, ανέρχονται στα 4,3 εκατομμύρια ευρώ.

Το προ-προηγούμενο Σαββατοκύριακο διεξήχθησαν τα 72α Βενιζέλεια, στα Χανιά. Πρόκειται για ένα διεθνές μίτινγκ στίβου. Μπορείτε να μου πείτε, πόσο κόστισε η πραγματοποίηση αυτού του διεθνούς μίτινγκ; Πόσο χρηματοδοτήθηκε όλη αυτή η διοργάνωση; Μιλάω για την προετοιμασία, τη φιλοξενία, τα εισιτήρια, τις διανομές και ούτω καθεξής. Τι έδωσε το Υπουργείο σας, η Γενική Γραμματεία Αθλητισμού;

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** 40.000 ευρώ.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Σοβαρό ποσό, μεγάλο ποσό τα 40.000 και τα δώσατε και εκ των υστέρων !

Επαναλαμβάνω, τα δώσατε εκ των υστέρων. Θα ήθελα να μας πείτε, πόσο είναι το κόστος; Το ερωτώ αυτό, για να δει πραγματικά ο κόσμος ότι αυτά, που δώσατε, είναι σταγόνα στον ωκεανό, μπροστά στις πραγματικές ανάγκες, που έχουν αυτά τα διεθνή μίτινγκ.

Μέχρι σήμερα, οι Ομοσπονδίες δεν έχουν πάρει σεντς και είναι σε εξέλιξη πρωταθλήματα Ομοσπονδιών, άλλα τελείωσαν. Η αυλαία στο στίβο πέφτει, στις 10 Ιουλίου και ακόμη δεν έχουν πάρει τίποτα. Είναι δικά σας πρωταθλήματα, ανήκουν στην Γενική Γραμματεία Αθλητισμού, ο ΣΕΓΑΣ και άλλες Ομοσπονδίες.

Επίσης, ξέρετε ποια ήταν η συζήτηση στα πηγαδάκια στην Πάτρα, στα Χανιά και αλλού, από τους γονείς, τους προπονητές και τα μέλη των διοικητικών συμβουλίων; Η επόμενη ημέρα; Φυσικά, ήταν όλοι μαζί, με χαρά, για τη συμμετοχή των αθλητών-παιδιών τους. Τι θα γίνει την επόμενη μέρα; Τι θα κάνουμε με το σύλλογο; Πως θα τον λειτουργήσουμε; Τι θα κάνουμε με τους αθλητές; Τα παιδιά, η δυσκολία της συμμετοχής τους στους αγώνες, τα μεταφορικά και η διαμονή και όλα τα άλλα, συν το ότι ακόμη πληρώνουν για τα έξοδα του Μητρώου.

Γιατί τα λέω όλα αυτά; Αντί να φέρετε ένα νομοσχέδιο, για την επόμενη ημέρα του αθλητισμού και το πως θα βοηθήσουμε τους αθλητές και τους συλλόγους, μας φέρνετε ένα ακόμη νομοσχέδιο, που ρυθμίζει τον αθλητισμό-επιχείρηση. Και βέβαια, μαζί με κάποιες διατάξεις, αλλά αυτό που φέρατε είναι ρυθμίσεις για τον «Αθλητισμό - Ανώνυμη Εταιρεία».

Η Κυβέρνησή σας, όπως και όλες οι κυβερνήσεις - και ας βγαίνει στα κάγκελα ακόμη ο ΣΥΡΙΖΑ, σήμερα, υποκριτικά, ενώ ως κυβέρνηση δεν έκανε απολύτως τίποτα - συνεχίζει να αρνείται την υιοθέτηση των ώριμων προτάσεων, που έχει κάνει το K.K.E., για μεταφορά των ΠΑΕ και των ΚΑΕ από το Υπουργείο Πολιτισμού και Αθλητισμού, που είναι σήμερα, στο Υπουργείο Ανάπτυξης. Και με ό,τι προετοιμασία, φυσικά, χρειάζεται αυτό. Εκεί που πραγματικά πρέπει να γίνεται ο έλεγχός τους, ως Ανωνύμων Εταιρειών, να αποδοθούν όλα τα χρέη στο δημόσιο και να μην υπάρχει ειδικό καθεστώς αδειοδότησης και να αποσυρθούν οι ελληνικές ομάδες από το «ΣΤΟΙΧΗΜΑ».

Η υιοθέτηση αυτής της πρότασης, που έχει κάνει το Κ.Κ.Ε., αποτελεί προϋπόθεση για να ασχοληθούμε, πραγματικά, κάποια στιγμή, με τον αθλητισμό.

Και όχι μόνο δεν κάνετε δεκτή την πρόταση του Κ.Κ.Ε., αλλά και με τη νέα ρύθμιση, καμία απόφαση ή πράξη της Επιτροπής Επαγγελματικού Αθλητισμού, σχετικά με τον έλεγχο των Ανωνύμων Εταιριών και των τμημάτων αμειβομένων αθλητών, που αφορά συμβάσεις, δάνεια, χορηγούς, διαφημιστικές εταιρείες, καταστάσεις πωλήσεων εισιτηρίων διαρκείας και άλλα, δεν κοινοποιείται πλέον στις υπηρεσίες του Υπουργείου Ανάπτυξης. Σε πλήρη αντίθεση με τα μέχρι τώρα ισχύοντα, όπου όλες οι σχετικές αποφάσεις και πράξεις κοινοποιούνταν στο συγκεκριμένο Υπουργείο. Είναι φανερή η πρόθεση της Κυβέρνησης, το Υπουργείο Ανάπτυξης να μην έχει εμπλοκή με τα ζητήματα των Ανωνύμων Εταιριών.

Οι ρυθμίσεις για την Επιτροπή Επαγγελματικού Αθλητισμού είναι άκρως αποκαλυπτικές, για τις πραγματικές προθέσεις της Κυβέρνησης. Η Κυβέρνηση διαμορφώνει ένα κέλυφος προστασίας γι’ αυτές τις αθλητικές εταιρείες και, παράλληλα, επιδιώκει να βάλει χαλινάρι στα «θηρία», που συγκρούονται στο χώρο και να βάλει κανόνες για τη μοιρασιά της λείας και όχι, για κανέναν άλλο λόγο.

Η δημιουργία της Επιτροπής Επαγγελματικού Αθλητισμού, η οποία, σημειωτέον χρηματοδοτείται με χρήματα του ελληνικού λαού, το μόνο, που κάνει, είναι να θέτει κανόνες, μέσα στους οποίους θα αναπτυχθεί η επιχειρηματική δράση, στο χώρο του εμπορευματοποιμένου, δηλαδή, του λεγόμενου «επαγγελματικού αθλητισμού».

Όπως όλοι γνωρίζουν, επικρατεί ο νόμος του ισχυρού και πάντα ο σκοπός αγιάζει τα μέσα. Είναι στη φύση του συστήματος, το μεγάλο ψάρι να τρώει το μικρό και με αυτές τις νομοθετικές παρεμβάσεις, που κάνει το Υπουργείο, δίνει ακόμα περισσότερο αέρα στα πανιά των μεγάλων επιχειρηματικών συμφερόντων. Αναβαθμίζετε την Επιτροπή Επαγγελματικού Αθλητισμού σε οιονεί ανεξάρτητη διοικητική αρχή. Ξέρετε, είναι της μόδας οι ανεξάρτητες αρχές, οι οποίες, βεβαίως, καλούνται να λειτουργήσουν, μέσα στα πλαίσια των όσων ορίζει η εκάστοτε κυβέρνηση, τα ιερά και τα όσια του εμπορευματοποιημένου αθλητισμού. Τόσο ανεξάρτητη είναι αυτή η Επιτροπή Επαγγελματικού Αθλητισμού ! Πρόκειται για μια νομιμοφανή ασυδοσία και ελευθερία κινήσεων, με κανόνες, ρήτρες, εγγυητικές επιστολές, όπου με διάφορα κόλπα, όπως εκείνα των δήθεν δειγματοληπτικών ελέγχων, που προβλέπονται, να καταστρατηγήσουν τις σχετικές υποχρεώσεις τους οι ανώνυμες εταιρείες.

Η βασική επιδίωξη είναι να μπορούν να συμμετέχουν στο επαγγελματικό ποδόσφαιρο, κατά κύριο λόγο, αλλά και στο επαγγελματικό μπάσκετ, ομάδες με υψηλό οικονομικό μπάτζετ, κάτι που διευκολύνει την είσοδο ομάδων από μεγάλους επιχειρηματικούς ομίλους, όχι πια «ψιλικατζήδες», που δημιουργούν προβλήματα με χρέη, που πουλάνε τα ΑΦΜ. Εδώ, πρέπει να γίνουμε Αγγλία. Οι ομάδες πρέπει να αντέξουν την αυστηροποίηση των ποινών, για να βγάλουμε τα επεισόδια και τη βία έξω από τα γήπεδα. Έλα όμως, που η Ελλάδα είναι μικρή αγορά και οι ΠΑΕ και οι ΚΑΕ μπαίνουν μέσα, αφήνοντας τη συντριπτική πλειοψηφία των φιλάθλων έξω από τα γήπεδα ! Δεν θέλουν να το κάνουν αυτό, γιατί έτσι δεν θα έχουν έσοδα. Γι’ αυτό και βασιλεύει το «Στοίχημα» και ιδιαίτερα το παράνομο και γι’ αυτό μπαίνει τώρα το κράτος, ως ρυθμιστής του παιχνιδιού. Τώρα μάλιστα, με το νομοσχέδιο επιτρέπεται να αποκτούν μετοχές οι ανώνυμες αθλητικές εταιρείες, οι ιδιοκτήτες πρακτορείων προγνωστικών αγώνων ή στοιχημάτων, οι σύζυγοί τους, καθώς και συγγενείς τους μέχρι β΄ βαθμού συγγένειας. Μεγάλη πρόοδος !

Στο δεύτερο μέρος, για τις διατάξεις, που αφορούν την πρόταση ολιστικής μελέτης της ΦΙΦΑ, της ΟΥΕΦΑ για το ελληνικό ποδόσφαιρο, χρησιμοποιείτε ένα βαρύγδουπο τίτλο «ολιστική μελέτη», υποτίθεται, για την αντιμετώπιση των προβλημάτων του ποδοσφαίρου στη χώρα μας. Επικεντρώνετε σε ορισμένα ζητήματα, στον χρόνο εκλογής διοίκησης της ΕΠΟ, στις λέσχες φιλάθλων, στις οργανωμένες μετακινήσεις τους, την ποινική αντιμετώπιση αδικημάτων, με αφορμή αθλητικές εκδηλώσεις, στην αντιμετώπιση ύποπτων χειραγώγησης αγώνων, αφήνοντας, όμως, στο απυρόβλητο τη βασική αιτία εμφάνισης των φαινομένων, που περιγράφονται και υποτίθεται πως αντιμετωπίζονται στο κομμάτι αυτό του σχεδίου νόμου, που είναι η άκρατη εμπορευματοποίηση του ποδοσφαίρου και η παράδοση ενός λαοφιλέστατου αθλήματος, σε μια χούφτα μεγαλοεπιχειρηματίες. Αυτοί είναι που δημιουργούν τους στρατούς - λέσχες φιλάθλων και οπαδών, που χειραγωγούν, συνολικά, το ποδόσφαιρο, μέσα από τον έλεγχο των ενώσεων από αντιπροσώπους εκ των οποίων εκλέγονται τα μέλη της διοίκησης της ΕΠΟ, που αξιοποιούν το στοιχηματισμό, την άλλη μεγάλη πληγή του ποδοσφαίρου και όχι μόνο και γενικά τον τζόγο, γύρω από το ποδόσφαιρο για τα παιχνίδια τους, αλλά και για τη συντήρηση των ομάδων και του στρατού, που δημιουργούν, τις λέσχες φιλάθλων. Γι΄ αυτά δεν έχετε να πείτε τίποτα; Εδώ, ο κόσμος βοά, όλοι αυτά συζητούν. Εσείς δεν έχετε να πείτε τίποτα γι΄ αυτά;

Καταργείται η πρόβλεψη για την εις ολόκληρο αντικειμενική αστική ευθύνη των ΠΑΕ, για πράξεις των φιλάθλων τους, που έλαβαν χώρα, κατά τη διάρκεια αθλητικών εκδηλώσεων ή οργανωμένων μετακινήσεων οπαδών τους, για τα μέλη των λεσχών τους. Εδώ μιλάμε για ένα δωράκι προς τους επιχειρηματίες, που λυμαίνονται τον επαγγελματικό αθλητισμό και που θα συμβάλλει, αρνητικά, στην αντιμετώπιση της βίας. Για τα αδικήματα βίας, με αφορμή αθλητικές εκδηλώσεις, οι διάφορες ρυθμίσεις, κατά καιρούς, έχουν υποστεί πάρα πολλές τροποποιήσεις. Εμείς, ως Κόμμα, είμαστε ιδιαίτερα επιφυλακτικοί με το ιδιώνυμο για τα αδικήματα, που σχετίζονται με τη βία, με αφορμή αθλητικές εκδηλώσεις. Όταν λέμε «ιδιώνυμο», στην προκειμένη περίπτωση, εννοούμε τις ρυθμίσεις για μη αναστολή και μη μετατροπή ποινών, για πράξεις, που συνδέονται με τη λεγόμενη αθλητική βία, που συνιστούν πλημμελήματα, τη στιγμή, που για πλημμεληματικές ποινές, για άλλα πλημμελήματα στον ποινικό κώδικα, ο κανόνας είναι η αναστολή και η μετατροπή των σχετικών ποινών.

 Τέτοιες ποινές, κατά τη γνώμη μας, είναι αναποτελεσματικές για την αποτροπή της βίας, αφού δεν αντιμετωπίζονται τα βασικά αίτια, που προκαλούν ή συντηρούν τη βία στους αθλητικούς χώρους. Στην πράξη, δηλαδή, η αυστηροποίηση και στο βαθμό φυσικά, που δεν καταργείται ο εμπορευματοποιημένος αθλητισμός, ενισχύει την καταστολή και περιστολή δικαιωμάτων με κινδύνους στην πορεία επέκτασης του μέτρου και σε άλλες εκτός αθλητισμού και ποδοσφαίρου καταστάσεις.

Τη ρύθμιση για την αντιμετώπιση της χειραγώγησης αγώνων, με το άρθρο 7 του νόμου 4326/ 15, το Κ.Κ.Ε. την είχε ψηφίσει. Ασκήσαμε, όμως, κριτική, κυρίως σε σχέση με την αναποτελεσματικότητα της. Με δεδομένο ότι βασική αιτία αυτού του φαινομένου, δηλαδή της χειραγώγησης των αγώνων ποιος είναι; Τι κάνει «νιάου - νιάου στα κεραμίδια»; Οι μεγαλοεπιχειρηματίες, οι μεγαλοπαράγοντες, που εμπλέκονται και κυριαρχούν στον αθλητισμό και ιδιαίτερα στο ποδόσφαιρο, εμπλέκοντας αυτήν την ενασχόληση με άλλες παράλληλες επιχειρηματικές δραστηριότητες είτε στήνοντας παιχνίδια είτε ξεπλένοντας «μαύρο χρήμα» είτε εξαργυρώνοντας την αγάπη και το ενδιαφέρον χιλιάδων φιλάθλων για τα σωματεία τους, προκειμένου να διαμορφώσουν και να οικοδομήσουν ένα δήθεν λαϊκό προφίλ και να στρώσουν το έδαφος για άλλους επιχειρηματικούς σχεδιασμούς.

Με τις ρυθμίσεις που κάνει το συγκεκριμένο κεφάλαιο στο παρόν σχέδιο νόμου, έρχεται μια επέκταση της αρμοδιότητας της εθνικής πλατφόρμας αθλητικής ακεραιότητας και η εισαγωγή της Επιτροπής Εποπτείας και Ελέγχου Παιγνίων, της λεγόμενης ανεξάρτητης Αρχής, που ελέγχει τον τζόγο, πέρα από το ποδόσφαιρο, σε όλα τα επαγγελματικά αθλήματα, αλλά δυστυχώς και στα ερασιτεχνικά αθλήματα, ατομικά και ομαδικά, δηλαδή στον ερασιτεχνικό αθλητισμό. Δηλαδή, ελέγχουν τους όρους του στοιχηματισμού σε όλο το φάσμα του αθλητισμού. Αυτός είναι ο καπιταλισμός. Δεν αφήνει αλώβητο ούτε τον ερασιτεχνικό αθλητισμό. Θέλει και αυτόν και από αυτόν, μέσα από την υπαγωγή του στο άθλιο παιχνίδι του τζόγου, να προσφέρει κέρδη στους επαγγελματίες τζογαδόρους και τις εταιρείες στοιχηματισμού.

Εμείς ως Κ.Κ.Ε είχαμε προτείνει, τουλάχιστον, τρία συγκεκριμένα μέτρα, τα οποία δεν έγιναν δεκτά από κανένα άλλο Κόμμα. Επιτρέψτε μου να τα επαναλάβω. Πρώτον, η κατάργηση συμμετοχής των ελληνικών ομάδων στο «Στοίχημα» από πάσης φύσεως στοίχημα ή παιχνίδι τζόγου είτε του εσωτερικού είτε του εξωτερικού. Όχι μόνο στα παιχνίδια του ΟΠΑΠ. Δεύτερον, καμία κρατική χρηματοδότηση είτε άμεση είτε έμμεση, όπως η διαγραφή χρεών ή χρηματοδότηση γηπέδων, σε ανώνυμες εταιρείες. Τρίτον, απαγόρευση δανεισμού παικτών, μεταξύ ομάδων ίδιας κατηγορίας.

Θα παρακάμψω και θα αναφερθώ στις υπόλοιπες συνεδριάσεις για την αναδιάρθρωση επαγγελματικών κατηγοριών ποδοσφαίρου. Είναι αρκετά σοβαρά, βέβαια, όλα τα ζητήματα.

Θα αναφερθώ, όμως, σε ένα πολύ σοβαρό θέμα, που αφορά την αναμόρφωση του θεσμικού πλαισίου προπονητών αθλημάτων. Κύριε Διγαλάκη, εσείς είστε πανεπιστημιακός. Ακούστε το πάρα πολύ καλά και να μας πείτε και την άποψή σας. Ακόμα σε ένα νομοσχέδιο σαν και αυτό δεν εξασφαλίζεται ότι το πτυχίο Σχολής Επιστήμης Φυσικής Αγωγής και Αθλητισμού ή ισότιμης Σχολής της αλλοδαπής, αναγνωρισμένης από το κράτος, όσοι δηλαδή κατέχουν πανεπιστημιακό πτυχίο τετραετούς διάρκειας στη φυσική αγωγή και στον αθλητισμό, αποτελεί και τη μοναδική προϋπόθεση για το επάγγελμα. Αυτό δεν εξασφαλίζεται. Βέβαια, για να μην έχουμε καμία παρεξήγηση, δεν είμαστε αντίθετοι να αξιοποιούνται, ως προπονητές και αθλητές με πολυετή εμπειρία, οι Ολυμπιονίκες, αλλά πάντα υπό την εξέταση και την έγκριση ή την αίρεση των πανεπιστημιακών σχολών. Όμως, δεν ξεχνάμε ότι με προηγούμενο σχέδιο νόμου, Σεπτέμβρη του 2020, η Κυβέρνηση άνοιξε την κερκόπορτα για να «φυτρώσουν σαν τα μανιτάρια» εγχώριες ή αλλοδαπές ιδιωτικές προπονητικές σχολές, οι οποίες, φυσικά, στην πορεία διασυνδέονται με επιχειρηματικά συμφέροντα, που θέλουν να επενδύσουν στο χώρο του αθλητισμού.

 Μάλιστα, πρόβαλε η Κυβέρνηση, στα πλαίσια της Εθνικής Σχολής Προπονητών, για όλες τις κατηγορίες προπονητών και κλάδους άθλησης, η λειτουργία της οποίας πραγματοποιείται, ύστερα από γνώμη της οικείας αθλητικής ομοσπονδίας και τώρα έχουμε την Εθνική Σχολή Προπονητών της Γενικής Γραμματείας Αθλητισμού.

Τελικά, ποιος είναι ο ρόλος των Πανεπιστημιακών Σχολών και των πτυχίων, που δίνουν; Ποιος θα πιστοποιεί την αξιοπιστία των πτυχίων; Ποιος είναι αυτός ο φορέας; Μπορεί να δίνει πτυχία –προσέξτε, εκπαιδευτικού ιδρύματος - και να είναι και ισότιμα;

Κατά την άποψή μας, αυτό που πρέπει να πιστοποιεί αυτά τα πτυχία είναι η Σχολή Φυσικής Αγωγής και Αθλητισμού. Τελεία ! Δεν έχει δικαίωμα κανένας άλλος φορέας να δίνει πτυχία εκπαιδευτικού ιδρύματος. Στο προηγούμενο σχέδιο νόμου, η Σχολή Επιστήμης Φυσικής Αγωγής και Αθλητισμού δεν υπάρχει πουθενά. Μάλιστα, καλέσαμε την κοσμητεία των ΤΕΦΑΑ εδώ -κατά την ακρόαση των φορέων- και την απορρίψατε. Δεν νομίζω να ήσασταν, τότε, στο Προεδρείο, κύριε Πρόεδρε. Δεν ξέρω, αν θα συμβεί το ίδιο τώρα, αλλά θα είναι πολύ μεγάλο ατόπημα.

Ιδιαίτερα στο ποδόσφαιρο κάνατε, κύριε Αυγενάκη, ό,τι έκανε και ο προκάτοχος σας του ΣΥΡΙΖΑ. Αφού κοροϊδεύατε τους φοιτητές των ΣΕΦΑΑ, ότι θα ρυθμίσετε το ζήτημα αυτό με τα πτυχία και ιδιαίτερα στο ποδόσφαιρο, τελικά, τους βάλατε στη γωνία. Συγκεκριμένα, ενώ, με βάση την ελληνική νομοθεσία, το πτυχίο ΤΕΦΑΑ ή ισότιμης σχολής αλλοδαπής με ειδικότητα και άδεια άσκησης επαγγέλματος προπονητή Α΄ Κατηγορίας από τη Γενική Γραμματεία Αθλητισμού αποτελούν τον ανώτερο προπονητικό τίτλο και το ανώτερο εργασιακό δικαίωμα εντός της χώρας μας, εντούτοις, υποχρεώνετε τους προπονητές ποδοσφαίρου - με ειδικότητα ΣΕΦΑΑ ή ισότιμης σχολής της αλλοδαπής - στην έγκριση και στον περιορισμό της ΕΠΟ.

Ποια είναι η ΕΠΟ; Για πέστε μου ποια είναι η ΕΠΟ; Μία ιδιωτική εταιρεία είναι, ένας μονοπωλιακούς όμιλος, σ’ αυτό έχει εξελιχτεί η ΕΠΟ. Η ΕΠΟ αγνοεί το εθνικό πλαίσιο προσόντων μόνο στην ειδικότητα ποδοσφαίρου και εκχωρεί τα εργασιακά δικαιώματα σε ένα νομικό πρόσωπο ιδιωτικού δικαίου, που θα δίνει πλέον ανώτερα προπονητικά προσόντα και εργασιακά δικαιώματα, μέσω αδιαβάθμητων ιδιωτικών ολιγοήμερών σεμιναρίων.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Συντυχάκη, ολοκληρώστε, παρακαλώ.

**ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής Κ.Κ.Ε.):** Θα ολοκληρώσω, κύριε Πρόεδρε, ευχαριστώ για την ιδιαίτερη ανοχή.

Οι σχολές της ΕΠΟ, επιτρέψτε μου, δεν εντάσσονται σε κανένα επίπεδο του Εθνικού Πλαισίου Προσόντων και δεν έχουν κανένα εκπαιδευτικό ISO και δυνατότητα κατοχύρωσης εργασιακών δικαιωμάτων, δηλαδή, κάτοχοι πτυχίου ΑΕΙ, με εξειδίκευση στο συγκεκριμένο άθλημα και ανώτερο προπονητικό τίτλο θα έχουν, δια νόμου, πλέον, ίδια εργασιακά δικαιώματα με κατόχους απολυτηρίου λυκείου - πριν δύο χρόνια ήταν και γυμνασίου- έχοντας πιστοποίηση της ΕΠΟ, μέσω σεμιναρίων 15 ημερών, για την UEFA Β, λιγότερα από κατόχους απολυτηρίου λυκείου, έχοντας πιστοποίηση ΕΠΟ, μέσω σεμιναρίων 24 ημερών -δύο φάσεις των 12 ημερών - με 1.000 ευρώ, παρακαλώ και φυσικά αποκλεισμό από τις επαγγελματικές κατηγορίες την όποια πρόσβαση δια νόμου, πλέον, θα έχουν μόνο οι έχοντες πιστοποίηση UEFA Pro, μέσω παραβόλου 5.000 ευρώ και πιστοποίηση σεμιναρίου διαρκείας 40 ημερών. Άλλοι κάθονται στα θρανία χρόνια ολόκληρα και τελικά πάνε στην ανεργία.

Θα καταθέσουμε εκ νέου τροπολογία -την είχαμε καταθέσει και τότε- αλλά την απέρριψε η Κυβέρνηση. Θα την επανακαταθέσουμε τώρα, για το συγκεκριμένο ζήτημα των πτυχιούχων, με ειδικότητα το ποδόσφαιρο. Έχουμε καλέσει και τον σχετικό σύλλογο πτυχιούχων στην ακρόαση των φορέων, παρακαλώ να την κάνετε δεκτή. Ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Συντυχάκη, γνωρίζετε ότι εκ του Κανονισμού, ο Πρόεδρος για να απαντήσει επί της ουσίας, θα πρέπει να κατέβει από την έδρα και να απαντήσει, αν και σε κάποια ερωτήματα, που έχετε θέσει, που αφορούν τα πανεπιστήμια, τα έχω απαντήσει, στη διάρκεια του Κοινοβουλευτικού Ελέγχου. Δεν μπορώ, όμως, να μην παρατηρήσω ένα πράγμα μόνο, ότι μια σχολή, που εκδίδει κάποιο δίπλωμα, δεν μπορεί να πιστοποιεί η ίδια το πρόγραμμα σπουδών της, πιστοποιείται από ανεξάρτητους φορείς.

Το λόγο έχει ο Ειδικός Αγορητής της Ελληνικής Λύσης, ο κύριος Κωνσταντίνος Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης-ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε.

Κύριε Υπουργέ, ελπίζω να μην είναι σισύφειος η προσπάθεια, για μία ακόμη φορά, από τα πολλά νομοθετήματα, τα οποία έρχονται στο χώρο του αθλητισμού και από τη δική σας πλευρά, αλλά και από τις προηγούμενες κυβερνήσεις.

Το να λέμε ότι «ο αθλητισμός είναι ένα ιδεώδες», καλά ακούγεται, ως φιλοσοφία, ως έκθεση ιδεών. Αλλά, για να είμαστε ρεαλιστές και πραγματιστές, είναι πολλά τα λεφτά στον αθλητισμό. Είναι μία εμπορευματοποίηση, ένα μάρκετινγκ, μια προβολή, μία διαφήμιση και πρέπει να μπουν κάποιοι κανόνες. Αυτοί οι κανόνες, ενδεχομένως, να βάλουν τα πράγματα σε μια σειρά. Αλλά, ας μην κρυβόμαστε, είναι πολλά τα επαγγέλματα, που σχετίζονται, γύρω από τον αθλητισμό. Είναι το «ΣΤΟΙΧΗΜΑ», είναι ο ηλεκτρονικός τζόγος, είναι μια σειρά επαγγελμάτων, που «τρώνε ψωμί» από τον αθλητισμό, άσχετα αν κάποια από αυτά ωθούν στον εθισμό -και θέλει μεγάλη προσοχή- όπως είναι το τζόγος του αθλητισμού.

Εδώ ήμασταν, κύριε Υπουργέ, με την Επίκαιρη Ερώτηση, που καταθέσαμε, ως ΕΛΛΗΝΙΚΗ ΛΥΣΗ, για τα Ολυμπιακά έργα. Κάνετε μια προσπάθεια για την αξιοποίηση των ολυμπιακών έργων. Έχουν τη σημασία τους αυτά. Διότι και το χρέος είναι μεγάλο, από τους Ολυμπιακούς Αγώνες του 2004, προς την ελληνική οικονομία και ό,τι αυτό συνεπάγεται και έχει κλονιστεί η εμπιστοσύνη του κόσμου, γύρω από τον αθλητισμό. Δηλαδή, όταν βλέπουν μία εμπορευματοποίηση ενός μεγάλου αθλητικού γεγονότος, όπως είναι οι Ολυμπιακοί Αγώνες, που αυτό στοιχίζει στον Προϋπολογισμό του κράτους και όταν βλέπουν ότι από την τσέπη τους, από τη φορολογία τους, έχουν πληρωθεί όλα αυτά τα ολυμπιακά έργα, που χορταριάζουν, καταρρακώνεται η εμπιστοσύνη του κόσμου, απέναντι στον αθλητισμό, σε όλα τα αθλήματα –κυρίως, βέβαια, στον «βασιλιά των σπορ», που είναι το ποδόσφαιρο, στο οποίο έχουμε και τις περισσότερες συμμετοχές ή στην καλαθοσφαίριση και σε άλλα αθλήματα.

Αυτή η περιβόητη «παράγκα» του ποδοσφαίρου, η οποία δεν φεύγει από το μυαλό των ανθρώπων, να κάνουμε μια προσπάθεια να φύγει από «παράγκα», να μην γίνει προκάτ, αλλά να γίνει, τουλάχιστον αρχικά, ένα σπίτι, που θα έχει κάποια θεμέλια, τα οποία θα δώσουν τα περιβόητα αντιγόνα-αντισώματα στις επόμενες γενεές, αν θέλουν να ασχοληθούν ουσιαστικά με τον αθλητισμό.

Τα ερασιτεχνικά σωματεία, δυστυχώς, είναι δορυφόροι κάποιων ανωνύμων εταιρειών, αυτήν τη στιγμή. Είναι στο περιθώριο. Υπάρχουν «πηγαδάκια», ίντριγκες, κυκλώματα, μέσα στα ερασιτεχνικά σωματεία, που λυμαίνονται το χώρο. Υπάρχουν ερασιτεχνικά «σωματεία-σφραγίδες». Υπάρχουν, όμως, και ερασιτεχνικά σωματεία, τα οποία κάνουν μια φιλότιμη προσπάθεια, παρά τις αντίξοες συνθήκες, για να μπορέσουν να δώσουν το ευ αγωνίζεσθαι και να αναδείξουν αθλητές.

Μιλάτε, μέσα, για τον «ΠΕΛΟΠΑ». Θα έχουμε την ευκαιρία να τοποθετηθούμε αναλυτικά και επί των άρθρων.

Σε ό,τι αφορά αθλητικές εγκαταστάσεις, που ανήκουν στους Οργανισμούς Τοπικής Αυτοδιοίκησης, από τις οποίες, αυτήν τη στιγμή, πολλές έχουν χίλια μύρια προβλήματα στεγαστικού και κατασκευαστικού χαρακτήρα και είναι εγκαταλελειμμένες. Το θέμα είναι, πέραν της καταγραφής, υπάρχουν τα απαιτούμενα κονδύλια, προκειμένου αυτές οι εγκαταστάσεις να μπορούν να χρησιμοποιηθούν; Θα μπορούσαμε να δώσουμε μια πλειάδα παραδειγμάτων, πέρα από τα Ολυμπιακά έργα. Υπάρχει το κολυμβητήριο, στην εκλογική μου περιφέρεια, στις Σέρρες, που είναι στα μπετά, εδώ και πάρα πολλά χρόνια. Δεν εκμεταλλευτήκαμε, όπως θα έπρεπε το πρόγραμμα «ΕΛΛΑΔΑ 2004». Εδώ, περάστηκε ταρτάν, για τους Ολυμπιακούς Αγώνες του 2004, το 2006 και το 2007 κατόπιν εορτής. Αλλά, εν πάση περιπτώσει, δεν έχουμε τα προπονητικά κέντρα, δεν έχουμε τις αθλητικές εγκαταστάσεις, προκειμένου να μυήσουμε σε αυτό που λέγεται «αθλητισμός» τους νέους και δη, στο μαζικό- σχολικό αθλητισμό.

Εγώ θα ήθελα να φέρετε ένα νομοθετικό πλαίσιο, κύριοι της Κυβέρνησης και του Υπουργείου Αθλητισμού, προς τη Γενική Γραμματεία Αθλητισμού, ώστε να παίξει έναν πιο ουσιαστικό κοινωνικό ρόλο και να έχει ένα χαρακτήρα, απέναντι στη νεολαία και όχι μόνο. Για παράδειγμα, στη Σουηδία, η Γενική Γραμματεία Αθλητισμού δίνει κατευθύνσεις στη νεολαία. Μάλιστα, υπάρχει ακόμη και εγχειρίδιο απαγορευμένων ουσιών, που το διανέμει. Μια και είχαμε μιλήσει, πριν από μήνες, για το αντιντόπινγκ, εδώ. Γιατί, πάντα, το ντόπινγκ είναι ένα βήμα μπροστά από το αντιντόπινγκ.

Τώρα, επί της αρχής, αυτό που λέμε εμείς, ως ΕΛΛΗΝΙΚΗ ΛΥΣΗ, είναι ότι απέναντι στην εμπορευματοποίηση του ποδοσφαίρου πρέπει να μπουν κανόνες. Αυτή η «παράγκα» και αυτή η έλλειψη εμπιστοσύνης να φύγει. Και μόνο που έχουμε ξένους διαιτητές, στη μεγάλη κατηγορία, σε ποδοσφαιρικούς αγώνες, αυτό αντικατοπτρίζει πολλά για την έλλειψη εμπιστοσύνης, απέναντι στο δίκαιο του ποδοσφαίρου και όχι μόνο.

Υπάρχουν υπερβολικές νομοθετικές εξουσιοδοτήσεις προς τον Υπουργό Αθλητισμού, κάτι που μας βρίσκει αντίθετους. Δηλαδή, υπάρχει μια συγκέντρωση εξουσιών.

Θέλουμε, ως Ελληνική Λύση, μέσω μιας κοινοβουλευτικής επεξεργασίας, η οποία να καθορίζει τον εκπρόσωπο της Γενικής Γραμματείας Αθλητισμού, της Εθνικής Αρχής Προσβασιμότητας Ατόμων με Αναπηρία, την Επιτροπή Ισοτιμιών, το ύψος του παραβόλου, που κατατίθεται, ως δικαιολογητικό, για την αναγγελία προς τη Γενική Γραμματεία, της άσκησης του επαγγέλματος του προπονητή. Εδώ θα ανοίξουμε μια μεγάλη συζήτηση για τους προπονητές. Την έναρξη και τον τρόπο λειτουργίας του ηλεκτρονικού μητρώου των προπονητών, τα καθήκοντα ενός ομοσπονδιακού προπονητή, ενός τεχνικού συμβούλου για τα ολυμπιακά αθλήματα, σε καθηγητές φυσικής αγωγής, που υπηρετούν το δημόσιο, τα μέλη της εθνικής σχολής προπονητών, τους εκπαιδευτές αντιντόπινγκ, τα θέματα λειτουργίας της Γενικής Γραμματείας, τις σχολές. Να ρυθμίζονται τα θέματα λειτουργίας των επιμέρους σε ένα άθλημα ή κλάδο άθλησης σχολών της αρμοδιότητας, τα όργανα διοίκησης, το πρόγραμμα εκπαίδευσης ανά επίπεδο σπουδών και τα προσόντα του εκπαιδευτικού προσωπικού.

Θα πρέπει, επίσης, να έχουμε και ένα άλλο σχετικό θέμα, που αφορά το ποσό των διδάκτρων στην Εθνική Σχολή Προπονητών, την ελάχιστη χρονική διάρκεια σπουδών, που βάζετε, τις ώρες συνολικής υποχρεωτικής παρακολούθησης των μαθημάτων.

Αναφορικά, λοιπόν, με το σύνολο του νομοσχεδίου, λόγω αυτής της εμπορευματοποίησης των Μέσων Μαζικής Ενημέρωσης, ο αθλητισμός είναι μια μεγάλη επιχείρηση και αυτό το ξέρουμε. Το ότι τώρα συγχωνεύεται η «Super league 2» με τη «Football League» σε μια κατηγορία, αυτό είναι μια αδήριτη ανάγκη. Αυτό είναι σίγουρο. Υπάρχει και η αύξηση, βέβαια, του απαιτούμενου μετοχικού κεφαλαίου και από κει και πέρα, δεν ξέρω, αν θα αδικηθούν κάποιες ομάδες, που θα μου πείτε, όμως, πρέπει, είναι Ανώνυμες Εταιρείες και πρέπει να δώσουν εγγυητικές επιστολές.

 Αυτό με τους δύο ομίλους δεν είναι αρνητικό, διότι δεν μπορεί, για παράδειγμα, ο Πανσερραϊκός, όπου είμαι εγώ από τις Σέρρες, να πηγαίνει στο Ηράκλειο να παίζει στην πατρίδα του κυρίου Αυγενάκη. Είναι μεγάλα τα έξοδα, δεν μπορεί τελεσφορήσει αυτό. Οι ομάδες έχουν προβλήματα, ασχέτως του μετοχικού κεφαλαίου. Δηλαδή, ο βόρειος και ο νότιος όμιλος είναι επανάληψη του παρελθόντος. Υπήρχε αυτό, το ξέρετε όσοι ασχολείστε με το ποδόσφαιρο.

Ερχόμαστε, λοιπόν, σε αυτή την αρχική φάση, για να μπορούν να επιβιώσουν οι ομάδες. Από κει και πέρα, όμως, το θέμα είναι ότι είμαστε σε μία εποχή δύσκολη για τις ομάδες, με κλειστά γήπεδα, δεν κάνανε εισιτήρια, έχουν έλλειψη εσόδων οι ομάδες, το ξέρετε πολύ καλά. Είναι καλό αυτό με την εγγυητική, για να μην αφήνουν απλήρωτους υπαλλήλους, παίκτες, προπονητές, προμηθευτές, αλλά τουλάχιστον τα έσοδα των Π.Α.Ε. έχουν μειωθεί δραματικά. Αυτό το ξέρετε, κλειστά γήπεδα, συντριπτικό περιορισμό των εσόδων, δεν έχουν τις απαιτούμενες χορηγίες και πάει λέγοντας.

Είναι, όμως, τουλάχιστον μία προσπάθεια, που γίνεται, προκειμένου οι ομάδες να περιορίσουν τα έξοδα τους, για να μπορούν να ανταπεξέλθουν, γιατί είδαμε στο παρελθόν τι έχει γίνει. Ομάδες αναγκάστηκαν να βάλουν λουκέτο, να κατεβάσουν ρολά, δεν πήγαινε άλλο. Ιστορικές ομάδες, επαγγελματικές ομάδες, Ανώνυμες Εταιρείες.

Τώρα, σε ό,τι αφορά τα πολιτικά πρόσωπα και όχι μόνο, που κρύβονται μέσα στις Π.Α.Ε., γιατί καμουφλάζ είναι για πολλούς, λυμαίνονται το χώρο, εκμεταλλεύονται το χώρο. Η φορολογία μετακυλίεται σε Ανώνυμες Εταιρείες και αυτοί αποποιούνται των ευθυνών τους, γιατί είναι καλυμμένοι από το νόμο, ως φυσικά πρόσωπα. Είναι μια ευκαιρία από τους νομικούς να υπάρξει ένα αυστηρό νομοθετικό ξεκάθαρο πλαίσιο, γιατί ο «φόβος φυλάει τα έρημα», που λέει και ο λαός στην καθομιλουμένη, δεν μπορεί για πράξεις, στις οποίες ευθύνονται, με την προστασία υπό το καταφύγιο, υπό το πέπλο μιας Ανώνυμης Εταιρείας, να μην πληρώνουν, ως φυσικά πρόσωπα για τυχόν αδικήματα, παρανομίες και για φοροδιαφυγές.

Τώρα, πάμε λίγο στον Ε.Ο.Κ.Α.Ν., γιατί το συζητούσαμε αυτό σε ό,τι αφορά για το αντιντόπινγκ.

Εδώ και 10 χρόνια, ο Εθνικός Οργανισμός πρέπει να πούμε ήταν σχεδόν ανύπαρκτος και υπάρχει ευθύνη του κράτους. Η Γενική Γραμματεία Αθλητισμού, που δεν έχει δώσει επαρκή δείγματα ενδιαφέροντος για τον ερασιτεχνικό αθλητισμό, που λέγαμε, δεν μας πείθει προσωπικά ότι μπορούν να επαναφέρουν το σύστημα αντιντόπινγκ, σε ένα αξιοπρεπές επίπεδο. Θέλει πολλή δουλειά, θέλει ουσιαστικές τομές. Ήρθε το νομοσχέδιο αυτό για το αντιντόπινγκ, αλλά εδώ έχουμε τις επιφυλάξεις μας.

Με αυτό που έγινε, με τις αναγκαίες ρυθμίσεις, για την εναρμόνιση της ελληνικής νομοθεσίας με τον κώδικα αντιντόπινγκ, αναφέρεται εδώ ότι χωρίς όλα τα υπόλοιπα απαραίτητα στοιχεία, που απαιτούνται για την εύρυθμη λειτουργία του Εθνικού Οργανισμού και του εργαστηρίου, δεν πρόκειται να έχουμε αποτέλεσμα, πιστεύουμε εμείς και θα συνεχίσουμε να εκτιθέμεθα.

Γι΄ αυτό το λόγο είμαστε επιφυλακτικοί, ως προς το θέμα του Εθνικού Οργανισμού σε ό,τι αφορά την καταπολέμηση του αντιντόπινγκ. Θα το δείξει, θα μου πείτε, ο χρόνος, αλλά εκεί εκφράζουμε τις επιφυλάξεις μας.

Υπάρχει μία καλή προσπάθεια του νομοθέτη να προστατέψει τους αθλητικούς αγώνες, παρέχει, όμως, για μία ακόμη φορά, αυξημένες εξουσίες στους αρμόδιους Υπουργούς, που θα ρυθμίζουν ειδικά θέματα. Θα λέγαμε, δηλαδή ότι αυτές οι ρυθμίσεις επιτρέπουν μία έντονη πολιτική παρέμβαση στον τομέα του αθλητισμού γι΄ αυτό εμείς θέλουμε μια μεγαλύτερη βεντάλια και μια δικλίδα ασφαλείας, απέναντι στον αθλητισμό, ο οποίος καλλιεργεί ήθος, καλλιεργεί αγωγή, δημιουργεί φυτώριο, ένα εκκολαπτήριο πολιτών. Δεν είναι απλά αθλητισμός για τον αθλητισμό. Μέσα από τον αθλητισμό, κύριοι, το ξέρετε πολύ καλά, υπάρχει κουλτούρα. Είναι ένα θέμα, που πρέπει να απασχολήσει όλα τα Κόμματα, αλλά και πολλούς παράγοντες.

 Ο κάθε Υπουργός Αθλητισμού έχει το ίδιο βάρος, κύρος, αρμοδιότητα και ευθύνη, όπως και ο Υπουργός Παιδείας. Δεν είναι κάτι διαφορετικό, παιδεία είναι και ο αθλητισμός. Άλλο η εκπαίδευση. Είναι ένας άλλος παράγοντας η εκπαίδευση – κανονικά το Υπουργείο Παιδείας, κατ΄ εμέ, έπρεπε να ονομάζεται «Υπουργείο Εκπαίδευσης». Η εκπαίδευση είναι κάτι διαφορετικό, η παιδεία, όμως, έχει εκφάνσεις και στον αθλητισμό. Ο αθλητισμός είναι κουλτούρα, είναι επίπεδο.

Πάμε, τώρα, στις λέσχες φιλάθλων. Δεν μπορεί να υπάρχει μια ανεξέλεγκτη κατάσταση εκεί. Πρέπει να πάμε στα ευρωπαϊκά πρότυπα. Πρέπει να υπάρχει ένας έλεγχος. Καταρχάς, η προσπάθεια, που γίνεται με οργανωμένες λέσχες φιλάθλων, κάτω από κανόνες. Το λέει και η λέξη, να φύγουμε από το «οπαδός» να πάμε στο «φίλαθλος». Δεν γίνεται από τη μια μέρα στην άλλη, δεν γίνεται από μέτρα, ημίμετρα. Θέλει παιδεία αυτό, για να αλλάξει, παιδεία από τα σχολεία.

Γι΄ αυτό λέω εκεί, νομοθετικό πλαίσιο, κύριοι της Κυβέρνησης, στη Γενική Γραμματεία Αθλητισμού. Τα μαθήματα στα σχολειά, που λέει και ο λαός, πρέπει να είναι και υπό την αιγίδα και τον έλεγχο, αν θέλετε, ή την επιστασία του Υπουργείου Πολιτισμού, αν θέλουμε να μιλάμε για φιλάθλους και όχι για στείρους οπαδούς.

Τι γίνεται τώρα; Δεν υποχρεούνται να τηρούν βιβλία εσόδων - εξόδων; Μπορούμε να το δούμε αυτό, γιατί κάποιοι θα εκμεταλλευτούν τις λέσχες φιλάθλων, ας μην κρυβόμαστε θα το κάνουν μπίζνα. Θα είναι αρχηγοί; Θα φαίνονται, ως επικεφαλής, σε συνεργασία με τις ΠΑΕ; Θα αρχίσει και θα γίνεται εταιρεία η λέσχη φιλάθλων. Αυτό πρέπει να το προσέξετε, διότι πολλές ομάδες θα έχουν αυτή τη συνεργασία, τον κρίκο, με τις λέσχες φιλάθλων, προκειμένου να έχουν το «δικό τους» ελεγχόμενο στρατό – δεν είναι κατ΄ εξοχήν αρνητικό αυτό – αλλά, αν δεν υπάρχει οικονομικός έλεγχος, κάποιοι θα «κονομάνε» από τις λέσχες φιλάθλων. Αυτό να το ξέρετε. Αυτό έχει γίνει με τις μη ελεγχόμενες λέσχες, αλλά, όταν δεν υπάρχει κάποιος κανόνας ως οικονομική δικλίδα, για το πώς θα είναι η λειτουργία αυτών των λεσχών και στα οικονομικά, κάποιοι θα εκμεταλλευτούν τα μέλη από τις λέσχες των φιλάθλων.

Αξιοσημείωτη είναι, βέβαια, η ρύθμιση, σύμφωνα με την οποία, ο ιδιοκτήτης, ο μισθωτής και ο οδηγός μεταφορικού μέσου ευθύνονται για παραβίαση απαγορευμένης μετακίνησης μόνο, εφόσον γνώριζαν ότι διέθεταν παρανόμως οργανωμένη μετακίνηση. Αν και ο νομοθέτης είναι αυστηρός με τους ίδιους τους φιλάθλους, είναι ιδιαίτερα ελαστικός και ευνοϊκός, προς τους συμμετέχοντες, δηλαδή, τους λεγόμενους συναυτουργούς, σε παράνομες οργανωμένες μετακινήσεις.

Εδώ, θα πρέπει, κύριοι, να μπει μία μεγαλύτερη δικλίδα ασφαλείας και για τους διαμεσολαβητές, διότι ο απώτερος σκοπός είναι ναι μεν να υπάρχει μετακίνηση των φιλάθλων, γιατί μόνο τότε έχει αξία ο αθλητισμός, για να υπάρχουν οι δύο ομάδες με το δικό τους κόσμο, τους δικούς τους φιλάθλους και όχι στείρους οπαδούς, μονόπλευρους οπαδούς, όπως έχουν γαλουχηθεί, για να χαιρόμαστε, ως ένα θέαμα και αν θέλετε και υπερθέαμα ακόμη τον αθλητισμό.

Είμαστε επιφυλακτικοί επί της αρχής. Βλέπουμε κάποιες θετικές κατευθύνσεις σε κάποια άρθρα και θα τοποθετηθούμε αναλυτικά και στις επόμενες συνεδριάσεις. Επιφυλασσόμεθα, όμως, σε ό,τι αφορά το νομοσχέδιο για την Ολομέλεια, κύριε Υπουργέ, να το δούμε, διότι εδώ πρέπει να γίνουν σίγουρα ουσιαστικές τομές, αλλά αυτός ο συγκεντρωτισμός εξουσιών σε ολίγους μας προβληματίζει, γιατί εμείς θέλουμε να τον διανθίσουν, υπό την έννοια πολλών παραγόντων, που σχετίζονται. Δηλαδή, ανάμεσα στους φορείς, που πρέπει να κληθούν, για να κάνουμε έναν ουσιαστικό διάλογο, θα πρέπει, για παράδειγμα, να κληθούν οι γονείς αθλητών σε ερασιτεχνικά σωματεία.

Θέλω – και θέλουμε, ως Ελληνική Λύση – να ακούσουμε το γονέα, ο οποίος είναι αρωγός του αθλητή, βάζει από την τσέπη του λεφτά για τις προπονήσεις, στερείται τον προσωπικό του χρόνο, κάνει, δηλαδή και αυτός την επιθυμία του παιδιού του, που είναι κοντά, γιατί κι αυτός ο γονιός τραβάει πάρα πολλά, μέσα στα ερασιτεχνικά σωματεία.

Θα ήθελα, για παράδειγμα, μιας και από το σύστημα «ΠΕΛΟΠΑΣ» θα υπάρχει καταγραφή των αθλητικών εγκαταστάσεων, που είναι στους ΟΤΑ, να έρθει εδώ μέλος της ΚΕΔΕ να μας πει - δεν μπορούν να έρθουν όλοι οι δήμοι - τι προβλήματα αντιμετωπίζει η Αυτοδιοίκηση για το θέμα συντήρησης κάποιων αθλητικών εγκαταστάσεων και βέβαια, κάποιες αθλητικές εγκαταστάσεις, εγκαταλελειμμένες, στοιχειωμένες, θα πω εγώ, είναι ευκαιρία, πέρα από το μητρώο, πέρα από την καταγραφή, να βγάλουμε ένα πλαίσιο, μέσω ενός προϋπολογισμού, ότι αυτές ή θα τις κλείσουμε τελείως ή δεν θα έχουν τη μοίρα των ολυμπιακών έργων ή θα τις αναβαθμίζουμε και θα τις αξιοποιήσουμε.

Πάντως, ο αθλητισμός πρέπει σίγουρα να μπει σε άλλα θεμέλια, σε άλλες βάσεις, γιατί απλά είναι Παιδεία. Σας ευχαριστώ.

**ΙΩΑΝΝΗΣ-ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ (Προεδρεύων της Επιτροπής):** Εμείς σας ευχαριστούμε, το λόγο έχει τώρα ο Ειδικός Αγορητής από το ΜέΡΑ25, ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Ευχαριστώ πολύ, κύριε Πρόεδρε.

Κύριε Υπουργέ, πρώτα απ` όλα, μια αρχική τοποθέτηση για τη σημερινή μεγάλη απεργία σε Αθήνα, Θεσσαλονίκη, Ηράκλειο. Ο οποιοσδήποτε νόμος δεν θα έχει καμία ισχύ, κανένα αποτέλεσμα, εάν δεν έχει κοινωνική αποδοχή, διότι όλα τα νομοσχέδια πρέπει να υπηρετούν την κοινωνία.

Πολύ πρόσφατα, η Ευρώπη ανακάλυψε τα όρια της ανοχής της, την ηθική της ραχοκοκαλιά, το σύνολο, πέραν του οποίου θεωρεί ανυπόφορη την περαιτέρω εμπορευματοποίηση των αξιών, τη λεπτή κόκκινη γραμμή, όπου οι Ευρωπαίοι αρνούνται να περάσουν ό,τι και να τους τάξουν. Πριν από λίγες μέρες, οι Ευρωπαίοι έδειξαν «κόκκινη κάρτα» στους κροίσους ιδιοκτήτες των ομάδων και τους τραπεζίτες τους, οι οποίοι προσπάθησαν να οικειοποιηθούν το όμορφο άθλημα, όπως το ονομάζουν οι Άγγλοι ποδοσφαιρόφιλοι, το ποδόσφαιρο. Ένα αυθόρμητο και όπως αποδείχτηκε, πανίσχυρο μέτωπο, κατάφερε να ενώσει Βορειοευρωπαίους και Νοτιοευρωπαίους, αριστερούς και δεξιούς, κεντρώους, εθνικιστές και κοσμοπολίτες, άνδρες και γυναίκες. Μαζί, αυτή η ευρωπαϊκή παλλαϊκή εξέγερση ανέτρεψε την καλά σχεδιασμένη συνωμοσία των μεγαλομετόχων να ιδρύσουν την περίφημη Super League.

Η συγκρότηση της Super League από τις κορυφαίες ευρωπαϊκές ποδοσφαιρικές ομάδες ήταν, στα μάτια των ιδιοκτητών τους, στους οποίους συμπεριλαμβάνονται ένα σεΐχης, ένας Ρώσος ολιγάρχης, ένας βασιλιάς του κινεζικού λιανεμπορίου και τρεις μεγιστάνες του αμερικανικού αθλητισμού, το πιο λογικό και επόμενο επιχειρηματικό τους βήμα. Στα μάτια, όμως, της ευρωπαϊκής κοινής γνώμης ήταν η χαριστική βολή, η κίνηση, που έκανε να ξεχειλίσει το ποτήρι της οργής, με την εμπορευματοποίηση.

Την περασμένη αγωνιστική περίοδο, οι 32 ομάδες, που προκρίθηκαν στο Champions League, μοιράστηκαν μεταξύ τους 2 δισεκατομμύρια ευρώ από τηλεοπτικά δικαιώματα. Οι ιδιοκτήτες τους υπολόγισαν σωστά, πως η «πίτα» θα αυξανόταν σημαντικά, αν αντί για αγώνες ομάδων, όπως η Ρεάλ και η Λίβερπουλ, με ομάδες, όπως η Σέλτικ και ο Ολυμπιακός, προσέφεραν στο τηλεοπτικό κοινό περισσότερα ντέρμπι τύπου Ρεάλ-Γιουβέντους ή Λίβερπουλ-Μπαρτσελόνα, τα κέρδη θα ήταν μεγαλύτερα. Μετά από δύο χρόνια μυστικών διαπραγματεύσεων, το σχέδιο αποστασίας των μεγάλων ομάδων ολοκληρώθηκε, αντί να μοιράζονται 2 δις με άλλες 17 φτωχότερες ομάδες, οι 15 ομάδες, που θα συμμετείχαν στο νέο Super League, θα μοιράζονταν μεταξύ τους 4 δις. Επιπλέον, εξασφαλίζοντας σε αυτές τις 15 ομάδες τη συμμετοχή τους στη Super League, χρόνος μπαίνει χρόνος βγαίνει, ανεξάρτητα από το πώς πάνε στα εθνικά τους πρωταθλήματα και θα εξαφανιζόταν το κολοσσιαίο οικονομικό ρίσκο, που αντιμετωπίζει κάθε ομάδα σήμερα, την πιθανότητα να μην καταφέρει να προκριθεί του χρόνου στο Champions League.

Από τη σκοπιά του επιχειρηματία – ιδιοκτήτη, η αποβολή των φτωχότερων ομάδων και η δημιουργία ενός κλειστού καρτέλ ήταν η λογική προέκταση μιας διαδικασίας εμπορευματοποίησης, που ξεκίνησε προ πολλού. Επρόκειτο για κίνηση, που τετραπλασιάζει τα μελλοντικά εισοδήματα των μεγάλων ομάδων, την ώρα που αφαιρεί το επιχειρηματικό ρίσκο και επιτρέπει την εκ των προτέρων πώληση, υπό τη μορφή χρηματοοικονομικών παραγώγων, αυτών των εξασφαλισμένων μελλοντικών χρηματικών ροών. Αυτή η προοπτική ήταν που έκανε ακριβώς την J.P Morgan, με το που πήρε χαμπάρι το σχέδιο για τη Super League, να εμπλακεί στη συμφωνία, προσφέροντας ένα «δωράκι» της τάξης των 300 εκατομμυρίων δολαρίων, ως δέλεαρ, για κάθε μία από τις 15 ομάδες, που θα εγκατέλειπαν το Champions League για τη Super League.

Εκεί που μια άλλη προσπάθεια αποστασίας από τους ευρωπαϊκούς θεσμούς πήρε πέντε δύσκολα χρόνια, για να ευοδωθεί - μιλώ για το Brexit - η απόδραση των 15 της θνησιγενούς Super League απέτυχε εντός 48 ωρών. Ο λόγος; Όσο έντεχνα και αν είχαν σχεδιάσει την απόδρασή τους οι συνωμότες, δεν υπολόγισαν ένα μεγάλο, σιωπηλό, αλλά ακαταμάχητο αντίπαλο. Τη διαδεδομένη πεποίθηση παικτών, οπαδών, προπονητών, τοπικών κοινωνιών και λαών, ότι εκείνοι και όχι οι μεγαλομέτοχοι είναι οι πραγματικοί ιδιοκτήτες της Λίβερπουλ, της Γιουβέντους και των άλλων μεγάλων ομάδων.

Ποιος, όμως, μπορεί να κακίσει τους μεγαλομετόχους ότι δεν προέβλεψαν τον ξεσηκωμό; Που να το φανταστούν; Κανένας δεν είχε αντιδράσει παλαιότερα, όταν οι μετοχές των μεγάλων ομάδων μπήκαν στα χρηματιστήρια, δίπλα σε εκείνες των McDonald’s και της Volkswagen. Για χρόνια πολλά, οι ποδοσφαιρόφιλοι θριαμβολογούσαν, όταν οι ολιγάρχες έριχναν δισεκατομμύρια, σκοτώνοντας κάθε έννοια πραγματικού συναγωνισμού, έτσι όπως συγκέντρωναν τα ταλέντα του κόσμου όλου στις ομάδες τους.

Όμως, παρά το γεγονός ότι η πιθανότητα να στεφθεί πρωταθλήτρια Ευρώπης μία από τις δεύτερες ομάδες έχει, εδώ και χρόνια, αγγίξει το μηδέν, χωρίς να διαμαρτυρηθεί κανείς. Η δημιουργία της Super League ξεσήκωσε θύελλα αντιδράσεων, επειδή εκμηδένισε απόλυτα και επισήμως το όνειρο μιας ομάδας, όπως ο ΟΦΗ, πως κάποια μέρα, ίσως να αναδεικνύονταν Πρωταθλητές Ευρώπης. Αποδεικνύοντας, για άλλη μια φορά, πόσο ριζοσπαστικός αριθμός είναι το μηδέν, ο απόλυτος μηδενισμός της ελπίδας, όσο και να την είχε συρρικνώσει, προηγουμένως, ο ποδοσφαιρικός καπιταλισμός, ήταν το έναυσμα για την μικρή επανάσταση, που ακινητοποίησε την ποδοσφαιρική ολιγαρχία.

Να τονίσω ότι στις Ηνωμένες Πολιτείες, ακόμη και η κυνικότεροι των μεγαλομετόχων κατανοούν ότι η ελεύθερη καπιταλιστική αγορά δολοφονεί τον ανταγωνισμό στα γήπεδα. Στο αμερικανικό ποδόσφαιρο, το NFL, παίκτες με εξαιρετική φυσική κατάσταση συγκρούονται αλύπητα, θυσιάζοντας, συχνά, την υγεία τους, πολεμώντας, κυριολεκτικά, για τη νίκη και τη δόξα, που φέρνει την πρόσκληση στο Super Bowl. Όμως, για να γίνει συναρπαστικότερο το πρωτάθλημα και να μην οι ίδιες και οι ίδιες ομάδες συνεχώς, η ελεύθερη αγορά έχει καταργηθεί με δύο κανόνες.

Πρώτον, καμία ομάδα δεν μπορεί να υπερβεί ένα συγκεκριμένο ποσό συνολικών μισθών. Δεύτερον, οι καλύτεροι παίκτες των χαμηλότερων κατηγοριών, αναγκαστικά, παίζουν την επόμενη χρονιά στη χειρότερη ομάδα του πρωταθλήματος, με σκοπό να ενισχύονται οι αδύναμες ομάδες και μαζί τους το πρωτάθλημα ολόκληρο. Με άλλα λόγια, ο αμερικανικός καπιταλισμός θυσίασε την ελεύθερη αγορά, για να σώσει τον ανταγωνισμό από την προβλεψιμότητα των αγώνων.

Αν ο στόχος είναι ένα υγιές, συναρπαστικό, επικερδές, ευρωπαϊκό ή και ελληνικό ποδοσφαιρικό πρωτάθλημα, η Ευρώπη δεν μπορεί παρά να ακολουθήσει το παράδειγμα του αμερικανικού NFL. Τώρα που οι Ευρωπαίοι ανακάλυψαν τη δική τους ραχοκοκαλιά, έστω και στη σφαίρα του ποδοσφαίρου, ίσως ήρθε η ώρα για μία γενικότερη εξέγερση, που να επιβεβαιώνει τον Μπιλ Σάνκλι, προπονητή της Λίβερπουλ, που είχε πει ότι «κάποιοι πιστεύουν ότι το ποδόσφαιρο είναι θέμα ζωής και θανάτου. Σας διαβεβαιώ, όμως, ότι είναι πολύ- πολύ σημαντικότερο ζήτημα».

Θα ήθελα να μεταφέρω τα λόγια ανθρώπων από εκεί που μας βλέπουν. Εγώ, προέρχομαι από το Ηράκλειο Κρήτης. Ένας αγνός φίλαθλος, ο Μάνος Καπετανάκης, από το Ηράκλειο, μου έγραψε: «Ξεσηκώθηκαν οι φίλαθλοι σε όλη την Ευρώπη και ένωσαν τις φωνές τους, ακόμη και ορκισμένοι εχθροί. Το ποδόσφαιρο είναι λαϊκό άθλημα και όσοι το αγαπάμε έχουμε ταυτίσει τα χρόνια μας, παιδικά, εφηβικά κ.τ.λ., με μία ομάδα, ένα σήμα και μια κουλτούρα, που είναι πολλά περισσότερα από τα χρήματα και τις μπίζνες, που θέλουν να βλέπουν μόνο οι επενδυτές. Δεν είναι θέατρο ο αθλητισμός, είναι εκτόνωση, είναι φιλίες, αναμνήσεις, χαρές και λύπες. Αυτό που έχει συμβεί, σε παγκόσμιο επίπεδο, είναι να υπερτερούν οι δυνατοί, δηλαδή, οι πλούσιοι και να αργοπεθαίνουν σωματεία με κόσμο, ιστορία, αλλά χωρίς επενδυτές. Το συμπέρασμα είναι ότι οι επενδυτές είναι αναγκαίοι, όπως σε όλες τις επιχειρήσεις, με την προϋπόθεση, όμως, να λειτουργούν μέσα σε πλαίσια. Όταν αυτά τα πλαίσια εξαφανίζονται στην Ευρώπη, πώς να διατηρηθούν στην Ελλάδα, που δεν υπάρχουν σε κανένα επίπεδο της κοινωνίας;».

Το σημερινό σχέδιο νόμου για τον αθλητισμό είναι πολύ μεγάλο και αναφέρεται σε πάρα πολλά θέματα. Αναφέρεται, συν τοις άλλοις, σε αναδιαρθρώσεις κατηγοριών. Να τονίσουμε, όμως, ότι οι όποιες αναδιαρθρώσεις πρέπει να γίνονται προγραμματισμένα, όχι την τελευταία στιγμή, όχι από φέτος για φέτος. Πριν την αναδιάρθρωση, σημασία έχει να εξασφαλιστούν προϋποθέσεις, όπως διαφάνεια, ισονομία, εγκαταστάσεις, υποδομές, οικονομική και υγειονομική ασφάλεια για τους αθλητές. Η πολιτεία οφείλει να στηρίζει τα ερασιτεχνικά σωματεία, διότι αυτά επιτελούν μέγιστο κοινωνικό έργο. Εκπέμπουν υγεία. Χιλιάδες παιδιά αθλούνται, τοπικές μικρές κοινωνίες στηρίζονται.

Είμαστε μια χώρα, με πολλούς ορεινούς όγκους και πολλά και απομακρυσμένα νησιά. Τα παιδιά, μέσω του αθλητισμού, δραστηριοποιούνται, κινητοποιούνται και γυμνάζονται, πράγμα που αποτελεί τεράστιο αντίβαρο, απέναντι στη νωθρότητα και την παχυσαρκία, με όλα τα προβλήματα, που αυτή φέρνει και απομακρύνει τα παιδιά από άλλες βλαβερές και επικίνδυνες συνήθειες. «Νους υγιής εν σώματι υγιεί», λέει η σοφή ρήση. Οι ερασιτεχνικές κατηγορίες πρέπει να έχουν γεωγραφικά κριτήρια και να λαμβάνεται σοβαρά υπόψιν η έλλειψη πόρων και εσόδων τους. Το κόστος μετακίνησής τους είναι δυσβάστακτο γι΄ αυτούς.

Στο πλαίσιο αυτό, μεταφέροντας τη φωνή των πολλών αγνών ανθρώπων, οπαδών, φιλάθλων, γονέων και αθλητών, αυτοί ζητούν να μην πέσει καμιά ομάδα φέτος σε άλλη κατηγορία, λόγω της οικονομικής κρίσεως, αλλά και λόγω της πανδημίας, που γνωρίζαμε ότι δεν έχει περάσει εντελώς ακόμη. Οι μετακινήσεις και λόγω πανδημίας είναι επικίνδυνες, αλλά και τα απαιτούμενα χρήματα και οι πόροι δεν υπάρχουν.

Να δούμε τι έγινε πρόσφατα στο Πόρτο της Πορτογαλίας, όπου έγινε ο τελικός του Πρωταθλήματος Ευρώπης. Εκτοξευτήκαν τα κρούσματα του κορωνοϊού και η Πορτογαλία μπήκε στο πορτοκαλί χρώμα, με καταστροφικά αποτελέσματα. Αύριο ξεκινάει το Πανευρωπαϊκό Πρωτάθλημα Ποδοσφαίρου, με 16 ομάδες να ταξιδεύουν, συνεχώς, σε 11 πόλεις ανά την Ευρώπη, από το Μπακού μέχρι τη Ρώμη και από την Κοπεγχάγη μέχρι το Λονδίνο. Τι διασπορά θα υπάρξει; Ο κίνδυνος είναι τεράστιος. Να τονίσω ότι στη Γερμανία, εδώ και πολύ καιρό, έχει ακυρωθεί η περίφημη Oktoberfest του Μονάχου, που γίνεται κάθε Οκτώβριο, για να αποφευχθούν οι μετακινήσεις, διότι γνωρίζουν πολύ καλά ότι η πανδημία δεν έχει εκλείψει ακόμη.

Η Γ΄ κατηγορία να παραμείνει, όπως είναι και ο Κρητικός Όμιλος να παραμείνει, όπως είναι και χωρίς να πέσει καμιά ομάδα, διότι, ουσιαστικά, φέτος, λόγω Covid-19 έγιναν οι μισοί αγώνες και μάλιστα, χωρίς φιλάθλους, δηλαδή, χωρίς έστω τα πενιχρά έσοδα, που θα είχαν σε άλλη περίπτωση. Οι δύο από τις έξι ομάδες, που, όπως λέγεται θα πέσουν, δεν δήλωσαν καν συμμετοχή για την επανεκκίνηση του πρωταθλήματος και τρεις από τις έξι είναι από το Ρέθυμνο. Το Ρέθυμνο δεν δέχεται να πέσουν όλες οι ομάδες του από τη Γ΄ Εθνική και θα ασκήσει πιέσεις. Ακούστε τους. Να γίνει κανονικά επανέναρξη, αν όλα πάνε καλά, όταν περάσει η πανδημία.

Τέλος, οι ερασιτεχνικές κατηγορίες λειτουργούν, ως φυτώριο επαγγελματικών κατηγοριών, αλλά το κάθε φυτώριο χρειάζεται στήριξη και κανόνες και τα παιδιά να μπορούν να φύγουν και να πηγαίνουν και να μεταγράφονται και να συνεχίζουν την ανοδική τους πορεία και εξέλιξη, αλλά και τα ερασιτεχνικά σωματεία, από την άλλη, τα φυτώρια αυτά, θα πρέπει να έχουν κάποια στήριξη ανά έτος. Τα παιδιά, οι νεαροί αθλητές, κάνουν το δελτίο τους από 14 ετών. Λαμπρό παράδειγμα είναι ο Παναθλητικός Όμιλος Ατσαλένιου, ΠΟΑ, από το Ηράκλειο, όπου ο φωτεινός πρώτος σκόρερ του δύσκολου πρωταθλήματος της Α΄ κατηγορίας της Ολλανδίας είναι ο νεαρός Γιακουμάκης, ο οποίος προέρχεται από τον ΠΟΑ, πήγε στον Πλατανιά, ο οποίος τον πούλησε στην ΑΕΚ, από την ΑΕΚ τον πούλησαν στην Ολλανδία. Όταν, λοιπόν, γίνονται μεταγραφές από τα φυτώρια σε επαγγελματικές ομάδες του εσωτερικού, πρέπει να παίρνει ανάλογο ποσοστό με αυτό, που ορίζει η UEFA, όταν γίνεται μεταγραφή και σε ομάδα του εξωτερικού. Έτσι βοηθάμε τα φυτώρια. Θα τοποθετηθούμε περαιτέρω στην Ολομέλεια. Επιφυλασσόμαστε. Ευχαριστώ.

Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Βρυζίδου Παρασκευή, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πλεύρης Αθανάσιος, Ράπτη Ελένη, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γεώργιος Βαρεμένος, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει ο κύριος Μωραΐτης.

**ΑΘΑΝΑΣΙΟΣ (ΘΑΝΟΣ) ΜΩΡΑΪΤΗΣ:** Θέλω να ευχαριστήσω και εσάς και τον κύριο Καράογλου και να συμφωνήσω με τον Υπουργό, ότι σήμερα γίνεται μια πρώτη συζήτηση του νομοσχεδίου και στους χρόνους μας θα είμαστε εντάξει. Πιστεύω ότι έχουμε αρκετές συνεδριάσεις μετά, να μπούμε στα ειδικά τα θέματα αυτής της νομοθετικής ρύθμισης. Ειλικρινά, δεν περίμενα σήμερα από τον Υπουργό σε μια συνεδρίαση Επιτροπής και παρουσίασης μιας νομοθετικής ρύθμισης που την περιμένουμε τουλάχιστον πέντε μήνες, να κάνει αυτό τον mini απολογισμό των τελευταίων δύο χρόνων του έργου του, και θα πάρω δύο τρία στη σειρά σημεία αυτού του απολογισμού.

Κύριε Υπουργέ, το “Me too” είναι ένα κίνημα που το αγκαλιάσαμε όλοι, το στηρίξαμε όλοι και θεωρώ ότι είναι κρίμα να καπηλεύεστε αυτό το κίνημα και να λέτε στην Επιτροπή μας και δημόσια, ότι είναι μια προσπάθεια, που ξεκίνησε, από μια δική σας δράση. Θεωρώ ότι αξίζουν συγχαρητήρια στις αθλήτριες, που βγήκαν μπροστά, μάλιστα κάποια στοιχεία και δηλώσεις τις είχαμε, πριν την εκδήλωση στην οποία αναφέρεστε. Ας ξεφύγουμε από αυτό το κλίμα και να μην προσπαθείτε να καπηλεύεστε τα πάντα.

Δώσατε το μισό σας χρόνο, περίπου στην τοποθέτησή σας, για να παρουσιάσετε το τι έγινε μέχρι σήμερα. Ακούσαμε για μια αθλητική μεταρρύθμιση, ακούσαμε ότι βάλατε τέλος σε μία σειρά από παθογένειες και ότι το μεγάλο σας επίτευγμα ήταν η ανανέωση, που επιτεύχθηκε στις εκλογές των αθλητικών ομοσπονδιών, με τη μεγαλύτερη ανανέωση και αυτή είναι η απάντησή σας. Το τι έχει συμβεί στις εκλογές των αθλητικών ομοσπονδιών θεωρώ ότι είναι καταγεγραμμένο, στο χώρο του αθλητικού κινήματος, γενικότερα στο χώρο της κοινωνίας, υπάρχει ένα αρνητικό πρόσημο για σας, λόγω των παρεμβάσεων, της προσπάθειας χειραγώγησης και του ελέγχου και η απάντηση του αθλητικού κινήματος ήταν αρκετά σκληρή.

Πάλι μεγάλες κουβέντες περί τάξης, διαφάνειας και θα έρθω μετά και εκεί, που περίμενα, ειλικρινά, να υπάρξει μια παρουσίαση σημαντική αυτού του νομοσχεδίου, το χαρακτηρίσατε ως λίγα λιθαράκια, κομμάτι μιας μεγάλης αθλητικής μεταρρύθμισης.

 Έρχομαι, τώρα, στο νομοσχέδιο, όπως ο Υπουργός το παρουσίασε και όχι όπως πραγματικά είναι στη διάθεσή μας και προς ψήφιση. Ο Υπουργός άρχισε την παρουσίαση του νομοσχεδίου από το ιδιώνυμο. Αντιλαμβάνομαι ότι προφανώς επιλέγει, ως αιχμή αυτού του νομοσχεδίου, το ιδιώνυμο, γιατί θα πρέπει να χαϊδέψει τα αυτιά ενός συντηρητικού ακροατηρίου.

Τη θέση μας την είπε και είναι ξεκάθαρη ο Εισηγητής μας. Το ιδιώνυμο έχει δοκιμαστεί, έχει αποτύχει, δεν έχει φέρει αποτέλεσμα. Αλλά θεωρώ ότι ήρθε η ώρα να κοιταχθούμε στα μάτια και να δούμε, γιατί πράγματι το ελληνικό ποδόσφαιρο βρίσκεται στο χειρότερο σημείο της μεταπολίτευσης. Το πρόβλημα δεν είναι μόνο η βία, το πρόβλημα δεν είναι μόνο οι χούλιγκαν ή κάποια κομμάτια «μπαχαλάκηδων», που έχουν δημιουργήσει το πρόβλημα – είναι βεβαίως και αυτό. Θα συμφωνήσω με πολλές ρυθμίσεις του συγκεκριμένου μέρους του νομοσχεδίου, αλλά, αν θέλετε πραγματικά, Υπουργέ μου, να σπάσετε αυγά, αν θέλετε πραγματικά να κάνετε ρήξη και το λέω ειλικρινά αυτό και ως Αξιωματική Αντιπολίτευση, αλλά και τα άλλα Κόμματα είχαμε και έχουμε αυτή τη διάθεση ακόμα και στις λίγες μέρες, που έχουμε μπροστά μας, θεωρώ ότι έπρεπε να παρθούν γενναίες αποφάσεις και να μην αναγκάζεται – και το λέω με λύπη, διότι λυπάμαι ειλικρινά, να βλέπω τον Υπουργό Αθλητισμού της χώρας μου, της χώρας, που γέννησε τον αθλητισμό που είναι ένα μέγιστο κοινωνικό αγαθό – να είναι τροχονόμος της διαπλοκής και διαφόρων συμφερόντων που σας πιέζουν ή πιέζουν τους πάντες, όχι μόνο εσάς.

Αν ήθελα να βάλω ειλικρινά έναν τίτλο σε αυτό το νομοσχέδιο, θα το χαρακτήριζα, κύριε Πρόεδρε, άτολμο και δέσμιο των συμφερόντων, που το κρατούν καθηλωμένο. Δεν γίνεται καμία ρήξη με τις παθογένειες, την αδιαφάνεια και τη διαφθορά.

Και βεβαίως προσθέτω, ότι βλέπουμε, για άλλη μια φορά, την αγωνία άσκησης ελέγχου από τον Υπουργό. Πηγαίνω όσο μπορώ πιο γρήγορα να θέσω κάποια παραδείγματα. Έρχομαι στην Επιτροπή Επαγγελματικού Αθλητισμού, που είναι και στον τίτλο του νομοσχεδίου, αν θυμάμαι καλά, που ο Υπουργός δεν αφιέρωσε ούτε μισό λεπτό στην παρουσίαση και στις αλλαγές αυτής της Επιτροπής.

Επαναλαμβάνω, για δεύτερη φορά, αν θέλουμε, πραγματικά, να αλλάξουμε το ελληνικό ποδόσφαιρο, η αναδιάρθρωση συνδέεται με την Επιτροπή Επαγγελματικού Αθλητισμού και ειλικρινά, δεν μπορώ να καταλάβω, εάν μέσα σε αυτό το λίγο χρονικό διάστημα, το οποίο έχει μπροστά της η Επιτροπή Επαγγελματικού Αθλητισμού, θα μπορέσει να ελέγξει τη Super League 2. 36 σωματεία; Ειλικρινά, δεν μπορώ να το καταλάβω. Με τα εργαλεία, τα οποία διαθέτει, με το επιστημονικό προσωπικό, το οποίο δεν έχει;

Ειλικρινά, θέλω μια απάντηση από τον Υπουργό, όχι τώρα, σήμερα, αλλά τις επόμενες ημέρες για το πώς θα καταφέρει, μέσα σε ένα σύντομο χρονικό διάστημα, να ελεγχθούν αυτές οι ΠΑΕ, διότι θεωρώ ότι εκεί ακριβώς είναι το μεγάλο πρόβλημα. Είχατε την ευκαιρία να βάλετε τέλος σε μια σειρά από παθογένειες, αυτό δεν το επιλέγετε και δεν το επιλέγετε σε μια κρίσιμη στιγμή.

Θεωρώ ότι η Επιτροπή Επαγγελματικού Αθλητισμού, όχι με δικές σας ευθύνες μόνο, αλλά όλων των κυβερνήσεων, διότι ο νομοθέτης, το 1999, την περιφρουρούσε την Επιτροπή, της έδινε εργαλεία, της έδινε χρηματοδότηση, της έδινε επιστημονικό προσωπικό και όλες οι κυβερνήσεις, από τότε μέχρι σήμερα, αυτό το οποίο κατάφεραν, ήταν το πώς θα αποδομήσουν την Επιτροπή Επαγγελματικού Αθλητισμού. Περίμενα από εσάς, που συνεχώς μιλάτε για ρήξεις, συγκρούσεις, για κάτι νέο, ότι θα αντιλαμβανόσασταν το δύσκολο ρόλο αυτής της Επιτροπής.

Έκανε μια προσπάθεια ο κ. Βασιλειάδης. Θα κρατούσα, ως το μοναδικό θετικό, το εργαλείο περί αυτονόμησης και περί αυτοτελών πόρων. Τίποτα άλλο, αλλά ήταν όμως κάτι, το οποίο θα μπορούσατε να το δείτε και να δώσετε σε αυτήν την Επιτροπή τα εργαλεία, τους πόρους, για να μπορέσει να ανταπεξέλθει.

Άρα, λοιπόν, δημιουργείτε για την Επιτροπή – θα μου επιτρέψετε να πω – ένα έωλο νομικό καθεστώς. Στην ουσία, περιγράφετε τη δημιουργία μιας ανεξάρτητης αρχής, που δεν υπόκειται στον έλεγχο του Υπουργού, αλλά, στην πραγματικότητα, καταργείτε το στοιχείο αυτό, αφού τα μέλη της –το είπατε κι εσείς, το βλέπουμε και στο νομοσχέδιο – διορίζονται από τον Υπουργό, εξαρτώνται άμεσα από τον προϋπολογισμό του Υπουργείου και της Γενικής Γραμματείας, μη έχοντας την ευελιξία των κινήσεων, αλλά αναθέτει εργασίες σε εξωτερικούς συνεργάτες.

 Θα μπορούσα να βάλω και το θέμα των προπονητών, το οποίο είναι ένα πολύ μεγάλο θέμα, κύριε Πρόεδρε, το έβαλε και ο Εισηγητής μας, αλλά πιστεύω, ότι θα έχω περισσότερο χρόνο στη συζήτηση κατ’ άρθρον, για να μπορέσω να βάλω και τα υπόλοιπα ζητήματα. Σας ευχαριστώ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστώ και εγώ.

Το λόγο έχει ο κ. Καράογλου, από τη Νέα Δημοκρατία.

**ΘΕΟΔΩΡΟΣ ΚΑΡΑΟΓΛΟΥ:** Ευχαριστώ, κύριε Πρόεδρε. Κύριε Πρόεδρε, κύριε Υπουργέ, κυρίες και κύριοι συνάδελφοι, σήμερα συζητούμε ένα πολύ σημαντικό νομοσχέδιο, ένα σημαντικό νομοσχέδιο, που αφορά τον αθλητισμό. Θεσπίσαμε όρια θητειών και ηλικιών για την εκλογή στα διοικητικά συμβούλια των ομοσπονδιών και ταυτόχρονα, αναμορφώσαμε το θεσμικό πλαίσιο των αρχαιρεσιών στους αθλητικούς φορείς.

Αυτό είχε ως αποτέλεσμα την ανανέωση των ομοσπονδιών, καθώς επίσης και την πλήρη και απόλυτη διαφάνεια στην εκλογική διαδικασία, έστω και αν αυτή έγινε με ηλεκτρονικό τρόπο.

Σήμερα, προχωρούμε ένα βήμα παραπέρα, ταυτίζοντας τον ελληνικό αθλητισμό με έννοιες, όπως ανανέωση, αξιοκρατία, διαφάνεια. Ειδικότερα, με το συγκεκριμένο νομοσχέδιο, επιλύουμε χρόνιες δυσλειτουργίες του αθλητικού νόμου, βελτιώνουμε τις συνθήκες, που διαμορφώνονται, γύρω από το ελληνικό ποδόσφαιρο, βοηθώντας το παράλληλα, να ξεπεράσει παθογένειες, που όλοι γνωρίζουμε. Εκσυγχρονίζουμε τον Οργανισμό Καταπολέμησης του Ντόπινγκ, ενισχύοντας το έργο που επιτελεί και εξασφαλίζοντας παράλληλα την οικονομική του αυτονομία, με ετήσια χρηματοδότηση 1.400.000 ευρώ από τον τακτικό προϋπολογισμό.

Τέλος, επικαιροποιούμε το θεσμικό πλαίσιο των δικαιωμάτων, αλλά και των υποχρεώσεων, που έχουν οι προπονητές των αθλημάτων. Από εδώ και στο εξής, χάρη στο παρόν σχέδιο νόμου, κάθε αθλητής αποκτά ισχυρή φωνή και μαζί με την ισχυρή φωνή δικαιώματα, που του έλειψαν, τα προηγούμενα χρόνια. Για παράδειγμα, πρώτη φορά, η πολιτεία μεριμνά οργανωμένα για την ασφάλιση των αθλητών, που αγωνίζονται, στις χαμηλότερες και στις ερασιτεχνικές κατηγορίες. Όπως ξέρουμε όλοι μας, όσοι διαφώνησαν, διαφωνούν με το χώρο του αθλητισμού, οι ερασιτέχνες αθλητές ήταν ανασφάλιστοι, με ό,τι αυτό συνεπάγεται, στην περίπτωση ενός τραυματισμού. Τα παραδείγματα είναι πολλά. Εφεξής, το ιδιωτικό συμφωνητικό, που θα υπογράφουν οι αθλητές με το σωματείο, θα κατατίθεται στην αρμόδια ομοσπονδία και αυτόματα θα υπάγεται στην ασφάλιση του e-ΕΦΚΑ, για την κάλυψη του αθλητή, σε περίπτωση ατυχήματος. Επίσης, εναρμονίζουμε το ελληνικό ποδόσφαιρο με την ολιστική μελέτη της FIFA και της UEFA.

Ας είμαστε ειλικρινείς, οι συνθήκες, που επικρατούν στη χώρα, εξαιτίας της οικονομικής κρίσης, έχουν θέσει σε κίνδυνο, σε μεγάλο κίνδυνο, την επιβίωση των μικρότερων επαγγελματικών κατηγοριών. Γι’ αυτό το λόγο, λοιπόν, η Super League 2 και η Football League συγχωνεύονται σε μία επαγγελματική κατηγορία, με απώτερο σκοπό, το νέο πρωτάθλημα να είναι πιο ποιοτικό, πιο ανταγωνιστικό και φυσικά, να γίνει πιο βιώσιμο. Πώς το διασφαλίζουμε αυτό; Με τη δραστική αύξηση του ελάχιστου μετοχικού κεφαλαίου, με τη δραστική αύξηση του κατώτατου ορίου εγγυητικής επιστολής, με την υποχρεωτική συμμετοχή Ελλήνων ποδοσφαιριστών, καθώς επίσης και με την τριετή κεντρική διαχείριση των τηλεοπτικών δικαιωμάτων. Πρόκειται για μια εξέλιξη, η οποία θα βελτιώσει την ποιότητα του ποδοσφαιρικού προϊόντος.

Στέκομαι στο σημείο αυτό και κάνω μια ειδική αναφορά. Θεωρώ ότι μεγάλα και ιστορικά σωματεία, για διάφορους λόγους, αντιμετώπισαν προβλήματα, όπως για παράδειγμα, ο ιστορικός ΠΑΝΙΩΝΙΟΣ. Θα πρέπει να βρεθεί ο τρόπος να ξεπεραστούν τα προβλήματα, που έχει, να υπάρξει μια ρύθμιση των οφειλών, όπως έγινε και με τον αγαπημένο μου αθλητικό Σύλλογο, τον ΗΡΑΚΛΗ Θεσσαλονίκης, έτσι ώστε σύντομα να ξαναβρεί το δρόμο του και να επιστρέψει στη κατηγορία, στην οποία δικαιωματικά και ιστορικά ανήκει.

Σε ό,τι αφορά τον ΗΡΑΚΛΗ, το Γυμναστικό Σύλλογο «ΗΡΑΚΛΗΣ Θεσσαλονίκης», θέλω να τονίσω, ότι χάρη στη θέληση, στη σχετική οδηγία από τον Πρωθυπουργό της χώρας και στην πολύ μεγάλη βοήθεια από τον παριστάμενο Υφυπουργό Αθλητισμού, τον κ. Αυγενάκη, αλλά και από μια σειρά άλλους Υπουργούς, από το Υπουργείο Οικονομικών, από τον κ. Γεραπετρίτη, λύθηκε ένα πολύ σημαντικό πρόβλημα, που αφορούσε τα χρέη του Γυμναστικού Συλλόγου «ΗΡΑΚΛΗΣ», με αποτέλεσμα να υπάρχει πλέον ένα σωματείο υγιές, βιώσιμο, καθαρό από οφειλές, συνθήκες, οι οποίες σπανίζουν στις μέρες μας.

Στέκομαι σε κάτι ειδικότερο, το οποίο γνωρίζουν όλοι όσοι έχουν ασχοληθεί με το ποδόσφαιρο. Ο ποδοσφαιρικός «ΗΡΑΚΛΗΣ», τρεις φορές, ιστορικά, έχει υποβιβαστεί σε χαμηλότερες κατηγορίες, τρεις φορές υποβιβάστηκε, δυστυχώς, πάντοτε άδικα. Το 1980, για μία υποτιθέμενη υπόθεση δωροδοκίας υποβιβάστηκε μια κατηγορία, βεβαίως, δικαιώθηκε δικαστικά, γιατί ποτέ δεν υπήρξε τέτοια απόπειρα δωροδοκίας, το 2011 για χρέη, τα οποία ήταν ρυθμισμένα, χρέη 7 εκατομμυρίων, τα οποία εξοφληθήκαν, μέχρι ενός ευρώ, από τον τότε Πρόεδρο του Συλλόγου και το 2017, επίσης για χρέη 3,5 εκατομμυρίων ευρώ, τα οποία επίσης είναι ρυθμισμένα και τα οποία επίσης εξοφλούνται.

Θεωρώ, λοιπόν, ότι είναι μια μοναδική ευκαιρία. Ξέρω ότι δεν αφορά τον παριστάμενο Υπουργό, είναι θέμα της ΕΠΟ, αλλά τα λέω δημοσίως και πιστεύω, ότι και η διοίκηση της ΕΠΟ, με τον καινούργιο πρόεδρο, τον κ. Ζαγοράκη, ακούει και θα κάνει αυτό που πρέπει να κάνει, για λόγους αποκατάστασης της αδικίας και για λόγους αποκατάστασης της τάξης, να δώσει τη δυνατότητα στον «ΗΡΑΚΛΗ», στον καθαρό «ΗΡΑΚΛΗ» από χρέη, χωρίς προβλήματα, να μπει στη καινούργια κατηγορία, που δημιουργείται, στην Super League 2, των 36 ομάδων στους δύο ομίλους.

Τέλος, σημαντική για μένα, είναι και η επαναφορά του ιδιώνυμου, καθώς επιχειρεί να βάλει ένα τέλος στη γηπεδική βία. Πρόκειται για ένα θλιβερό φαινόμενο, που θέτει υπό αμφισβήτηση την ηθική του αθλητισμού και προκαλεί το κοινό αίσθημα.

Είπε ο προλαλήσας συνάδελφος, ότι το ιδιώνυμο έχει δοκιμαστεί και έχει αποτύχει.

Συμφωνώ με το πρώτο μέρος της τοποθέτησης του. Το ιδιώνυμο, πράγματι, έχει δοκιμαστεί, αλλά θα μου επιτρέψει να έχω μια εντελώς διαφορετική άποψη, γιατί το έζησα πάρα πολύ καλά το φαινόμενο αυτό. Έχει πετύχει το ιδιώνυμο, το οποίο εφαρμόστηκε και ψηφίστηκε από την τότε κυβέρνηση της Νέας Δημοκρατίας, με Υφυπουργό Αθλητισμού, τον Γιώργο Ορφανό. Από το 2004 μέχρι το 2007, όταν εφαρμόστηκε, είχε αποφασιστική συμβολή στην αντιμετώπιση της βίας στα γήπεδα.

Μπορεί κάποιοι μεμονωμένοι, 5 - 10 χούλιγκαν, να φυλακίστηκαν, αλλά επικράτησε μια ηρεμία σε όλα τα γήπεδα, όλοι κατάλαβαν ότι η νομοθεσία, ότι το δικαστήριο δεν αστειεύεται και γι’ αυτό το λόγο δεν είχαμε περιστατικά βίας.

Θεωρώ, λοιπόν, ότι η επαναφορά του ιδιώνυμου, πραγματικά θα βάλει ένα τέλος στην οπαδική βία. Μέσω της νομοθετικής πρόνοιας, εξορθολογίζουμε την αντικειμενική ευθύνη των ομάδων για τη δράση των φιλάθλων τους, επαναφέρουμε την απαγόρευση αναστολής και της μετατροπής των στερητικών της ελευθερίας ποινών για ποινικά αδικήματα βίας, με αφορμή αθλητικές εκδηλώσεις.

Ενώ, τέλος, θέτουμε το νέο πλαίσιο διενέργειας οργανωμένων μετακινήσεων, αλλά με αυστηρό πλέγμα κυρώσεων, σε περιπτώσεις που πραγματοποιηθούν επεισόδια.

Κυρίες και κύριοι συνάδελφοι, ο αθλητισμός δεν πρέπει να είναι πεδίο αντιπαράθεσης, ούτε κοινωνικής, πόσω μάλλον πολιτικής. Ο αθλητισμός ενώνει, πρέπει να ενώνει και με το σχέδιο νόμου, που σήμερα συζητούμε, επιχειρούμε την πραγματική επανεκκίνησή του. Θέλουμε και αγωνιζόμαστε, ώστε ο ελληνικός αθλητισμός να βρίσκεται σταθερά σε τροχιά εξέλιξης. Θέλουμε και αγωνιζόμαστε να κινητοποιήσουμε τις υγιείς δυνάμεις, που το απαρτίζουν και οι οποίες, τα προηγούμενα χρόνια, απείχαν συνειδητά. Θέλουμε και αγωνιζόμαστε να αναδείξουμε ακόμα περισσότερους αθλητές και να τους στηρίξουμε στη διεκδίκηση στόχων, που ανάγονται σε εθνικούς στόχους, μέσω της προσπάθειας, που καταβάλλουν να κερδίσουν μετάλλια και να πετύχουν σημαντικές διακρίσεις, δοξάζοντας, με αυτό τον τρόπο και την πατρίδα μας.

Πλέον, στον ελληνικό αθλητισμό θα ισχύουν τα αυτονόητα, που συνεπάγονται νοικοκύρεμα και εκτιμώ ότι η θετική ψήφος στο σχέδιο νόμου είναι μια θετική ψήφος στην πρόοδο του ελληνικού αθλητισμού. Σας ευχαριστώ πάρα πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Το λόγο έχει η κυρία Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, συζητούμε σήμερα, μεταξύ άλλων, για την αναμόρφωση του θεσμικού πλαισίου της Επιτροπής Επαγγελματικού Αθλητισμού, αλλά αναρωτιόμαστε το εξής. Βρίσκεστε, σχεδόν δύο χρόνια, στην κυβέρνηση και έχουμε χάσει το λογαριασμό, με τα νομοσχέδια και τις τροπολογίες, που έχετε φέρει, για τα ζητήματα του αθλητισμού. Και από ουσία, μηδέν.

Ο αθλητισμός, ως κοινωνική δραστηριότητα, συνδέεται άρρηκτα με την επίτευξη της ευεξίας, την ηθικο-πλαστική προπαρασκευή των νέων πολιτών, καθώς και την απόκτηση χρήσιμων γνώσεων για τη μετέπειτα ζωή τους.

Στη χώρα μας, πιστώνεται η πατρότητα αυτού του αθλητικού ιδεώδους, αλλά απ’ ό,τι φαίνεται, δεν ενστερνίζεστε το όραμα αυτό. Και ενώ υποτίθεται ότι αναμορφώνετε μία Επιτροπή, η οποία δεν θα υπόκειται στον έλεγχο νομιμότητας ή στην εποπτεία οποιουδήποτε οργάνου της Κυβέρνησης, παρατηρείται το εξής οξύμωρο: Τα μέλη της θα διορίζονται με απόφαση του αρμόδιου για τον αθλητισμό Υπουργού!

Και το γεγονός ότι δεν θα εποπτεύεται από κανέναν; Με ποιο σκεπτικό το προωθείτε;

Ως μέλη της, πέραν των άλλων, προβλέπετε και δύο πρόσωπα αναγνωρισμένου κύρους. Τι ακριβώς εννοείτε με αυτό και πώς θα ελέγχεται το κύρος τους; Με ποια κριτήρια; Μήπως με τα κριτήρια «του βολέματος»;

Επίσης, κάνετε λόγο για τη δυνατότητα Ανωνύμων Αθλητικών Εταιρειών, για τη χρηματοδότηση της ανέγερσης ανακατασκευής, επισκευής ή συντήρησης αθλητικών εγκαταστάσεων. Η κατάσταση με τις αθλητικές εγκαταστάσεις, στην Ελλάδα, είναι απογοητευτική και απελπιστική, ταυτόχρονα. Υπάρχει εγκατάλειψη και παρακμή, χωρίς το παραμικρό ενδιαφέρον από τους αρμόδιους. Πεταμένος στα σκουπίδια ο μόχθος του Έλληνα φορολογούμενου πολίτη, γιατί ο σχεδιασμός για την επόμενη μέρα, ήταν και είναι ανύπαρκτος.

Έχετε προχωρήσει στον έλεγχο των λαθών και των παραλείψεων που έγιναν;

Πότε θα αποδοθούν επιτέλους ευθύνες, γι΄ αυτό το χάλι;

Και πάλι, όμως, βλέπουμε παράδοξα. Μετά τη λήξη του συμβατικού χρόνου της μίσθωσης, η χρήση του ακινήτου, όπως έχει διαμορφωθεί και σε όποια κατάσταση βρίσκεται, κατά τον χρόνο αυτό, επανέρχεται στον εκμισθωτή, άνευ αποζημιώσεως της μισθώτριας αθλητικής ανώνυμης εταιρείας. Ακόμη και σε περίπτωση καταστροφής του χώρου; Έτσι όλα στον αέρα;

Στο δεύτερο μέρος, όπου γίνεται λόγος για την εναρμόνιση της νομοθεσίας, με προτάσεις της ολιστικής μελέτης ΟΥΕΦΑ και ΦΙΦΑ για το ελληνικό ποδόσφαιρο, προκειμένου να αντιμετωπιστούν οι παθογένειες του ελληνικού ποδοσφαίρου, αποτελεί κοινή διαπίστωση πως εδώ και πολύ καιρό το ποδόσφαιρό μας νοσεί, βαρύτατα. Παντελής έλλειψη σχεδιασμού και οράματος, αναξιοκρατία και αδιαφάνεια, κλονισμένη αξιοπιστία ποδοσφαιρικών θεσμών, οργάνων και λοιπά. Αναφέρεστε, για παράδειγμα, στις οργανωμένες μετακινήσεις φιλάθλων, λέγοντας ότι τα οικεία αθλητικά σωματεία, σε περίπτωση παράνομων πράξεων βίας κατά προσώπων ή πραγμάτων, που τελέστηκαν από μέλη λέσχης φιλάθλων τους, που έχει αναγνωριστεί, κατά τα αναφερόμενα στην παράγραφο 3 του άρθρου 41β, υποχρεούνται να διευκολύνουν το έργο των αστυνομικών αρχών, με τη γνωστοποίηση των στοιχείων της ταυτότητας των υπαιτίων. Αν δεν έχουν αναγνωριστεί, τότε τι; Δεν έχουν αυτή την υποχρέωση;

Ως προς την αναδιάρθρωση των επαγγελματικών κατηγοριών ποδοσφαίρου του τρίτου μέρους, εκφράζουμε τις σαφείς επιφυλάξεις μας, ως προς την ουσιαστική αναδιοργάνωση και εξυγίανση, που είναι απαραίτητο να υλοποιηθεί, έστω και αργά. Παρατηρούμε, όμως, σε ό,τι έχει να κάνει με την αύξηση του ελάχιστου μετοχικού κεφαλαίου των ΠΑΕ της Α2 εθνικής κατηγορίας ανδρών ότι, με κοινή απόφαση του Υπουργού Οικονομικών και του Αρμόδιου για τον Αθλητισμό Υπουργού, μπορούν να αναπροσαρμόζονται τα κατώτατα όρια του μετοχικού κεφαλαίου των ΠΑΕ. Νομοθετική εξουσιοδότηση για την ανέλεγκτη δράση του εκάστοτε Υπουργού, για ένα τόσο σημαντικό θέμα; Πόσο λογικό σας φαίνεται; Εμάς καθόλου.

Ως προς την αναμόρφωση παρακάτω του θεσμικού πλαισίου προπονητών αθλημάτων, στο κομμάτι που αναφέρεται στον αθλητισμό των ατόμων με αναπηρία, θεωρούμε απαράδεκτο στην ολομέλεια της διοίκησης της ελληνικής Παραολυμπιακής Επιτροπής να ορίζεται ένας εκπρόσωπος της Γενικής Γραμματείας Αθλητισμού ή της εθνικής αρχής προσβασιμότητας ατόμων με αναπηρία ή της Εθνικής Συνομοσπονδίας Ατόμων με Αναπηρία και δύο προσωπικότητες κύρους, από το χώρο του αθλητισμού, με απόφαση του Αρμόδιου για τον Αθλητισμό Υπουργού. Πού είναι η αξιοκρατία και τα αντικειμενικά κριτήρια; Μιλάτε και πάλι για πρόσωπα κύρους, χωρίς να εξηγείτε τι ακριβώς εννοείτε, με αυτό. Εμείς, στην Ελληνική Λύση, πιστεύουμε και το έχουμε επισημάνει ξανά, ότι η κυριαρχία των πρόσκαιρων οφελών, έναντι ορθολογικών επιλογών, είναι βέβαιο ότι δεν θα πάει μπροστά τον ελληνικό επαγγελματικό αθλητισμό.

Οι παθογένειες του ελληνικού ποδοσφαίρου είναι πάρα πολλές και αποτελούν και αυτές, όπως και πολλά άλλα ακόμη φαινόμενα, τα βαρίδια, που δεν το αφήνουν να προοδεύσει και να αναπτυχθεί. Τουλάχιστον, κάποια πράγματα, όταν εντοπίζονται, πρέπει να διορθώνονται άμεσα από τους αρμόδιους και να μη λιμνάζουν. Σας ευχαριστώ.

 **ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Το λόγο έχει η κυρία Βέττα.

**ΚΑΛΛΙΟΠΗ ΒΕΤΤΑ**: Κυρίες και κύριοι συνάδελφοι, σήμερα ξεκινά η συζήτηση του νομοσχεδίου του Υπουργείου Πολιτισμού και Αθλητισμού, ενός νομοσχεδίου, που όπως ήδη καταγράφηκε, από την τοποθέτηση του Εισηγητή μας, παρουσιάζει αρκετά προβληματικά στοιχεία. Ωστόσο, πριν ξεκινήσω με την ομιλία μου, θα ήθελα να κάνω μια μικρή παρέμβαση, μιας και δεν νομοθετούμε σε κενό, ούτε συζητάμε σε μια γυάλα. Σήμερα, λοιπόν, πραγματοποιήθηκε μια εντυπωσιακή συγκέντρωση διαμαρτυρίας, ενάντια στις διατάξεις του εργασιακού νομοσχεδίου. Ο κόσμος της εργασίας βγήκε στο δρόμο, σε όλη την Ελλάδα, για να δείξει την αντίθεσή του στο νομοσχέδιο, που κονιορτοποιεί τα δικαιώματά του. Οι εργαζόμενοι στον αθλητισμό ήταν και αυτοί παρόντες, δείχνοντας την εναντίωση τους με τον πιο βροντερό τρόπο. Θα ήθελα από εσάς, κύριε Υπουργέ, μια τοποθέτηση για τη διάταξη του νομοσχεδίου, που ανοίγει διάπλατα το παράθυρο για εργασία, σε πολλούς κλάδους. Είστε θεσμικός παράγοντας του αθλητισμού, οπότε η γνώμη σας έχει ιδιαίτερη σημασία, ειδικά για μια περίπτωση, που αφορά το κοινωνικό και ατομικό δικαίωμα της άθλησης και της αναψυχής, το οποίο πλέον καταστρατηγείται ανοιχτά.

 Πριν μπω στα του νομοσχεδίου, θα ήθελα να μείνω σε δύο σημεία από τον πρόλογο, που έκανε ο κύριος Υπουργός. Τον απολογισμό, ίσως, μπορούμε να πούμε. Κύριε Υπουργέ, είναι δυνατόν να ευτελίζετε ένα κίνημα όπως το «Me Too», λέγοντας ότι εσείς δημιουργήσατε τις προϋποθέσεις για τη διάδοσή του; Αυτό που μπορούμε εμείς να σας απαντήσουμε είναι ότι κωλυσιεργήσατε. Γιατί οι αποκαλύψεις της κυρίας Μπεκατώρου έγιναν τον Νοέμβριο, ενώ οι κινητοποιήσεις της πολιτείας έγιναν στις αρχές του Γενάρη. Οπότε, κύριε Υπουργέ, ας λείπουν οι θριαμβολογίες για ένα θέμα, για το οποίο δεν είχατε καμία εμπλοκή.

Ένα δεύτερο σημείο για τις παρεμβάσεις στις εκλογικές διαδικασίες. Θα έλεγα ότι καλύτερο θα ήταν να μην αναφέρεστε εκεί, μιας και είναι πρόσφατη η αποδοκιμασία για τις παρεμβάσεις από το σύνολο του αθλητικού κόσμου. Ακόμη και πριν λίγες μέρες, παρεμβήκατε σε μια εκλογική διαδικασία, ζητώντας από τους δικαστές – γεγονός πρωτοφανές θα έλεγα – «προσοχή» στις αποφάσεις τους. Αυτό ακριβώς οδήγησε την Ένωση Δικαστών και Εισαγγελέων να βγάλει ανακοίνωση εναντίον σας, ρυθμίζοντας ακριβώς τη διάκριση των εξουσιών.

Τώρα, στα του νομοσχεδίου. Η παρουσίαση από τον Υπουργό και τους αρμόδιους Εισηγητές μας βοήθησε να αντιληφθούμε το γενικό σκοπό του νομοσχεδίου και των επί μέρους διατάξεων του. Μερικές αρχικές επισημάνσεις. Το νομοσχέδιο κατατέθηκε, με μεγάλη καθυστέρηση, καθώς ανέβηκε στη διαβούλευση τον Γενάρη και κατατέθηκε τον Ιούνιο. Ποιος άραγε ήταν ο λόγος αυτής της καθυστέρησης; Οι διατάξεις για την Επιτροπή Επαγγελματικού Αθλητισμού - το πρώτο μέρος του νομοσχεδίου - μας υπενθυμίζουν, για μια ακόμη φορά, τη θεσμικά απαράδεκτη και πολιτικά ανοίκεια παρέμβαση άλλου Υπουργού στο δικό σας έργο, για να διορθωθούν, με πρόχειρο τρόπο, οι συνέπειες μιας γνωμοδότησης απόφασης της Επιτροπής. Πρόκειται για μια «μαύρη σελίδα» της Κυβέρνησης, η οποία νομοθέτησε εκ των υστέρων για να αποφύγει τα των πράξεων της.

Επί της ουσίας, συμφωνώ με τον κύριο Μάρκου, ο οποίος ανέδειξε τη διαχρονική απαξίωση της Επιτροπής από τις Κυβερνήσεις της Νέας Δημοκρατίας και του ΠΑΣΟΚ, ενώ συμμερίζομαι τον προβληματισμό, για το ακαταδίωκτο των μελών της, προτείνοντας, με τη σειρά μου, να ισχύσουν όσα προβλέπονται και για πράξεις και παραλείψεις των μελών της Επιτροπής Επαγγελματικού Αθλητισμού, έναντι του ελληνικού δημοσίου. Δηλαδή, να διώκονται για πράξεις οι παραλείψεις, που τελούνται, με δόλο ή βαριά αμέλεια, έναντι τρίτων.

Τέλος, εγείρονται ερωτηματικά για τη μειωμένη ισχύ των αποφάσεων της Επιτροπής αυτής, καθώς εισάγονται υποδεέστερες ποινές, αντί για την άποψη της μη αδειοδότησης και συμμετοχής στο πρωτάθλημα. Ενώ τα κωλύματα της συμμετοχής στην Επιτροπή - ειδικά για τους μάνατζερ - πρέπει να γίνουν πολύ μεγαλύτερα, από το διάστημα των 12 μηνών, που εσείς προβλέπετε.

Στο δεύτερο μέρος, η εναρμόνιση με τις προτάσεις των ποδοσφαιρικών ομοσπονδιών, είναι, όπως αναφέρθηκε, μερική. Ενώ στο άρθρο 14, για τα αδικήματα βίας, παρακάμπτετε το τεκμήριο αθωότητας και θεσπίζετε το ιδιώνυμο, ακόμα και για πλημμελήματα. Είναι άλλο πράγμα η θεμιτή αντίδραση απέναντι σε φαινόμενα βίας και άλλο τα δρακόντεια μέτρα για την καταπολέμησή τους. Νομίζω έχετε χάσει το μέτρο και εσείς, με αυτήν τη διάταξη, αλλά και ο συνάδελφός σας στο Υπουργείο Προστασίας του Πολίτη. Η πολιτεία οφείλει να έχει και παιδαγωγικό ρόλο, να νομοθετεί, να σωφρονίζει και να συνετίζει έναν παραβάτη και όχι μόνο να εξαντλεί, όπως κάνετε εσείς, την παρέμβαση στην καταστολή και την τιμωρία.

Για την αναδιάρθρωση των επαγγελματικών κατηγοριών, είμαστε επί της αρχής σύμφωνοι, καθώς συνεχίζετε, ειδικά στον τομέα της κεντρικής διαχείρισης των τηλεοπτικών δικαιωμάτων, το έργο του ΣΥΡΙΖΑ. Απλώς, πρέπει να εντείνετε τις προσπάθειές σας, ώστε να αποτραπούν τα άτομα, που παρεισφρέουν στον αθλητισμό, με άλλες επιδιώξεις και άλλα οφέλη, αναλαμβάνοντας τη διοίκηση ιστορικών σωματείων και ευτελίζοντας τα ιδανικά του αθλητισμού, με χειραγωγήσεις αποτελεσμάτων.

Για τον ΕΟΚΑΝ, πράγματι, δημιουργούνται απορίες για την προκήρυξη της θέσης του εκτελεστικού διευθυντή και τα προσόντα, που αυτός πρέπει να έχει. Εκτιμώ και εγώ ότι πρέπει να είστε πιο ευέλικτοι στις προδιαγραφές, ώστε να αποφύγετε τις κατηγορίες περί φωτογραφικής προκήρυξης.

Για τα άρθρα 33 έως 38, δηλαδή, την αναμόρφωση του θεσμικού πλαισίου των προπονητών, έχω να πω ότι απουσίαζε το κομμάτι αυτό στη διαβούλευση, γεγονός που κρύβει σκοπιμότητες, μιας και οι αντιδράσεις είναι εύλογες και μεγάλες.

 Οι απόφοιτοι των Πανεπιστημιακών Τμημάτων Φυσικής Αγωγής, με κατεύθυνση το ποδόσφαιρο, θα έχουν πολλά να πουν. Έχουν πολλά να πουν για την εξέλιξη, που εισάγετε, στο άρθρο 37, παράγραφος 3, όπου αναφέρεται, ειδικά για το ποδόσφαιρο: «Τα επαγγελματικά δικαιώματα καθορίζονται από την ΕΠΟ, σύμφωνα με τα δικά της μνημόνια συνεργασίας με την UEFA.» Αξίζει να γίνει διάλογος για το πώς αποδίδονται επαγγελματικά δικαιώματα από μία Ομοσπονδία και όχι από το κράτος. Αν επικαλείστε την ολιστική μελέτη, για να παρακάμψετε την κριτική που θα ασκηθεί, να σας υπενθυμίσω ότι η UEFA έχει αποδεχτεί την εθνική δικαιοδοσία, καθώς αναγνωρίζει -αντιγράφω από απάντησή της- «Οποιαδήποτε τεχνικά προσόντα ή ισοδύναμα προσόντα, αναγνωρισμένα βάσει της εθνικής ή ευρωπαϊκής νομοθεσίας για τους σκοπούς των αγώνων, που πραγματοποιούνται στην επικράτεια ή άλλων δραστηριοτήτων προπόνησης στην επικράτειά του».

Κλείνοντας, να αναφέρω ότι ο αθλητισμός περνάει μια δομική κρίση, που δεν θεραπεύεται, με αποσπασματικές διατάξεις. Χρειάζεται μια συνολική μεταρρύθμιση, εστιασμένη στο συνταγματικό δικαίωμα της άθλησης για όλους τους πολίτες, στην εκπαίδευση, στο προγράμματα άθλησης των δήμων, στα σωματεία και τον αγωνιστικό αθλητισμό. Μόνο έτσι, θα έχουμε ανάπτυξη του αθλητισμού, θωράκισης της υγείας και ενίσχυση της ευεξίας, ευρεία συμμετοχή των δύο φύλων στα όργανα διοίκησης, συλλογικότητα, άμιλλα και αλληλεγγύη, που ο αθλητισμός προνομιακά μπορεί να προσφέρει. Αυτό είναι το δικό μας όραμα, το δικό μας σχέδιο για τον αθλητισμό.

Να είστε σίγουροι ότι με νομοσχέδια, σαν το εργασιακό, θα κληθούμε πολύ γρηγορότερα απ’ όσο νομίζουν ή προσδοκούν κάποιοι, για να το εφαρμόσουμε. Ευχαριστώ πολύ.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Σας ευχαριστούμε. Θα κλείσουμε με την κυρία Ραλλία Χρηστίδου και στη συνέχεια θα συζητήσουμε για τους φορείς, που θα κληθούν τη Δευτέρα.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Η Κυβέρνηση, κυρίες και κύριοι Βουλευτές και κύριε Υπουργέ, διέθετε μια πλήρη οικονομοτεχνική μελέτη για τη βιωσιμότητα του επαγγελματικού ποδοσφαίρου; Διέθετε. Είχε επαρκή χρόνο και για να εξειδικεύσει την ολιστική μελέτη της FIFA, UEFA; Είχε. Είχε χρόνο για να διαβουλευτεί με όλους τους εμπλεκόμενους, ώστε να παρέμβει στη νομοθεσία και να καταθέσει ένα σχέδιο εξυγίανσης του επαγγελματικού αθλητισμού; Είχε.

Δυστυχώς, αυτή η δυνατότητα σπαταλήθηκε, σε αποσπασματικές ρυθμίσεις, που δεν λύνουν τα περισσότερα προβλήματα. Αντίθετα, σε ορισμένες περιπτώσεις, λειτουργούν φωτογραφικά προς το χειρότερο, ενώ είναι διαρκής η προσπάθεια, η αγωνία της Κυβέρνησης, να εγκαθιδρύσει κομματικό κράτος στα κέντρα λήψης αποφάσεων του αθλητικού οικοδομήματος.

Περνώντας στα ειδικότερα, μας προβληματίζει και θα περιμένουμε και τις απόψεις των φορέων, αναφορικά με τις ρυθμίσεις για την Επιτροπή Επαγγελματικού Αθλητισμού. Μια Επιτροπή, που θεωρούμε ότι θα μπορούσε να διαδραματίσει πολύ σημαντικό ρόλο στην τήρηση της νομιμότητας, το χτύπημα της αδιαφάνειας και διαπλοκής στις εταιρείες επαγγελματικού αθλητισμού.

Αντ’ αυτού τι επιλέγετε; Συγκροτείτε μία Επιτροπή, που θα έχει όλα τα χαρακτηριστικά και τη λειτουργία Ανεξάρτητης Αρχής και όμως, να μη θεωρείται Ανεξάρτητη Αρχή. Ο πρόεδρός της να μην τυγχάνει κρίσης από την αρμόδια Επιτροπή της Βουλής και οι αποφάσεις της να μην υπόκεινται, αυτοτελώς, σε Κοινοβουλευτικό Έλεγχο. Δεν οδηγούμαστε έτσι, κυρίες και κύριοι συνάδελφοι, στη συναίνεση, που αναφέρθηκε στην αρχή.

Φυσικά, σας ζητάμε να αποσύρετε τη ρύθμιση, που έχετε φέρει, στο άρθρο 4, στην παράγραφο 7, που δίνει τη δυνατότητα σε μία ομάδα να λάβει μέρος στο πρωτάθλημα, ακόμα και αν δεν έχει πιστοποιητικό ή αν ανακληθεί το πιστοποιητικό της, με μία ποινή αφαίρεσης 5-10 βαθμών. Ομάδες, χωρίς ασφαλιστική και φορολογική ενημερότητα, που θα χρωστάνε χρήματα, όχι μόνο σε αθλητές, αλλά ενδεχομένως σε όλη την αγορά, με μείον πέντε βαθμούς, θα συμμετέχουν στο πρωτάθλημα, στα τηλεοπτικά δικαιώματα, στα κέρδη από το «ΣΤΟΙΧΗΜΑ» και λοιπά.

Εσείς, λοιπόν, οι δήθεν θιασώτες της επιχειρηματικότητας, έτσι προωθείτε την εξυγίανση στον αθλητισμό ή έτσι προσκαλείτε τους επιτήδειους να «ντυθούν παράγοντες», με το αζημίωτο, φυσικά;

Νομικό πρόβλημα θεωρούμε, επίσης, ότι υπάρχει και με τη θέσπιση του ιδιώνυμου – το ανέφεραν και οι προηγούμενοι συνάδελφοι – με τη θέσπιση ειδικού ποινικού νόμου επί συγκεκριμένων πλημμελημάτων. Εάν ψηφιστεί αυτή η πρόταση, θα έχουμε το νομικό παράδοξο κατηγορούμενοι επί κακουργημάτων να μην προφυλακίζονται, να αναστέλλεται η εκτέλεση της ποινής τους, έως ότου αποφανθεί η απόφαση στο Εφετείο και κατηγορούμενοι επί πλημμελημάτων να οδηγούνται αμελλητί στις φυλακές και κατά παράβαση του τεκμηρίου της αθωότητας. Δεν θα έχει αυτή η ρύθμιση αποτέλεσμα στην αθλητική βία, όπως πουθενά, σε κανένα ζήτημα. Η λύση δεν βρίσκεται στην καταστολή. Η λύση βρίσκεται στην αντιμετώπιση των αιτιών, που γεννούν τη βία. Και για τα αίτια, φυσικά, δεν λαμβάνεται καμία μέριμνα.

Θα τα πούμε αναλυτικότερα και στη συζήτηση κατ΄ άρθρο. Θα μιλήσουμε και για τα άρθρα 37 και 38, όπου ισοβαθμείτε πτυχία των ΤΕΦΑΑ, με πτυχία σεμιναρίων 120 ωρών της ΕΠΟ. Και για τα άρθρα των μεταγραφών σε Σωματεία. Ένα ακόμα ακανθώδες θέμα.

Και κλείνω με αυτό, κύριε Πρόεδρε. Συνάδελφοι, κυρίες και κύριοι της κυβερνητικής Πλειοψηφίας, ο αθλητισμός για μας είναι μία σημαντική κοινωνική δραστηριότητα, που διαμορφώνει στάση ζωής. Το υποσύνολο του, ο επαγγελματικός αθλητισμός, παίζει, με τη σειρά του, πάρα πολύ σημαντικό ρόλο στη διαμόρφωση προτύπων και στην ανάδειξη αξιών.

Το ευ αγωνίζεσθαι, όμως, απαιτεί ρυθμίσεις τολμηρές και σύγκρουση με συγκεκριμένα διαπλεκόμενα συμφέροντα, που έχουν πάρα πολύ μεγάλη δύναμη, εντός και εκτός του αθλητισμού. Δυστυχώς, δεν τολμάτε αυτήν τη σύγκρουση, με το παρόν σχέδιο νόμου, αλλά, αντιθέτως, επιλέγετε την ταύτιση, τη σύμπλευση ή, στην καλύτερη περίπτωση, η Κυβέρνηση Μητσοτάκη επιλέγει το συμβιβασμό. Δυστυχώς, για άλλη μια φορά, αυτή η Κυβέρνηση, η Κυβέρνηση της Νέας Δημοκρατίας, η Κυβέρνηση Μητσοτάκη αποδεικνύεται κατώτερη των περιστάσεων.

Γι’ αυτό θα καταψηφίσουμε το νομοσχέδιο, ψηφίζοντας φυσικά θετικά ορισμένες ρυθμίσεις του νομοσχεδίου, που κινούνται προς τη σωστή κατεύθυνση. Σας ευχαριστώ πολύ, κύριε Πρόεδρε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής)**: Ευχαριστώ πολύ, κυρία συνάδελφε.

Κυρίες και κύριοι συνάδελφοι, ολοκληρώθηκαν και οι τοποθετήσεις των συναδέλφων, στην πρώτη συνεδρίαση της Επιτροπής.

Τώρα, θα περάσουμε στις προτάσεις για τους φορείς, που θα κληθούν στη συνεδρίαση της Δευτέρας. Όπως γνωρίζετε, από το άρθρο 38 του Κανονισμού της Βουλής, η Επιτροπή μπορεί να καλέσει έως 10 φορείς για ακρόαση, σε μία συνεδρίαση. Φυσικά, το θέμα είναι ευρύ και έχει προταθεί ένας μεγάλος αριθμός φορέων, αλλά πρέπει να ακολουθήσουμε και να περιοριστούμε κατά το δυνατόν αυτό, που προτείνει ο Κανονισμός.

Έλαβα τις προτάσεις από τους Εισηγητές και τους Ειδικούς Αγορητές και θα σας διαβάσω την πρότασή μου για τους φορείς, που είναι: Η Ελληνική Ομοσπονδία Ποδοσφαίρου (ΕΠΟ) , η SUPER LEAGUE 1 και SUPER LEAGUE 2, η Διαρκής Επιτροπή Αθλητικής Βίας, η Ελληνική Αστυνομία- Διεύθυνση Αθλητικής Βίας, η πλατφόρμα «ΠΕΛΟΠΑΣ» από την Κεντρική Ένωση Δήμων Ελλάδας, ο Πανελλήνιος Σύνδεσμος Αμειβομένων Ποδοσφαιριστών, ο Πανελλήνιος Σύνδεσμος Αμειβομένων Καλαθοσφαιριστών, ο Πανελλήνιος Σύνδεσμος Αμειβομένων Πετοσφαιριστών, η Πανελλήνια Ομοσπονδία Προπονητών Αθλημάτων, η Πανελλήνια Ένωση Πτυχιούχων Φυσικής Αγωγής, η Οργανωτική Επιτροπή «3οι Παγκόσμιοι Αγώνες Εργασιακού Αθλητισμού 2021», ο Εθνικός Οργανισμός Καταπολέμησης του Ντόπινγκ. Και κατόπιν προτάσεων, για διάφορες Σχολές ΣΕΦΑΑ, προτείνω να καλέσουμε τον Κοσμήτορα του ΣΕΦΑΑ Αθήνας, του Εθνικού Καποδιστριακού Πανεπιστημίου.

Συνολικά, αν δεν κάνω λάθος, είναι 13 φορείς.

Λοιπόν, το λόγο έχουν για λίγο οι Εισηγητές και Ειδικούς Αγορητές. Ορίστε, κύριε Μάρκου, σας ακούμε.

 **ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Κοιτάξτε, καταρχήν, θέλω να διαμαρτυρηθώ, γιατί η επιλεκτική αυτή επιλογή των φορέων έχει συγκεκριμένη αντίληψη.

Θα έλεγα, λοιπόν, ότι αρχικά θεωρώ εκ των ουκ άνευ να έρθει ο εκπρόσωπος της σημερινής Επιτροπής Επαγγελματικού Αθλητισμού. Το θεωρώ ύψιστης σημασίας αυτό.

 Και δεύτερον, εκπρόσωποι από τους προπονητές, γιατί όπως ανέδειξαν όλοι οι ομιλητές, στους προπονητές του ποδοσφαίρου υπάρχει ένα πολύ κομβικό ζήτημα. Ο προταθείς από εμάς, αλλά νομίζω και από άλλα Κόμματα, φορέας των Επαγγελματιών Πτυχιούχων των Προπονητών Ποδοσφαίρου, θεωρώ οπωσδήποτε απαραίτητο να παρευρίσκεται.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, και εγώ προσωπικά, αλλά και εκ μέρους του Κινήματος Αλλαγής, εκφράζω την άποψη ότι θα πρέπει να κληθούν οι Εκπρόσωποι των Πτυχιούχων των ΤΕΦΑΑ να εκφράσουν άποψη. Και ιδιαίτερα αυτοί, οι οποίοι έχουν πτυχίο προπονητή ποδοσφαίρου ή είναι οι ίδιοι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Τον λόγο έχει ο κ. Συντυχάκης.

**ΕΜΜΑΝΟΥHΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Εγώ, καταρχήν, μια ερώτηση, αν καλά κατάλαβα καλείτε την Πανελλήνια Ένωση Προπονητών Ποδοσφαίρου Πανεπιστημιακής Εκπαίδευσης;

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Δεν την ανέφερα εγώ. Το πρότεινε ο κ. Κωνσταντόπουλος.

**ΕΜΜΑΝΟΥHΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):** Νομίζω ότι είναι ο αρμοδιότερος πλέον φορέας, για να εκφράσει άποψη. Ένα σημαντικό κεφάλαιο, που αφορά το σχέδιο νόμου είναι το θέμα των προπονητών.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κοιτάξτε, για να μην έχουμε και τον αριθμό στους 13, νομίζω μπορούμε να δεχτούμε την Πανελλήνια Ένωση Προπονητών Ποδοσφαίρου Πανεπιστημιακής Εκπαίδευσης και να κλείσουμε στους 14 φορείς.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Κοιτάξτε, κύριε Πρόεδρε και απευθύνομαι και στον Υπουργό, να καλέσουμε και τον εκπρόσωπο της υπάρχουσας Επιτροπής Επαγγελματικού Αθλητισμού.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κύριε Μάρκου, γνωρίζετε ότι σύμφωνα με τον Κ.τ.Β. από τους 10 φορείς, οι 3 προέρχονται από τη Μειοψηφία. Αν δείτε τον κατάλογο των 14 φορέων, που προτείνω να κληθούν, είναι πολύ περισσότεροι από το 30% των φορέων, που προβλέπει ο Κανονισμός της Βουλής.

**ΚΩΝΣΤΑΝΤΙΝΟΣ ΜΑΡΚΟΥ (Εισηγητής της Μειοψηφίας):** Με συγχωρείτε πολύ, αλλά τέλος πάντων είναι και θέμα ορθολογισμού, πρέπει να δούμε την ουσία της συζήτησης. Διότι και αν υπήρχε, λόγου χάριν, ο ΠΣΑΠ, θα συμφωνήσουμε όλα τα Κόμματα. Δεν είναι θέμα, δηλαδή, ποσοστού ποιους από εμάς, ποιους από εσάς. Είναι θέμα ουσίας. Συζητούμε την αναδιάρθρωση της Επιτροπής Επαγγελματικού Αθλητισμού. Το να έρθει εκπρόσωπος της προηγούμενης εν ισχύ, αυτή της στιγμή Επιτροπής, να του πούμε «που βρήκες πρόβλημα, που δεν βρήκες πρόβλημα, που ήθελες βοήθεια, που δεν πήρες βοήθεια», για να προχωρήσει καινούργια, θεωρώ ότι είναι κοινή λογική, ώστε να θεωρήσουμε αυτονόητη την παρουσία του.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Κοιτάξτε, όπως σας είπα**,** αυτή τη στιγμή, αν δείτε τους φορείς, το 50% έχει προταθεί από την Πλειοψηφία και το 50% από την Μειοψηφία. Μπορεί να στείλει υπόμνημα.

Τον λόγο έχει ο κ. Μπαρτζώκας.

**ΑΝΑΣΤΑΣΙΟΣ ΜΠΑΡΤΖΩΚΑΣ (Εισηγητής της Πλειοψηφίας):** Μια κουβέντα μόνο, να αναφέρω ότι εμείς είχαμε εισηγηθεί για 23 φορείς. Εντάξει, προφανέστατα, θα ήταν καλύτερο για όλους μας και για τους φορείς, για τους αθλητές, για τις ομάδες, να μπορούσαμε να καλούσαμε και 25 και 30 φορείς, αλλά από την στιγμή που ο Κανονισμός αυτό προβλέπει, θα πρέπει να γίνει μια σταχυολόγηση αυτών που θα κληθούν.

Οπότε, με το δεδομένο ότι ο Κανονισμός προβλέπει αυτόν τον αριθμό, νομίζω ότι είναι το καλύτερο που μπορούμε να κάνουμε.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Και υπάρχει και ο επιπλέον περιορισμός ότι τη Δευτέρα έχουμε τη συνεδρίαση, με την ακρόαση των εξωκοινοβουλευτικών προσώπων, στις 12.00΄ και τη δεύτερη, την επί των άρθρων, στις 15.00΄, οπότε είναι δεδομένο ότι οι φορείς θα πρέπει να έχουν τελειώσει μέχρι τις 15.00΄.

Το λόγο έχει ο κ. Μπούμπας.

**ΚΩΝΣΤΑΝΤΙΝΟΣ ΜΠΟΥΜΠΑΣ (Ειδικός Αγορητής της Ελληνικής Λύσης):** Το καταλαβαίνω, κύριε Πρόεδρε, ότι δεν μπορούμε να καταστρατηγήσουμε τον Κανονισμό, απλά θεωρώ ότι θα απέχει ένα σημαντικό κομμάτι του παζλ, δηλαδή, ένα ενεργό κύτταρο όπως είναι οι φίλαθλοι. Μιας και μιλάμε για τις λέσχες φιλάθλων, καλό θα ήταν να τις ακούσουμε. Τώρα θα μου πείτε πώς θα γίνει η επιλογή και ποιες ομάδες θα είναι εδώ, αλλά αυτό είναι ένα θέμα…

**ΕΛΕΥΘΕΡΙΟΣ ΑΥΓΕΝΑΚΗΣ (Υφυπουργός Πολιτισμού και Αθλητισμού):** Δεν υπάρχουν επίσημοι φορείς. Και εμείς προσπαθήσαμε να έχουμε διάλογο, όλη αυτή την περίοδο, αλλά, δυστυχώς, δεν υπάρχει φορέας, δεν υπάρχει ένα όργανο, που να μπορούμε να μιλήσουμε, ήταν αδύνατον αυτό το πράγμα, πόσο μάλλον να καλέσουμε στη Βουλή, αλλά αυτό αφορά τον Πρόεδρο. Ήταν το πρώτο, που επιδιώξαμε και εμείς, πιστέψτε με, αλλά δεν βρήκαμε άκρη, δεν έχουμε κάτι.

**ΒΑΣΙΛΕΙΟΣ ΔΙΓΑΛΑΚΗΣ (Πρόεδρος της Επιτροπής):** Οπότε, επαναλαμβάνω τη λίστα με τους φορείς: Ελληνική Ομοσπονδία Ποδοσφαίρου ΕΠΟ, Super League 1 και 2, Διαρκής Επιτροπή Αθλητικής Βίας, Ελληνική Αστυνομία - Διεύθυνση Αθλητικής Βίας, πλατφόρμα ΠΕΛΟΠΑΣ, ΠΣΑΠ, Πανελλήνιος Σύνδεσμος Αμειβομένων Καλαθοσφαιριστών, Ποδοσφαιριστών και Πετοσφαιριστών, οι τρεις Πανελλήνιοι Σύνδεσμοι Αμειβομένων Αθλητών σ΄ αυτές τις κατηγορίες, σε αυτά τα αθλήματα, Πανελλήνια Ομοσπονδία Προπονητών Αθλημάτων, Πανελλήνια Ένωση Πτυχιούχων Φυσικής Αγωγής, Οργανωτική Επιτροπή «3οι Παγκόσμιοι Αγώνες Εργασιακού Αθλητισμού 2021», ο Εθνικός Οργανισμός Καταπολέμησης Ντόπινγκ, η Πανελλήνια Ένωση Προπονητών Ποδοσφαίρου Πανεπιστημιακής Εκπαίδευσης και ο Κοσμήτορας της Σχολής ΣΕΦΑΑ του Καποδιστριακού Πανεπιστημίου.

Σας ευχαριστώ πολύ, θα τα πούμε τη Δευτέρα.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Αλεξοπούλου Χριστίνα, Ανδριανός Ιωάννης, Αντωνιάδης Ιωάννης, Αυγερινοπούλου Διονυσία – Θεοδώρα, Βρυζίδου Παρασκευή, Διγαλάκης Βασίλειος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Καράογλου Θεόδωρος, Κατσανιώτης Ανδρέας, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λαμπρόπουλος Ιωάννης, Λοβέρδος Ιωάννης – Μιχαήλ (Γιάννης), Μπαραλιάκος Ξενοφών (Φώντας), Μπαρτζώκας Αναστάσιος, Παπακώστα-Παλιούρα Αικατερίνη (Κατερίνα), Πασχαλίδης Ιωάννης, Πλεύρης Αθανάσιος, Ράπτη Ελένη, Στυλιανίδης Ευριπίδης, Τζηκαλάγιας Ζήσης, Φωτήλας Ιάσων, Αμανατίδης Ιωάννης, Αναγνωστοπούλου Αθανασία (Σία), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γεώργιος Βαρεμένος, Μάρκου Κωνσταντίνος, Μωραΐτης Αθανάσιος (Θάνος), Σκουρλέτης Παναγιώτης (Πάνος), Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κωνσταντόπουλος Δημήτριος, Μπιάγκης Δημήτριος, Παπανδρέου Γεώργιος, Δελής Ιωάννης, Λαμπρούλης Γεώργιος, Συντυχάκης Εμμανουήλ, Ασημακοπούλου Σοφία - Χάιδω, Μπούμπας Κωνσταντίνος, Λογιάδης Γεώργιος και Σακοράφα Σοφία.

Τέλος και περί ώρα 18.00΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Η ΓΡΑΜΜΑΤΕΑΣ**

 **ΒΑΣΙΛΕΙΟΣ ΔΙΓΑΛΑΚΗΣ ΧΡΙΣΤΙΝΑ ΑΛΕΞΟΠΟΥΛΟΥ**